[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Jó reggelt kívánok, tisztelt képviselőtársaim! Szeretettel köszöntök mindenkit. Tisztelt Képviselőtársaim! Az Országgyűlés tavaszi ülésszakának 23. ülésnapját megnyitom. Tájékoztatom önöket, hogy az ülés vezetésében Tiba István és Szávay István jegyző urak lesznek a segítségemre. Köszöntöm a kedves vendégeinket és mindenkit, aki figyelemmel kíséri a mai munkánkat. Tisztelt Országgyűlés! A mai napon napirend előtti felszólalásokkal kezdjük a munkánkat, ezt követően 9 óra 50 perctől 11 óra 20 percig a kérdésekre, majd 11 óra 20 perctől 12 óra 20 percig az azonnali kérdések és válaszok órájára kerül sor. Ezután 13 órától Áder János megválasztott köztársasági elnök ünnepélyes eskütételére kerül sor. Végül a napirend utáni felszólalásokkal fejezzük be az Országgyűlés ülését. Majd tisztelettel arra kérem a frakcióvezető hölgyet és urakat, hogy figyeljenek oda, mert több szünettel is taglalt lesz a mai nap, és a kezdéseknél probléma ne legyen. Tisztelt Országgyűlés! Napirend előtti felszólalásra jelentkezett az LMP képviselőcsoportjából Hadházy Ákos képviselő úr: „Kormányzati terrorizmus.” címmel. Parancsoljon, képviselő úr, öné a szó.
Köszönöm szépen. Tisztelt Ház! Tisztelt Elnök Úr! A magyar politikát, a magyar, elsősorban kormánypárti propagandát egyetlenegy nagy hazugság határozza meg, eddig is ez tette és ez fogja a következő évben, ez pedig az, hogy nem kell foglalkozni azzal, amit az ellenzék mond, nem kell foglalkozni a tényekkel, a valódi érvekkel. Azzal próbálják az embereiket meggyőzni, hogy azzal ne foglalkozzanak, mert majd ha jön az ellenzék, akkor jön a rengeteg menekült és jön a terrorizmus. Ez természetesen hazugság. Különösen azért visszataszító ez, mert amikor a terrorizmusra gondolunk, akkor két dolog az, amire igazán tudunk asszociálni, gondolni: az egyik az erőszak, a másik pedig a halál. És ha a kormányzat munkáját megnézzük és a kormány mozgását megnézzük, akkor sajnos szintén erre a két dologra tudunk gondolni: az erőszakra és a halálra. Elsősorban a mai napirend előtti felszólalásomnak a második lett volna a témája, de nem mehetünk el az elmúlt napok történései mellett, és kell beszélnünk az erőszakról is. Nyilvánvaló, hogy a miniszterelnök megadta a kezdőhangot, amikor a viszkető tenyeréről beszélt, és úgy tűnik, hogy a talpnyalói folytatják ezt. Az elmúlt napokban Bayer Zsolt, a hármas számú fideszes igazolvány tulajdonosa mondott olyat, hogy ha a Parlamentbe bejönnek civilek tiltakozni, akkor úgy kell őket kivezetni, hogy a taknyukon és a vérükön csúsznak, illetve láttuk azt, hogy bizony már fideszes politikusok újságírókat rángatnak, és gyakorlatilag testi erőszakot is alkalmaznak rajtuk. Az LMP meg fogja tenni azt a javaslatot, hogy a Btk.-ba a közfeladatot ellátó emberek közé vegyük be az újságírókat is. Azonban amiről én szerettem volna beszélni, az az, hogy bizony nem kell túl sokat gondolkodni azon, hogy a kormányzati munkával vagy a kormányzati alibimunkával hogyan függ össze emberek halála, és egy konkrét példát szeretnék itt bemutatni. Szerencsére, mindannyiunk szerencséjére, talán nem is köztudott, hogy mennyire így van, a rákgyógyászatban, az onkológiában hatalmas előrelépések történnek, egészen újfajta gyógymódok jönnek, szinte hónapról hónapra; talán a legígéretesebbek az immunológiai módszerek, amikor nem kemoterápiával próbáljuk a ráksejteket legyőzni, hanem az ember immunrendszerét próbáljuk felhasználni arra, hogy a ráksejteket legyőzze. Egészen elképesztően sikeres gyógymódok vannak már. Én magam is tudok ilyenről, amikor [[Megszűnik a hangosítás.]] sokszoros áttétes melanómás betegek gyógyulnak meg; ami a probléma ezekkel, hogy ezek nem pár millió forintok, hanem sok tízmillió forintokba kerülnek egyelőre ezek a gyógyszerek. Azt kell tudni, hogy ahhoz, hogy valaki ehhez hozzájuthasson, amíg a magyar állam nem fogadja be - így mondják ezt, hogy befogadják a gyógyszereket - ezeket a gyógyszereket, addig ezeket bizony ki kell fizetnie vagy a betegnek, vagy pedig az egyedi elbírálásban reménykednek; sok ezren vannak, akik ilyenben reménykednek, de ha nincs sok tízmillió forintjuk, akkor csak ebben reménykedhetnek. Ez a befogadás viszont nagyon lassú. Valahol természetesen van egy indoka annak, hogy a szakmai szervezetek - eddig az Országos Egészségbiztosítási Pénztár tette ezt, amit jelen pillanatban szépen szétvertek - megfontoltan vizsgálják meg azt, hogy ezek bekerülhessenek, jelen pillanatban Magyarországon ez négy év. Tehát megjelenik egy új gyógymód, egy új gyógyszer, és négy évbe kerül, azonban ennél még rosszabb az, hogy jelen pillanatban ha az OEP kiadja - vagy most már másnak hívják: NEAK-nak hívják, és nem is beszélhetünk társadalombiztosításról, de kiadja - azt, hogy igen, befogadható, akkor elkerül ez az akta a minisztériumba, és sok-sok hónapot vár arra, hogy a miniszter aláírja. Előfordul olyan, hogy 5-6 hónapig ott van a minisztériumban. Azt mondják, hogy csökkentik a bürokráciát; nagyon fontos tudni, hogy nem csökken a bürokrácia, nő a bürokrácia ezzel, és miután alá méltóztatott írni a miniszter, utána is még jó néhány hónap kell, amíg ezek a gyógyszerek bejönnek Magyarországra, és megszerzik ezeket a gyógyszereket. Nem nehéz belátni, hogy ha látszólag csinálunk egy bürokráciacsökkentést, a gazdaságban növeljük a bürokráciát, és egy alibikormányzást csinálunk, akkor ebbe emberek halhatnak bele, hiszen ezekhez a gyógyszerekhez nem fognak hozzájutni; egy év késedelem is, bizony, ki lehet számolni, ki lehetne mutatni [[A hangosítás újból működik.]] , hogy hány ember halálát jelenti, és ezért amikor terrorizmusról beszélünk és halálról beszélünk, akkor a kormányzat munkájára is gondolni kell. Köszönöm szépen.
Köszönöm szépen, képviselő úr. A kormány nevében az elhangzottakra Rétvári Bence államtitkár úr válaszol. Parancsoljon, államtitkár úr, öné a szó.
Köszönöm szépen a szót, elnök úr. Tisztelt Képviselő Úr! Tisztelt Ház! Ön azzal kezdte, hogy igazából abban semmifajta veszély nincs, hogy ha az ellenzéki pártok, köztük valószínűleg az LMP-re gondolt leginkább, kormányra kerülnének, akkor a bevándorlásnak nem szabnának gátat, hanem korlátlan mennyiségben jöhetnének be bevándorlók mind Magyarország, mind Európa területére, hiszen ön ezt mondta a napirend előtti felszólalásában; és azt mondta, hogy ennek igazi, valódi veszélye nincs, hogy ez magában hordozná a terrorizmust, ezt szintén ön állította, tisztelt képviselő úr. Szerintem ha ön beszélne emberekkel, és megkérdezné őket, hogy a korlátlan bevándorlás és a terrorizmus között vajon van-e összefüggés, és több lesz-e az erőszak azokban az esetekben, ha milliószámra tudnak bevándorlók mindenfajta kontroll nélkül érkezni Európába, akkor mást mondanának, mint amit ön mondott a napirend előtti felszólalásában. Az viszont fontos, hogy ismét megerősítette, hogy az önök számára nem fontos kérdés a bevándorlás kérdése, önök nyugodtan szabad teret engednének annak, hogy akár kvótákban, akár afölött Magyarországra és Európába illegális bevándorlóknak a tömegei érkezzenek. [[Dr. Hadházy Ákos: Szé­gyelld magad, semmi ilyet nem mondtam, te is nagyon jól tudod!]] De, képviselő úr, ön ezt mondta, hogy ez egy nem létező probléma, és nem ezzel kell foglalkozni. [[Dr. Hadházy Ákos: Szégyellje magát!]] A másik része, amelyben ön abba a Soros György-féle gondolatritmusba illeszkedik, amit láthatunk ma is Magyarországon, az elmúlt hetekben, hónapokban, amióta valamelyest a főpróbája zajlik a 2018-as választásoknak, ahol Soros György, mint sok más országban láthattunk erről felvételeket, akár videófelvételeket, akár fényképfelvételeket, balkáni, nyugat-balkáni országokról is, úgy próbálja meg az érdekeit érvényesíteni, úgy próbálja meg a politikai akaratát előrébb juttatni, hogy az országban valamelyes kaotikus helyzetet eredményez, és ennek kapcsán akár az erőszaktól sem riadnak vissza. Macedónia vagy más országok kapcsán láthattuk azt, hogy miként [[Dr. Hadházy Ákos kifelé indul az üléste­remből.]] használták fel akár az erőszaknak is az eszközét… Tisztelt Képviselő Úr! Önnek válaszolok! Képviselő úr, önnek válaszolok! [[Dr. Hadházy Ákos el­hagyja az üléstermet. Dr. Apáti István: De senkit nem érdekel!]] Kicsit furcsának tartom, hogy Hadházy képviselő úr feltesz egy kérdést a gyógyszerbefogadásról és hasonlókról, és még annyira sem érdekli a válasz, hogy meghallgatná itt a teremben azt az öt percet [[Közbeszólások a Jobbik soraiból, többek között dr. Apáti István: Fel van háborod­va!]] amit mi itt meghallgattunk vele kapcsolatban. [[Közbeszólások az MSZP és a Jobbik soraiból. Az elnök csenget.]] Nyilvánvalóan az LMP a leginkább odafigyel a parlamentáris szabályok betartására, és mindenhol igyekszik a tiszteletnek a legmagasabb fokát megadni, csak a saját válaszát nem hallgatja meg. [[Közbeszólások a Jobbik és az MSZP soraiból.]] [[9.10]] Kicsit furcsa számomra, hogy ő okít ki minket itt illedelmességből, odafigyelésből, és ő még a saját kérdésére, felszólalására adandó választ sem hallgatja meg. [[Dr. Varga László: Ülj le és fejezd be, leg­alább rövidebb lesz! Dr. Apáti István közbeszól.]] Ettől függetlenül szívesen elmondom, mert lehet, hogy van, akiket ez érdekel, de azért még Hadházy képviselő úrtól is fura ellenzékből is, hogy még azt az öt percet se várja ki, ameddig az általa feltett kérdésre választ kapunk. Azt hiszem, ez jól jelzi, hogy ha az LMP egyszer kormányra kerülne, akkor hogyan viselkedne mind a választókkal, mind a parlamenttel, mind az ottani vitapartnerével. [[Dr. Varga László: Hozzatok arról törvényt, hogy hogyan kell visel­kedni ilyenkor!]] Nos, tehát jól látható, hogy az erőszak a Soros-féle szervezetek haditervében vagy tervezetében szerepel, hiszen ők azok, akik igyekeznek minél inkább kaotikus viszonyokat létrehozni, akár ilyen helyzeteket is kiprovokálva. Ami a gyógyszerbefogadások rendszerét és az egészségügy működőképességét illeti, szerintem nagyon sokan tisztában vannak azzal, hogy minden évben az Egészségbiztosítási Alap összege az infláció fölötti összeggel növekedett, tehát jóval nagyobb mértékben kerültek források az egészségügyi ellátás hétköznapjaiba, mint amekkora mértékben a pénzromlás üteme volt jellemző az egyes években. Tehát nagyobb keret állt rendelkezésre, akár új gyógyszerek befogadására is, és ha megvonjuk a szaldót a gyógyszerek engedélyezésével kapcsolatban, akkor azt látjuk, hogy az elmúlt években többtucatnyival több gyógyszer engedélyezése valósult meg, többtucatnyival több gyógyszert tudnak társadalombiztosítási támogatással kiváltani vagy használni azok, akik betegségben szenvednek, úgy, hogy közben egyébként gyógyszerforgalmazók saját gyógyszereik forgalmazását vagy a magyarországi forgalmazását meg is szüntették, tehát azok ki is estek ebből a listából. De mindemellett igyekeztünk minden más területen is a kórházak fejlesztésére többletforrást fordítani. 322 milliárd forint jutott 2010-2015 között a kórházak fejlesztésére - ez az infrastruktúrát javította -, 50 milliárd forint a járóbeteg-ellátásra, 13,8 az e-health rendszerre, 13 milliárd forint az alapellátásra, 12 milliárd forint a sürgősségi ellátás fejlesztésére, 11 milliárd forint mentőállomások fejlesztésére, 9 milliárd forint CT-k és MRI-k beszerzésére, amelyek szintén a gyógyítást tudják segíteni azzal, hogy korábbi felismerést eredményeznek. És azt hiszem, ha a képviselő úr is jobban utánanézett volna ezeknek a kísérleti gyógyszereknek az engedélyezésének, akkor ő is tudná, hogy bizonyos esetekben, amikor még nincs elegendő számú kipróbált eset, ezeket orvos szakmai okokból nem lehet engedélyezni, de azokban az esetekben, ha a kezelőorvos ezt mégis saját felelősségre vállalja, és beleegyezik a beteg is, akkor egyedi méltányosság alapján nagyon sok esetben engedélyezzük hasonló gyógyszerek használatát is. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Az MSZP képviselőcsoportjából Tóth Bertalan frakcióvezető úr jelentkezett napirend előtti felszólalásra: „Az alacsony köpcös, az európai értékek és az igazságosság” címmel. Parancsoljon, frakcióvezető úr, öné a szó.
Köszönöm a szót, elnök úr. Tisztelt Képviselőtársaim! Volt egyszer Európában egy alacsony, köpcös ember, aki szónoki tehetségével, egyes csoportok elleni demagógiával és külső háttérhatalmak támadására hivatkozva szerzett népszerűséget. [[Közbeszólás a Jobbik soraiból: Horn Gyula.]] Ez az alacsony, köpcös ember hatalomra kerülve felszámolta a jogállamiságot, felszámolta a sajtószabadságot, tökélyre fejlesztette a kormányzati propagandát, diktatúrát épített ki, majd belesodorta Európát egy korábban soha nem látott pusztító háborúba. Holnap, május 9-én 72 éve lesz, hogy ez a borzalom Európában véget ért. Ekkor tanulta meg Európa, hogy azt az alacsony, köpcös embert meg kellett volna állítani. Tisztelt Országgyűlés! Május 9-e különleges nap azért is, mert 1950-ben ezen a napon Robert Schuman jelentette be az Európai Unió elődjének létrehozását. Ez a nap egyszerre emlékeztet a múlt hibáira és a jövő ígéretére. Azért emlékezünk a múltra, hogy ne égessük fel a jövőt. Az Európai Unió alapjogi chartájának kezdete szerint Európa népei az egymás közötti egyre szorosabb egység létrehozása során úgy döntöttek, hogy osztoznak a közös értékeken alapuló békés jövőben. Szellemi és erkölcsi öröksége tudatában az Unió az emberi méltóság, a szabadság, az egyenlőség és a szolidaritás oszthatatlan és egyetemes értékein alapul, a demokrácia és a jogállamiság elveire támaszkodik. Nos, ebbe szinte semmi nem fér bele, amit a Fidesz tesz Magyarországon. Ebbe nem fér bele a nők elleni erőszak, még akkor sem, ha a támadó fideszes politikus, az áldozat pedig a 444.hu újságírója. Ebbe nem fér bele a civilek és az oktatás szabadsága elleni támadás akkor sem, ha a CEU-t akarják elüldözni. És ebbe nem fér bele a hazugságokra épülő brüsszelezés, nem fér bele az, hogy kormányzati portálokon keresztül magyar állampolgárok adatai kerülnek az orosz titkosszolgálathoz, akkor sem, ha ezzel Putyin kedvébe akar járni a volt Soros-ösztöndíjas, akinek a keresztneve Viktor. Tisztelt Képviselőtársaim! Az Európai Unió kontinensünk eddig talán legnagyobb vállalkozása. Arra a hitre épül, hogy jobb életre, fejlődésre vágyó emberként, európaiként képesek vagyunk közösen a problémákat megoldani. Tegyük egyértelművé: Magyarország helye az Európai Unióban van és nem Ázsiában. Magyarország érdeke, hogy az Európai Unió élbolyában legyen, mert aki kimarad, az lemarad. Ennek megfelelően döntöttek tegnap a franciák is a választásokon. A magyar emberek érdekében Brüsszelt nem megállítani, hanem utolérni kell. Tisztelt Országgyűlés! Ma azt látjuk, hogy hibái ellenére az Európai Unió igazságosabban működik, mint Magyarország. Az Európai Unióban már kezdetektől fogva működött a „fizessenek a gazdagok” elve. Hiszen a gazdagabb tagállamok többet tesznek be az Európai Unió költségvetésébe, a szegényebb tagállamok pedig többet vesznek ki. Hiszen mi lenne Magyarországon ma az európai uniós támogatások nélkül? Alacsonyabb lenne a gazdasági növekedés, kevesebb lenne a munkahely, alacsonyabb lenne a fogyasztás. Ha a „fizessenek a gazdagok” elve működik az Európai Unióban, akkor működhetne Magyarországon is. Ezért mondja az MSZP azt, hogy tegyünk igazságot, fizessenek a gazdagok. Mert nem igazságos, hogy a Fidesz a gazdagok adócsökkentését az alacsony keresetű dolgozó emberekkel fizetteti meg. Mert nem igazságos az, hogy a felcsúti Mészáros „nem stróman” Lőrinc egy év alatt százmilliárd forinttal növeli a vagyonát, miközben négymillióan élnek létminimum alatt. És nem igazságos az, hogy négyből három ember nem tud kifizetni egy váratlan kiadást, miközben „nem stróman” Mészáros Lőrinc éppen nem tudja, hogy adott héten mit vásárol, erőművet, szállodát vagy éppen bankot. Tisztelt Képviselőtársaim! Az MSZP szerint az az igazságos, hogy akinek százmilliós vagyona és milliós fizetése van, az vállaljon több terhet. Aki ezzel vitatkozik, az a gazdagok oldalán áll. Az a célunk, hogy felszámoljuk a létbizonytalanságot, a dolgozó emberek kiszolgáltatottságát. Az a célunk, hogy több pénz maradjon a kispénzű dolgozók, a közszférában dolgozók, az átlagemberek zsebében, a gazdagok pedig arányaiban vállaljanak többet. Közös jövőnkért, egy igazságosabb Magyarországért! Köszönöm a figyelmüket.
Köszönöm szépen, frakcióvezető úr. Az elhangzottakra a kormány nevében Dömötör Csaba államtitkár úr válaszol. Parancsoljon, államtitkár úr!
Köszönöm a szót, elnök úr. Május 8-a ügyében engedje meg, tisztelt frakcióvezető úr, hogy elmondjam, hogy mi egy erős Európában vagyunk érdekeltek, de Európa csak akkor lehet erős, ha épít azokra az értékekre, amelyek alapján az európai integrációt elindították. Akkor lehet erős, ha továbbra is épít a szabadságra mint értékre, épít a hagyományaira, és képes megvédeni a közösségeit. Tehát mi egy erős Európát szeretnénk, de ebből más következtetést vonunk le. Mert azt nem fogjuk eltitkolni - önökkel ellentétben -, hogy az Európai Unió egyes területeken reformra szorul. Azért kell megreformálni az elhibázott és nem a lényegre összpontosító brüsszeli politikát, hogy Európa továbbra is a világ legjobb helye maradhasson. A kormány ezért indított nemzeti konzultációt, amelyben egyébként már több mint kilencszázezren vettek részt, a pénteki összesítések szerint. Szeretnénk, ha Európa továbbra is erős maradhatna. [[9.20]] Az ön felszólalását ugyanakkor számos olyan körülmény árnyékolta be, amelyek azt bizonyítják, hogy az MSZP-nek egyáltalán nincs erkölcsi alapja arra, hogy más pártokat európai értékekből kioktasson. Mindenekelőtt úgy plakátolják tele az országot a „Fizessenek a gazdagok!” jelszóval, hogy közben a vezetőik meg nagy tételben dőzsölnek. Az MSZP miniszterelnök-jelöltje például korallzátonyokon búvárkodik, milliós órát hord, és amint a napokban egy baloldali lap is megírta, több száz négyzetméternyi ingatlanrészt tagadott le a vagyonnyilatkozatában. No, ez az igazságtalan, tisztelt frakcióvezető úr! [[Dr. Apáti István: Ugyanaz, mint a Tóni!]] Déjà vu érzésünk van. [[Folyamatos zaj. Az elnök csenget.]] A 2014-es választás előtt olyanok meneteltek az éhségmenet élén, akikről később kiderült, hogy százmilliókat parkoltattak külföldi számlákon. Aztán nézzük a kormányzati elképzeléseiket! Ezekről keveset tudunk, de amiket tudunk, az elég szörnyű. Az adóemelési tervek kontúrjai egyre világosabban látszódnak. Az önök miniszterelnök-jelöltje például a múlt héten egy tévéműsorban többtucatnyi olyan vállalkozóra hivatkozott, akik szívesen beletörődnének abba, hogy több adót kelljen fizetniük. Ezzel szemben mi biztosak vagyunk abban, hogy a vállalkozók és úgy általában Magyarországon a munkából élők hallani sem akarnak adóemelésekről. Azért nem, mert amikor a baloldal igazságosságra és a gazdagokra hivatkozik, akkor nagyon jól tudjuk, hogy végső soron majd úgyis a bérből és fizetésből élők húzzák a rövidebbet, a gyermekeket nevelő középosztályon csattan majd az ostor. Aztán ott vannak a korrupciós ügyek. Akinek bármilyen illúziója lenne a szocialistákkal kapcsolatban, az nézze meg, hogy mi folyik Szegeden, nézze meg például a Szeviép-botrányt, ahol 11 milliárd forintnak kelt lába, 433 alvállalkozót rövidítettek meg. A szálak Botka Lászlóig és Ujhelyi Istvánig vezethetnek. És még a parkolókártyákkal is üzleteltek, ami nem fordulhatott volna elő Botka László tudomása nélkül. Meg is indult az eljárás ebben az ügyben. Tisztelt Frakcióvezető Úr! Nem gondoltam volna, hogy valaha itt egy DK-s közleményt, egy DK-s nyilatkozatot fogok idézni, de nem véletlenül írta Gréczy Zsolt azt, hogy Botka László, akit önök az emberek figyelmébe ajánlanak, háromszor, azaz háromszor szavazta meg Gyurcsány Ferenc miniszterelnökségét, ebből kétszer az őszödi beszéd után. Ebből is látszik, hogy az MSZP most egy olyan politikust ajánl az ország figyelmébe, aki minden egyes porcikájában szimbóluma a 2002 és 2010 közötti országromboló baloldali kormányzásnak, és egyébként tevékeny részese is volt annak. Úgy hiszem, hogy ezt nemcsak mi, hanem a választók is jól tudják, és ennek megfelelően járnak majd el 2018-ban. Egyébként így jártak el a tegnapi napon is Debrecenben, ahol a Fidesz jelöltje több mint tízszer annyi szavazatot kapott, mint a szocialista jelölt [[Dr. Varga László: És mi volt Zuglóban?]] aki nem érte el az 5 százalékot sem. Nem tudom, hogy ilyen irányú változásra számítottak-e, de már működik a Botka-hatás. Köszönöm, hogy meghallgatott. [[Taps a kormánypártok soraiban.]]
Köszönöm szépen, államtitkár úr. „Ünnepel a Jászság, ünnepel a Kunság.” címmel a Fidesz képviselőcsoportjából Pócs János képviselő úr jelentkezett napirend előtti felszólalásra. Parancsoljon, képviselő úr, öné a szó.
Elnök Úr! Tisztelt Államtitkár Urak! Tisztelt Képviselőtársaim! Ünnepel a Jászság, ünnepel a Kunság. Minden évben május 6-án ezekben a napokban az egykori Jászkunság területén emléknapot ünnepelünk. Május 6-át 2014-ben a Magyar Országgyűlés a jászkun redemptio emléknapjává nyilvánította. Nagy ünnep volt itt a Házban is. A dr. Szabó Tamás jászsági képviselővel, Jászberény város polgármesterével tett előterjesztésünket a történelmi Kis- és Nagykunság akkori országgyűlési képviselői több mint harmincan írták alá. A plenáris ülésre elkísértek a jász polgármesterek, a jászkun kapitányok és feleségeik, gyönyörű jász viseletben. Az előterjesztést a tisztelt Ház egyhangú szavazattal fogadta el. Majd a levezető elnök köszöntötte a karzaton elhelyezkedő vendégeinket, és a képviselők vastapssal, állva tisztelegtek a Jászságot megjelenítő vendégek előtt. A Parlament díszlépcsőjén a Jászmagyarok együttes vezetőinek gitárkíséretében énekeltük el a Hazánk e föld című dalnak egy versszakát: „Nem akarunk mást, csak élni, / Nyugovóra itt letérni, / Mi atyánkért, fiak értünk, / Megőrizni nemzetségünk.” Tisztelt Képviselőtársaim! 272 évvel ezelőtt, 1745-ben ezen a napon adta ki Mária Terézia azt a diplomát, melyben engedélyezte a jászok és a kunok önmegváltását. IV. Béla király óta a Jászság, a Kunság és a Nagykunság földje a magyar Szent Korona tulajdonát képezte. A király 1239-ben telepítette le az országban a bebocsátást kérő jász, kun őseinket. Kiváltságos nemzetté tette őket, mintegy kollektív nemességet kaptak. A 150 éves török uralom megszűnése után veszélybe került a jászkun autonómia és a szabadsága. A kincstár üres volt. Elhatározták, hogy a korona uralma alá tartozó Jászkunság területét pénzzé teszik. A szabad jászok és kunok gyakorlatilag jobbágysorba süllyedtek, eddigi kiváltságaikat és szabadságjogukat elveszítették. Őseink a küzdelmet nem adták fel, s végül megszületett a megegyezés. 1745. május 6-án aláírásra került a kiváltságlevél, melyben a jászkunok visszakapták régi kiváltságaikat. 580 ezer rajnai forint volt a váltságdíj, melyet megfizettek. Az összehasonlítás végett jegyzem meg, hogy ez az összeg az akkori Magyarország költségvetésével összemérhető nagyságú volt. A váltságdíj befizetésével 3 város, 22 község, 47 puszta és hozzá tartozó 10 szállás felszabadult a jobbágyterhek alól. Megalakult a jász, a kiskun és a nagykun kerület, amelyek központja Jászberény lett, Heves és Pest megyéből ékelődve kilenc területből áll. A Jászkunság redemptiója hazánkban 103 évvel megelőzte a jobbágyfelszabadítást. Május 6-a emléknappá nyilvánításával a Magyar Országgyűlés tisztelettel adózik azon jászkun polgárok előtt, akik a magyar történelemben példátlan módon a szabadságukat visszavásárolták. Tisztelt Ház! Talán az évszázadok alatt soha nem köszönt úgy vissza a redemptio üzenete, mint napjainkban, mert bizony oly korban élünk, amikor vannak, akik azt hiszik, hogy pénzért lehet venni hatalmat, befolyást, tiszteletet és szeretetet. Vannak táskás emberek és vannak táskahordozók, akik komolyan hiszik, hogy a pénz hatalom, hogy pénzzel rombolni lehet ezeréves keresztény hitet, keresztény konzervatív erkölcsöt, világnézetet vagy egyenes tartást jelentő gerincet. Közben elfelejtik, hogy a táskás emberek semmit nem adnak ingyen, sőt kamatostul veszik azt vissza. Hát legyen példa mindannyiunk számára, hogy jász eleink egyszer már fizettek! Miattunk, miértünk fizettek. Fizettek vérrel és fizettek pénzzel. Jászok, kunok, magyarok ma is példaként állhatunk a világ, Európa és számos ország előtt összefogásból, egységből, nemzeti öntudatból. Őseink küzdelme, a redemptio ma itt az Országházban is kötelez bennünket. A mi felelősségünk, hogy majd nyugodt lelkiismerettel adjunk tovább mindent, amit eleink ránk hagytak. Mi atyánkért, fiak értünk, megőrizzük nemzetségünk. Elnök Úr! A Jászkunság tiszteletét és köszönetét nyilvánítja ki a Magyar Országgyűlésnek, mert támogatja az olyan megemlékezést, amely az ősi szülőföld szeretetével, szabadságszeretetével, öntudatával kapcsolatos. A jászok nevében köszönöm a Ház megtisztelő figyelmét. Köszönöm.
Köszönöm szépen, képviselő úr. Az elhangzott napirend előtti felszólalásra a kormány nevében Rétvári Bence államtitkár úr válaszol. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! Engedje meg, hogy megköszönjem és elismerésemet fejezzem ki annak kapcsán, hogy önök, a Jászság képviselői, a jász és kun képviselők ezt a nagyon fontos évfordulót itt a parlamentben mindig megülik, ezt a témát mindig továbbviszik, mindig fenntartják. A magyar nemzet erősségének pontosan az az egyik záloga, ha mindenki a saját identitását magyarként, keresztényként, jászként, kunként megéli. Mi erre itt a parlamentben büszkék vagyunk. Azt hiszem, hogy nagyon jó döntést hozott az Országgyűlés akkor, amikor 2014. február 4-én elfogadta a képviselő úr által is említett deklarációt, hiszen ez sok későbbi eseménysorozat, ünnepség, szimbolikus értékű kezdeményezés alapját teremtette meg, hiszen a parlament kinyilvánította, hogy támogat minden olyan megemlékezést, minden olyan eseményt, amely a jászok és a kunok ősi szülőföldszeretetével, szabadságszeretetével vagy öntudatával kapcsolatos. Már korábban, 1995-ben el is indult a jászok első világtalálkozója, amit azután is és azóta is minden évben újabb és újabb találkozó követ. Ez akkor a redemptio 250. évfordulóján volt, és ez azóta is évről évre mindig megvalósul. Az eltelt csaknem két évtized a jászkapitány-választás hagyományának felelevenítésén túl még redemptiós zászló, jász himnusz is megszületett, létrejött a Jászok Nagykönyve, amiben ki-ki a későbbi nemzedékeknek tud egyéni üzenetet továbbfogalmazni, illetőleg 2013-tól ismét városi fenntartásban van a jászberényi Jász Múzeum, amelyet még 1874-ben nyitottak meg. [[9.30]] Ez is segítséget jelent az identitás megerősítéséhez és a hagyomány őrzéséhez. Hiszen a jászok, túl azon, hogy magyarrá és kereszténnyé váltak, megőrizték eredeti karakterüket. A XVII. századra már teljes mértékben integrálódtak a magyarságba, de eredeti jász vagy kun mivoltukat mind a mai napig tartják, hiszen erről beszélünk ma is itt az Országgyűlésben. Azt is mondhatjuk, hogy az integrációnak egy nagyon jó példája voltak, hiszen az eredetmítoszok, népszokások mellett magyarrá és kereszténnyé tudtak válni.Azt hiszem, a szabadságszeretet nemcsak a magyaroknak, de a jászoknak is fontos identitási elemük, hiszen, ahogy képviselő úr is visszautalt rá, 1745-ben saját pénzükön váltották meg magukat, mert bármilyen áldozatot vállaltak annak érdekében, hogy függetlenül, önállóan és ne a német lovagrend uralma alatt kelljen élniük. Így lettek Magyarország, a Magyar Királyság részei, szabad polgárokként, gazdag, gazdálkodó emberekként tudták a következő évszázadokat Magyarországon megélni. E kulturális örökség bemutatásának is fontos része volt az, amit az EMMI és a nemzeti kulturális alapprogram is támogatott a tavalyi évben, amikor a Jászok című nagyszabású történelmi dal- és táncjáték létrejöhetett. Ebben fontos része volt a Magyar Állami Népi Együttesnek, amelynek táncművészei nagyban támogatták az előadás létrejöttét a Hagyományok Házával és a Nemzeti Táncszínházzal együtt. Ahogy mondtam, azt hiszem, a jászok példája jó példája annak, hogy a szabadság, a függetlenség mennyire fontos. Ez a korábbi századokban, 300 évvel ezelőtt persze a szabad költözködésben, a papok, saját vezetők megválasztásában, a pallosjogban, az önálló bíráskodásban, a vám- és révmentességben, illetőleg az országos közadó egyszeri megfizetésében és a 10 ezer lovas katona kiállításában nyilvánult meg mint jogokban és kötelezettségekben. De az ilyesfajta önjogúság, önállóság ma is ugyanolyan fontos mindenki számára. Ezért is mondhatjuk, hogy a jászok szinte az egész világot behálózzák, de a szállásterületük, a korábbi Duna-Tisza közének északi részén vagy a Zagyva folyó alsó szakaszán túlmenően ma már egész Magyarországra és az egész világra kiterjed. Minden évben nagyon szép ünneplést kívánok önöknek, és bízom benne, hogy a jászok és mindenki más, aki Magyarországon él, ezt a jó példát föl tudja mutatni, meg tud róla emlékezni és a következő nemzedéknek is tovább tudja hordozni. Köszönöm szépen. [[Taps a kormánypárti padsorokban.]]
Köszönöm szépen, államtitkár úr. „A családok megerősítése a legfőbb cél - Anyák napjára” címmel a KDNP képviselőcsoportjából Soltész Miklós képviselő úr jelentkezett napirend előtti felszólalásra. Képviselő úr, parancsoljon! Öné a szó.
Köszönöm szépen, elnök úr. Tisztelt Államtitkár Asszony! Tisztelt Országgyűlés! Tegnap, vasárnap ünnepeltük az édesanyákat. 1914 óta az Amerikai Egyesült Államokban, 1925 óta már Magyarországon is május egyik vasárnapja, nálunk az első, az ő tiszteletükre ünnep. Az édesanyák küzdelmét, fáradozásait, adott esetben sok-sok fájdalmát nem mindig tudjuk átvállalni. Nem mindig tudja átvállalni sem a család, sem a közösség, sem az egész ország, az állam vezetésével. De sok tekintetben az ő fáradozásaikért, küzdelmükért kiállhat egy-egy kormány, egy-egy vezetés, segítheti, könnyítheti a támogatási rendszeren keresztül, avagy nehezítheti és el is lehetetlenítheti az életüket. Mint ahogy volt egyébként a balliberális kormányzás idején, az ő nőpolitikájuk, édesanya-politikájuk a rombolás volt, akár a Bokros-csomagra gondolunk, akár a Gyurcsány-, Bajnai-kormányok családellenes intézkedéseire. Ezzel szemben a Fidesz-KDNP kormánya, és nemcsak a kormány, hanem politikájában mindenki, akár közvetett, akár közvetlen módon is az édesanyákat segítő lépések sorozatát hozta meg. Néhányat szeretnék csak fölsorolni részletezés nélkül: a „nők 40” nyugdíjazásának lehetősége, családi adókedvezmény, a gyed extra bevezetése, a felsőoktatási gyed bevezetése, az otthonteremtési kedvezmény visszaállítása, a bölcsődei fejlesztések, a munkahelyteremtés, így a nők foglalkoztatásának támogatása egyre inkább a társadalmi környezet pozitívvá válása. Mindezek eredményeképpen azt kell mondanom, hogy miután ezek minden korosztályra kiterjedő lépések voltak, nőttek a születési számok, nagymértékben nőtt a házasságkötések száma az elmúlt évek során, a válások száma, hála istennek, nagy számban csökkent, és nagyon nagy mértékben, 25 százalékkal csökkent, 40 ezerről 30 ezerre az abortuszok száma. Mindemellett a társadalomban sajnos léteznek olyan szervezetek, olyan gondolkodók, akik az anyák és a nők szerepét megkérdőjelezik, vagy teljesen máshogy képzelik el. Nekik is szeretném jelezni, hogy az abortuszpártiak is abortusztúlélők. A genderelmélet természetidegen terjesztői is férfi és nő kapcsolatából, egy édesanyától születtek. Azok is, akik ezt az áltudományt mint tananyagot támogatják, tanítják, diplomamunkát íratnak és fogadnak el belőle. Mint az történik egyébként például a CEU-n is, ahol olyan érdekes diplomamunkákra lelhet az ember, mint „Játék az identitással, azaz tanulmány a budapesti szado-mazo közösségről”, vagy egy másik „Létrejönni és létezni - fiatal feminista férfiak tapasztalatai Izlandon”, vagy egy harmadik, „A queer elmélet és a Korán - hogyan artikulálják a nem heteroszexuális londoni muszlim férfiak a szexuális narratívájukat?”. LMBTQ, folytathatnánk, XYZ, ki tudja, milyen rövidítések és szavak mögött mi van - az nem is érdekes. Agyament őrültség. De az biztos, hogy akik hét éve nem szavazták meg, az MSZP, az LMP, és hozzáteszem, a Jobbik sem a nők 40-es nyugdíjazását, mindezt eltörölnék. Mint ahogy annak idején a balliberálisok eltörölték az otthonteremtést, belehajszolták devizahitelekbe az embereket, most is ezt tennék. Eltörölték annak idején, és a jövőben is ezt tennék, a családi adókedvezményt. Milliárdokat vettek el annak idején a családoktól, most is ezt tennék. Eltörölnék a gyed extrát, ahogy Gurmai Zita is nyilatkozta. „Ha kormányra kerül az MSZP, megszüntetik a gyed extrát?” - kérdésre Gurmai Zita szocialista képviselő válasza az volt: persze. Tisztelt Hölgyeim és Uraim! Tisztelt Országgyűlés! A 2018-as költségvetés a családokat erősíti, így az édesanyák nehézségeit, terheit csökkenti. A Kereszténydemokrata Néppárt a családtámogató intézkedéseket támogatja, a 2018-as költségvetést is ezért jó szívvel támogatja és segíti. Reméljük, nem jön el az a világ, amit sokan, vagy nem sokan, de néhányan szeretnének Magyarországon is, ebben a térségben is, hogy ne legyenek olyan rendezvények, mint szerte az országban tegnap, amikor a családokat köszöntötték, az édesanyákat köszöntötték sok-sok helyszínen, sok-sok tízezer ember jelenlétében. És remélem, lesznek olyan képek is, mint tegnap a győri lányok győzelme után, amikor a játékos édesanyák kicsi gyermekeikkel együtt ünnepelték azt a szép sikert is. Köszönöm szépen, hogy meghallgattak. [[Taps a kormánypárti padsorokban.]]
Köszönöm szépen, képviselő úr. Az elhangzott napirend előtti felszólalásra Novák Katalin államtitkár asszony válaszol. Helycserés támadás, megvárom, míg fölteszi a mikrofonját. Parancsoljon, államtitkár asszony! Öné a szó.
Köszönöm a szót, elnök úr. Tisztelt Elnök Úr! Tisztelt Képviselő Úr! Tisztelt Ház! Hadd reagáljak Soltész képviselő úrnak elsősorban és először édesanyaként, majd aztán a kormányzat képviselőjeként. Köszönöm szépen, hogy a kormány munkáját is elismerve, illetve hangsúlyozva és ennek a napnak a fontosságát kihangsúlyozva a mai napi ülés napirendjére tűzette ezt a nagyon fontos kérdést. Anyák napja számunkra, édesanyák számára azért is egy különleges nap, mert ez alkalmat ad nekünk arra, hogy egyszerre mondjunk köszönetet a saját édesanyánknak mindazért a szeretetért, mindazért a gondoskodásért, amit már fogantatásunktól fogva megkaptunk tőle. Egyúttal mi, anyukák ezen a napon még a hétköznapoknál is jobban, a hétköznapoknál is erősebben érezhetjük saját gyermekeink szeretetét. Mert hiszen miről is szól a családalapítás, miről is szól a gyermekvállalás, ha nem elsősorban arról, hogy a család erőforrás, a család a szeretet forrása? Anyák napja megünneplésének helye elsősorban a családokban van, ugyanakkor ez a nap jó alkalom arra is, hogy sokadszorra kifejezzük, a magyar polgári kormány számára milyen fontosak az édesanyák, a nagymamák, ahogy az édesapák, a nagypapák is, tehát általában a családok. Soltész képviselő úr már ismertette azokat az intézkedéseket, amelyeket a kormány részéről a családok elismerése érdekében tettünk, hiszen ő maga is aktív részese is volt ezen intézkedések formálásának, kialakításának. Én néhány egyéb aspektusra hívnám még fel a figyelmüket. [[9.40]] Az első kérdés rögtön, mint ahogy manapság nagyon sokszor, a migráció kérdése. Azt hiszem, a modern kori népvándorlás, az illegális migráció jelenségét ma már senkinek nem kell bemutatnunk, Magyarországon mindenki ismeri. De tulajdonképpen miről is szól nagyrészt az illegális migrációra adott európai válasz? Arról, hogy a demográfiai krízissel sújtott Európa ettől remél megoldást a népességcsökkenésre, a munkaerő hiányára. Miről is szól a magyar válasz? A magyar válasz arról szól, hogy megmutatjuk, hogy belső erőforrásból is lehet fiatalodni, hogy a magyar családok megerősítésével is ki lehet lábalni a demográfiai válságból. Ezt fogjuk bebizonyítani Európának, ezt fogjuk bebizonyítani a világnak, és ezt fogjuk bebizonyítani az ellenzéki képviselőknek is. Vannak pozitív jelek is a 2016. évben, bár ahogy Soltész képviselő úr is említette, 35 éve tartó demográfiai krízissel kell szembenéznünk. A 2016. év demográfiai szempontból, azaz a családok állapotát mutató szempontból minden tekintetben egy pozitív, mondhatom azt is, sikerév volt. A házasságkötések száma húszéves csúcson volt; 2002 és ’10 között 23 százalékkal csökkent a házasságkötések száma, 2010-hez képest 2016-ra másfélszeresére emelkedett ugyanez a szám, közben a válások száma csökkent. A gyermekvállalási kedv szintén húszéves csúcson volt, és mondjuk is ki, ez 93 100 magyar gyermek megszületését jelentette a határainkon belül a tavalyi évben. Ez ötezerrel több, mint ami a legalacsonyabb évben volt. A csecsemőhalálozás a mindenkori minimumot érte el tavaly, az abortuszok, terhességmegszakítások száma szintén a legalacsonyabb értéket mutatta, és a természetes fogyás is mérséklődött, egészen pontosan 16 százalékkal. Nem dőlhetünk hátra, nem nyugodhatunk még meg, a demográfiai krízissel felvettük ugyan a versenyt vagy felvettük a kesztyűt, de nem dőlhetünk hátra, hiszen az az áhított cél, hogy átlagosan is 2-3 gyermeket vállaljon minden család, még azért távol van. Az egyik nagyon fontos pont ugyanakkor a költségvetésről való vita apropóján is az, hogy kiszámítható, tervezhető jövőt kínáljunk a családoknak. Erről is szól a kormányzásunk, erről is szól az is, hogy már a képviselők előtt van a 2018-as költségvetés, hosszú távú, stabil, tervezhető jövőt kínálunk a magyar családoknak. A 2018-as költségvetésben 1900 milliárd forint támogatja közvetlenül a családok támogatását. Emlékeztetnék arra, hogy ez 966 milliárd forinttal több, tehát kétszer akkora, mint a 2010-es ugyanilyen előirányzat. Ez is mutatja az elköteleződésünket, ez is annak egy jó fokmérője. Tovább emelkedik a családi adókedvezmény, tehát jó hír a két gyermeket nevelőknek, hogy jövőre már 35 ezer forint lesz a havi megtakarításuk a családi adókedvezménynek köszönhetően.Tovább bővül a CSOK-ra, illetve az otthonteremtésre szánt összeg, most már meghaladta a CSOK-ot igénybe vevők száma a 42 ezret, illetve a százmilliárd forintos álomhatárt vagy értékhatárt is átléptük. Az ingyenes tankönyvellátás is bővül, a gyermekétkezésre szánt előirányzat is bővül, ahogy a gyed extrára vagy bármely pénzbeli előirányzatra szánt összeg sem csökken, sőt adott esetben mindegyik bővül is. Ami pedig az értékeket illeti, csak erről még két gondolatot. Az értéksemlegesség nem érték. Nem az értéksemlegesség az, amelyet a családok támogatásánál szem előtt kell tartanunk, hanem figyelembe kell vennünk azokat az értékeket, amelyeket a magyar emberek többsége is képvisel. Nem a nők és a férfiak közötti különbségek tagadása és ezeknek a különbségeknek az elmosása a célunk, hanem a nők és a férfiak közötti együttműködés támogatása. [[Az elnök a csengő megkocogtatásával jelzi az idő leteltét.]] Amíg a polgári kormánynak lehetősége lesz arra, mi mindenkor a családok támogatását fogjuk szem előtt tartani. Kérem, hogy tegyék ezt önök is, amikor igennel vagy nemmel szavaznak majd a 2018-as költségvetésre. Köszönöm szépen. [[Taps a kormánypárti padsorokból.]]
Köszönöm szépen, államtitkár asszony. „Az alaptörvény-módosítás szükségességéről.” címmel a Jobbik képviselőcsoportjából Mirkóczki Ádám képviselő úr jelentkezett napirend előtti felszólalásra. Parancsoljon, képviselő úr, öné a szó.
Köszönöm szépen, elnök úr. Tisztelt Képviselőtársaim! Szükségét érezzük, hogy röviden áttekintsük a bevándorlás okozta problémák jelen, aktuális helyzetét, a jövő kihívásait, de előtte egy rövid visszatekintést, hogy a logikai láncolatot megértsük és megértessük. Önök a tavalyi évben a Brüsszel által kezdeményezett és tervezett 1200 fős kvóta ellen minden idők legdrágább népszavazási kampányába kezdtek, és Európa legdrágább népszavazási kampányát folytatták le. Tették ezt úgy, hogy egyébként ezt az 1200 fős kvótát az önök delegáltja is támogatta Brüsszelben. Tették ezt úgy, hogy pontosan tudták, soha semmiben nem mondunk ellent, de itthon kommunikációs szinten hatalmas szabadságharcba kezdenek. Jellemző az önök szabadságharcára az, hogy európai uniós tagságunk óta soha semmiben nem éltek vétójoggal, soha semmiben nem próbáltak meg érdemi konfrontációt folytatni a brüsszeli döntéshozatallal szemben. A Jobbik kezdettől fogva világossá tette álláspontját és azt következetesen képviselte, nevezetesen, hogy se szegény, se gazdag migránst ne engedjünk Magyarországra. Ismerjük a pártok közötti érveket, ismerjük az álláspontokat. Önök nyilván tudatosan és sarkítva mindig kiforgatták, és nyilván a válaszban ki fogják hangsúlyozni, hogy nem szavaztuk meg azt a bizonyos októberi alaptörvény-módosítást. Nem szavaztuk meg, ahogy elmondtuk már milliószor, most is elmondom, hogy miért. Azért, mert önök bent hagytak egy nem is kis kaput, sokkal inkább egy óriási kaput, amely lehetőséget adott és mind a mai napig lehetőséget biztosít arra, hogy harmadik országból, ha valakinek pénze van, akkor jöjjön. Hogy mennyire minket igazolt az élet, szeretném ismét hangsúlyozni, hogy tegyék a képzeletbeli mérleg két serpenyőjébe a két számot. Az egyik, hogy Brüsszel 1200 főt szeretett volna Magyarországra kvóták tekintetében letelepíteni, önök pedig a letelepedési kötvények segítségével mennyi embert engedtek be, mennyi embernek adtak letelepedési engedélyt. Hát, segítek, összesen 17 ezer letelepedési kötvényt értékesítettek március elejéig. Ha hozzávesszük a családegyesítéseket, akkor mivel önök folyamatosan titkolják a valódi számokat, csak becsléseink lehetnek, de az biztos, hogy a brüsszeli kvótáknak már legalább tízszeresét beengedték. Na, ez az önök szabadságharca: hogyha valakinek pénze van, akkor nem számít, hogy mely országból, a világ mely térségéből, jöhet nyugodtan. Erre mondtuk mi azt, hogy ha Merkelnek vagy Junckernek egy kis esze lenne, akkor megvásárolná az önök kötvényeit, és akkora kvótát biztosítana vagy helyezne el Magyarországon, amekkorát akarna, és önök nemhogy nem tiltakoznának, hanem kapzsiságuk miatt még ragaszkodnának is hozzá és örülnének neki. Na, ez az az álságos politika, amivel szeretnénk egyszer és mindenkorra leszámolni, és amit szeretnénk, ha megértene mindenki, amikor mi egy olyan félmegoldást, mint az önök alaptörvény-módosítása, nem támogatunk. Aztán elérkeztünk az idei év tavaszához, március 7-én az Országgyűlés megalkotta azt a bizonyos jogi határzárat, amelyet az ellenzéki pártok közül egyedül a Jobbik támogatott. Támogattuk ezt azért, mert valóban Magyarország érdeke, támogattuk ezt azért, mert valóban a magyar társadalom biztonságát szolgálja. Aztán alighogy élt egy hónapot ez a jogi határzár, a közelmúltban, több mint egy hete vagy egy hete és néhány napja miniszterelnök úr, illetve Rogán Antal kiment egy tárgyalásra Brüsszelbe. A tárgyalást követő sajtótájékoztatón Rogán Antal már arról beszélt, hogy ezen jogi határzáron tudunk módosítani, az egyetlen lényegi részét, amely a 14 és 18 év közöttieket nem engedné a tranzitzónán túl, és ugyanazt az eljárást kellene számukra is lefolytatni, amelyet mindenki másnak, aki már betöltötte a 18. életévét. Aztán ezt megerősítette múlt hét hétfőn Lázár János is, aki már egyébként keresztény értékekre hivatkozott a 14 és 18 év közötti bevándorlók tekintetében. Kár, hogy ezeket az értékeket egyébként a népszavazási kampányban elfelejtették hangoztatni. Ezt azért emelem ki, mert pontosan mutatja az önök napraforgó-politikáját, és pontosan mutatja azt, hogy teljesen más az, amit tesznek, és teljesen más az, amit mondanak. Éppen ezért mi azt látjuk, és továbbra is azt mondjuk, hogy ha valóban fontos önöknek az ország biztonsága, a magyar társadalom homogén állapotának megőrzése, akkor még továbbra is itt lebeg előttünk a veszély, továbbra is adva van a helyzet, hogy szükséges egy alaptörvény-módosítás, de olyan alaptörvény-módosítás, amely világossá teszi, hogy se szegény, se gazdag, se fiatal, se idős. [[Az elnök a csengő megkocogtatásával jelzi az idő leteltét.]] Köszönöm szépen. [[Taps a Jobbik padsoraiban.]]
Köszönöm szépen, képviselő úr. Az elhangzottakra a kormány nevében Dömötör Csaba államtitkár úr válaszol. Parancsoljon, államtitkár úr!
Köszönöm a szót, elnök úr. Tisztelt Képviselő Úr! Szeretném önnek elmondani, hogy azzal, hogy az őszi népszavazást támadja, azzal 3,3 millió embert sérteget. [[Moraj a Jobbik soraiban. Mirkóczki Ádám: Nem ezt mondtam! Tudsz magyarul? Közbeszólás a Jobbik soraiból: Nem!]] És azzal, hogy a konzultációt támadja [[Zaj. Az elnök csenget. Moraj a Jobbik soraiban. Szilágyi György: Szövegértés nulla! Mirkóczki Ádám: Funkcionális analfabetizmus!]] a Jobbik, mint ahogy tette az elmúlt napokban, most már több mint 900 ezer embert sért meg. Egyébként megmosolyogtató lenne a Jobbik kétségbeesett kapkodása és magyarázkodása a bevándorlás és az alkotmánymódosítás kérdésében, ha nem az ország biztonságáról lenne szó. [[9.50]] Hogyha a Jobbiknak valóban fontos lenne az illegális bevándorlás elleni fellépés, akkor nem fúrta volna a népszavazási kampányt és a népszavazást, és nem akadályozta volna meg minden eszközzel [[Szi­lágyi György: Hazugság ötös!]] az alaptörvény-módosítást. [[Dr. Apáti István: Mondjátok ezt ti!]] Ahelyett, hogy kiálltak volna az országért, saját hatalmi megfontolásaik alapján a kormányt zsarolgatták. [[Mirkóczki Ádám: Beszélj a kötvényekről!]] És ahogy elnézem, most is ezt folytatnák. Hogy mi is az önök álláspontja, mi is a Jobbik álláspontja a migráció és a kvóták ügyében, kérem, hogy kérdezze meg a saját párelnökétől, aki pár hete az RTL műsorában azt mondta, hogy el lehet gondolkozni a kvótarendszer bevezetésén [[Mirkóczki Ádám: Nem ezt mondta!]] ha pár ezer emberről van szó. Kérem, nézzék meg a felvételeket! [[Szilágyi György: Nem ezt mondta, hazugság!]] A Jobbik tehát beengedne pár ezer embert Magyarországra, amiről jól tudjuk, hogy a brüsszeli tervek alapján a felső létszámküszöb nélküli elosztás előszobája. És ezek után még megpróbálják számonkérni a kormányt. [[Mirkóczki Ádám: És a kötvények?]] Hát mekkora képmutatás már ez, tisztelt képviselő úr?! [[Mirkóczki Ádám: A letelepedéssel mi a helyzet? Szilágyi György: Bizniszpárt!]] És egyébként nem ez az egyetlen ügy, ahol a Jobbik szembemegy korábbi politikájával és számos korábbi szavazójával valószínűleg. Vegyük, mondjuk, a kormányellenes plakátkampányuk ügyét, amely nagyon tanulságos a Jobbik közpénzkezelési gyakorlata szempontjából. [[Szilágyi György: Fáj az igazság, mi?]] Először azt sem tudták, hogy mennyi plakátjuk van, összevissza beszéltek. [[Szilágyi György: Biz­niszpárt!]] Majd összevissza beszéltek arról, hogy honnan van rá a pénz, majd kitalálták, hogy azt mondják, hitelből. Tehát azt sem tudják, hogy mennyit költenek, de azért felvesznek egy jó nagy adag hitelt. Ismerjük már ezt, ezt csinálta korábban az MSZP, ezt csinálta korábban az SZDSZ, így lett több mint 80 százalék az államadósság. És egyébként saját magukkal is ezt csinálták, ezért nincs már sem az MSZP-nek normális székháza [[Szilágyi György: Ti voltatok az ifjúsági tagozata az SZDSZ-nek! Miről beszélsz? Az elnök csenget.]] , sem az SZDSZ-nek. A kormányt támadó bosszúkampány ügyében még annyit azért hadd mondjak el [[Szilágyi György: Mondom, amikor a Soros pénzelt benneteket, ti voltatok az SZDSZ ifjúsági tagozata!]] korábban még tagadták azt, hogy egy milliárdos kezéből ennének, de most már egyre kevésbé teszik. Az egyik képviselőjük például gátlás nélkül beszél egy zirci lakossági fórumon az együttműködés lehetséges jövőbeni formáiról. [[Mirkóczki Ádám: Semmilyen együttműködés…]] Tisztelt Képviselő Úr! A Jobbik a közpénzekre és az átláthatóságra igen gyakran hivatkozik, eközben Ózdon sajtóhíradások szerint a jobbikos vezetők belenyúlnak a közbeszerzésekbe, hogy aztán az egyik esetben a drágább ajánlatot nyújtó cég vigye el a megbízást. [[Szilágyi György: Hazugság!]] Az adófizetőknek több tízmillióval többet kellett fizetniük. Ha annyira szívükön viselik a közpénzek sorsát, akkor a vizsgálódást elsősorban Ózdon kezdik el. Azt nem tekinthetjük megnyugtató tisztázásnak, hogy a polgármester szilveszter előtt félmeztelenül fotózkodott az irodájában. Ennél felelősségteljesebb hozzáállásra, komoly vizsgálatra van szükség [[Közbeszólások a Jobbik soraiból, többek között: Az alaptörvény-módosítás… Az elnök csenget.]] lehetőleg ruhában, tisztelt jobbikos képviselők. Mindenesetre jól látszik ezek alapján, hogy milyen is lenne egy jobbikos kormányzás. Pontosan olyan, mint az ózdi jobbikos vezetők gyakorlata: pózolás először Hitler-jelmezes emberrel, majd félmeztelenül, álmodozás a világító zebrákról, és a közbeszerzések megpiszkálása. Így áll, tisztelt képviselő úr, a Jobbik kormányzóképessége. [[Gyöngyösi Márton: Alattatok megszűnt a korrupcióval a város idáig!]] Ez csak pár kiragadott példa a számos közül, ilyen körülmények között aztán semmilyen csodálkoznivaló nincs azon [[Dr. Apáti István: Alaptörvény-módosítás!]] ha rengeteg jobbikos alapszervezet oszlik fel Nagybörzsönytől Vámosmikolán át Újfehértóig. [[Szilágyi György: Beszélj már arról, amit kérdeztek!]] Önök is nagyon jól tudják, hiába kiabálnak. [[Mirkóczki Ádám: Beszélj a tegnapi meccseredményekről!]] Sok mindent el lehet mondani a Jobbikról, de azt, hogy nemzeti párt lenne, azt egyre kevésbé, szinte egyáltalán nem. [[Szilágyi György: Még a Győr tegnapi győzelmét kihagytad! Beszélj valami értelmesről! Van még 40 másodperc! Az elnök csenget.]] Pongrátz Gergely egyáltalán nem lenne boldog, hogyha ezt végig kellene néznie, és nem hiszem, hogy valaha is támogatását adta volna egy dróton rángatott pártnak, amely vezetőjének a legnagyobb politikai teljesítménye az elmúlt években pár darab macskás kép a Facebookon és az Instagramon. [[Szilágyi György: Van még 30 másodperc!]] Mert nem jó ezt végignézni. Köszönöm, hogy meghallgattak. [[Taps a kormánypártok soraiból. Szilágyi György: Bravó! Bravó! Bravó! Tapsol.]]
Szilágyi György képviselő úr… [[Szi­lágyi György: Tetszett, amit mondott! Nagyon ügyes fiú!]] Képviselő úr! De nem a hangversenyteremben van, illetve nem a futballpályánál vagyunk, hanem az Országgyűlésben. [[Dr. Apáti István: Az ész a fontos, nem a haj!]] Arra kérem, hogy ha lehet [[Dr. Apáti István: Büszke rá az osztályfőnöke! A közeli és a távoli rokonai!]] egy kicsit csöndesebben. [[Dr. Apáti István: Tragédia!]] Tisztelt Országgyűlés! A napirend előtti felszólalások végére értünk. Most felkérem Tiba István jegyző urat, ismertesse a napirend utáni felszólalók névsorát.
Tisztelt Országgyűlés! A mai napon napirend utáni felszólalásra jelentkezett Z. Kárpát Dániel, Jobbik; Szávay István, Jobbik; Ander Balázs, Jobbik; Magyar Zoltán, Jobbik [[Szilágyi György Dömötör Csabának: Ne mutogassál! Gyere ki! Úgy nyakon baszlak (sic!]] , hogy leszáll a fejed!); Bodó Sándor, Fidesz.
Köszönöm szépen, jegyző úr. Most 9 óra 54 perc van, elkezdjük a kérdések és az azonnali kérdések tárgyalását. Tisztelt Országgyűlés! Tájékoztatom önöket, hogy az Országgyűlés elnöke a határozati házszabályi rendelkezések 121. § (4) bekezdése a) pontjában foglalt, a 124. § (1) bekezdésével kiterjesztett jogkörével élve Gőgös Zoltán MSZP-s képviselőtársunk K/15259. számú írásbeli kérdését visszautasította, mert az nem tartozik a kormány feladatkörébe. Szabó Sándor képviselő úr nem tartózkodik az ülésteremben… [[Közbeszólások az MSZP soraiból: Itt van! Szabó Sándor: Itt vagyok!]] Kitakarja nekem a monitor. Elnézését kérem! Szabó Sándor, az MSZP képviselője, kérdést kíván feltenni a belügyminiszterhez: „Felelős miniszterként harcol-e az önkormányzati dolgozók bérének megemeléséért a 2018-as költségvetésben?” címmel. Parancsoljon, képviselő úr, és még egyszer elnézését kérem!
Köszönöm a szót, elnök úr. Tisztelt Képviselőtársaim! A Magyar Köztisztviselők, Közszolgálati Dolgozók Szakszervezete levélben fordult a belügyminiszterhez 2017 márciusában az önkormányzati [[Dr. Apáti István a jegyzőkönyvvezetők felé fordulva: Azt is bele kellene írni, amit mutogatott!]] dolgozók kereseti viszonyainak megoldása érdekében. Mint ismeretes, az elmúlt kilenc évben a köztisztviselői illetményalap semmit nem változott, így az önkormányzati dolgozók reálkeresete 30 százalékkal csökkent. A 36 800 fő önkormányzati dolgozónak csupán egyharmada részesült valamilyen keresetnövekedésben, a többi 25 ezer önkormányzati dolgozó 9 éve semmilyen keresetnövelésben nem részesült. És bár a 2017-es költségvetésben benne van az, hogy az önkormányzatok saját terhükre az illetményalapot emelhetik, ez álságos, hiszen az önkormányzatok döntő többségének semmilyen forrása és lehetősége erre nincs; az önkormányzatok közül csupán 300 tudta ezt megtenni, de az ő forrásuk is korlátozott, a többi településnek pedig állami segítségre van szüksége. Az MSZP álláspontja megegyezik a szakszervezetével, amely azt mondja, hogy az önkormányzati dolgozók illetményét igenis emelni kell, és igenis ezt a lehetőséget pedig állami forrásból kell megoldani. Erre pedig nagyon jó lehetőséget nyújt az előttünk álló 2018-as költségvetési tervezet, amelyben egyébként lehetősége volna a Belügyminisztériumnak harcosan kiállni az önkormányzati dolgozóiért, mint az önkormányzatok felügyeletét ellátó szakminisztériumnak. Az önkormányzati köztisztviselők felesküdtek arra, hogy mindent megtesznek a település lakosainak érdekében, de az alacsony bérek miatt az elvándorlás nagy, és már a kormányzati béremelési intézkedések miatt a hivatalok kiürülhetnek. Éppen ezért kérdezem államtitkár urat, mikor kívánják megemelni a közel 25 ezer önkormányzati dolgozó bérét; miért nem akarják biztosítani ennek a forrását állami költségvetésből; és mint a helyi önkormányzatokért felelős szakminisztérium, hallatják-e hangjukat az önkormányzati dolgozók érdekében a 2018-as költségvetés végleges elfogadása előtt. Várom válaszát. Köszönöm.
Köszönöm szépen, képviselő úr. Az elhangzott kérdésre Pogácsás Tibor államtitkár úr válaszol.
Köszönöm a szót, elnök úr. Tisztelt Országgyűlés! Tisztelt Képviselő Úr! Az önkormányzatok helyzetének rendezése érdekében az elmúlt hét évben nagyon sokat tett a kormányzat, talán ön előtt is ismeretes az, hogy 2004 és 2009 között az önkormányzati szektorból - az Állami Számvevőszék jelentése szerint - mintegy 1700 milliárd forintnyi forrást vont ki az akkori kormányzat, amelyek egy része, 1300 milliárd forint hitelből került pótlásra, és mintegy 300, illetve 400 milliárd forintnyi önkormányzati vagyon értékesítése történt meg azért, hogy az önkormányzatok talpon maradjanak, és a feladataikat el tudják látni. De nem csak az önkormányzatok lehetőségei csökkentek, mindannyian tudjuk, hogy 2009-2010-re az ország gazdasági helyzete rendkívüli mértékben leromlott, és a működéshez szükséges feltételek megteremtése is igen komoly erőfeszítést igényelt.A 2010-ben megalakult Fidesz-KDNP-kormány stabilizálta az ország gazdasági helyzetét, egyfelől a devizaválságból, a devizaadós-válságból többek között a magyar önkormányzatokat is kisegítettük, így lehetőségük volt az önkormányzatoknak arra, hogy újra fejlesztésekre pályázhassanak, európai uniós támogatásokat vegyenek igénybe, hiszen az ehhez szükséges forrásokat megteremtettük. Az önkormányzatoknál egyébként 31 700 dolgozó dolgozik jelen pillanatban köztisztviselői státuszban, és a dolgozók több mint a felének az illetményalapja jóval magasabb a 2008-ban az önök által rögzített illetményalapnál. [[10.00]] Hiszen az önkormányzatok, egy részük már lényegesen korábban, amikor még szabadon megtehették, megemelték az illetményalapot, illetve az illetményeket személyi bérrel és egyéb illetményeltérítéssel megemelték. [[Dömötör Csaba távozik az ülésteremből.]] ost lehetőség van arra a ’17-es költségvetésben, hogy az önkormányzatok egyébként az illetményalapot szabadon határozzák meg, a költségvetés pedig mind a minimálbér, mind a garantált bérminimum emeléséhez szükséges forrásokat megteremti, és vizsgáljuk azt, hogy azok az önkormányzatok, amelyek nem tudják [[Az elnök a csengő megkocogtatásával jelzi az idő leteltét.]] saját forrásból a béremelést biztosítani, azok további juttatásokhoz jussanak. Köszönöm szépen, elnök úr. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Rig Lajos képviselő úr, a Jobbik képviselője, kérdést kíván feltenni [[Közbeszólás az MSZP soraiból.]] az emberi erőforrások miniszteréhez: „Meddig süllyed még a magyar egészségügy?” címmel. Rig Lajos képviselő urat illeti a szó. Parancsoljon!
Köszönöm szépen a szót. Tisztelt Elnök Úr! Tisztelt Államtitkár Úr! A napokban ismét emlékeztetőt kaptunk a magyar egészségügy katasztrofális állapotáról. Az interneten futótűzszerűen terjedt el a kép a SOTE klinikája által összeállított listáról, amely felsorolja, hogy a műtét előtt állóknak mi mindent kell magukkal vinniük, amikor befekszenek egy-egy osztályra. A lista a következő dolgokat tartalmazza: szénsavmentes víz, pohár, evőeszköz, tisztálkodási eszközök, papír zsebkendő, vécépapír, saját gyógyszerek, törölköző, és két darab 10 cm-es fásli, amelyet a műtőssegédnek kell átadni a műtőbe menet. Bár a klinika nyilatkozata alapján egyetlen műtét sem marad el személyi vagy tárgyi feltétel hiánya miatt, a lista nagyon sokat árul el arról, hogy még a minimumfeltételek megteremtése is milyen nagy feladatot okoz a kórházaknak. A szakmában eltöltött éveim során személyesen is megtapasztaltam, hogy a munkavégzéshez szükséges legalapvetőbb eszközök gyakran hiányoznak. Sajnos megszokott, hogy a betegeknek magukkal kell vinniük az állandóan szedett gyógyszereiket, mint például a vérnyomáscsökkentőt, vagy a krónikus osztályok esetében az ápoltaknak kell a pelenkát biztosítani, illetve a sebészetre kötszert, fáslit hoznak a betegek. Tetanuszinjekciót is, amit a betegeknek felírnak, a gyógyszertárban kiváltják, majd visszavive, az ambulancián beadják azt. Ennek ellenére a benyújtott jövő évi költségvetési törvényjavaslatuk a vártnál és reméltnél kevesebbet kíván az egészségügyre fordítani. Kérdezem tehát, tisztelt államtitkár úr: meddig kell az egészségügynek ilyen nagyfokú forráshiánytól szenvednie? Miért nem engedhetik meg maguknak a kórházak a legalapvetőbb eszközöket? Köszönöm és várom érdemi válaszát. [[Taps a Jobbik soraiban.]]
Köszönöm szépen, képviselő úr. A kormány nevében az elhangzott kérdésre Rétvári Bence államtitkár úr válaszol. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! A tavalyi több mint 170 milliárd forint után, amely a tavalyi évhez képest az idei többlete az egészségügyi kasszának, a jövő évi költségvetés egy ön által lebecsült, több mint 100 milliárdos tételt tartalmaz. A korábbi években az volt a jellemző 2010 előtt, hogy csökkentek ezek a számok, 2010 után tudtak elkezdeni növekedni, minden évben infláció fölött, most pedig érezhetően két évig 100 milliárd forint fölötti ez az összeg, amivel többől gazdálkodhatnak a kórházak. Ha csak az ön politikai működésének körzetében látható, található kórházakról beszélünk, a tavalyi év végi célzott többletforrásokból az ajkai Magyar Imre Kórház 432 millió forint többletet kapott, a tapolcai Deák Jenő Kórház 53 millió forint többletet kapott, az ózdi Almási Balogh Pál Kórház és Rendelőintézet pedig 297 millió forint többletet kapott. Ez csak a tavalyi év végi, de országosan is voltak ilyesfajta támogatások, év végén 8,5 milliárd forintot kaptak év végi maradványként gyógyító-megelőző ellátásokra a kórházak, 15 milliárd forintot működési hatékonyság javítására, 45 milliárd forintot pedig adósságkonszolidációra, de az azt megelőző évben, 2015-ben is 60 milliárd forintot fordított erre a kormányzat. Azt hiszem, ezek jelentős többletforrások. Ha megnézzük a gyógyító-megelőző ellátások területét, ott 41,7 százalékos a növekedés 2010-hez képest, az alapellátás 52 milliárddal, a háziorvosok 37 milliárddal, a védőnői ellátás 7 milliárddal, a járóbeteg-szakellátás 37 milliárddal, a rezidensek közel 8 milliárddal magasabb összegből gazdálkodhatnak, vagy ennyivel több támogatás jut a költségvetésben, mint 2010-ben amennyi volt. Az Egészségbiztosítási Alap pedig összességében 40 százalékkal magasabb főösszeggel rendelkezik, mint 2010-ben. Ha csak az idei többleteket nézem, tavalyhoz képest gyógyító-megelőző ellátásokra az Egészségbiztosítási Alapban 23 milliárd forinttal van több, ennek a céltartaléka még további 10 milliárd forint, emellett HBCS-re verziós bértöbblet szintén 10 milliárd forint, gyógyszerkassza 7,9 milliárd forint, nagy értékű gyógyszerbeszerzés 5 milliárd forint. Minden részén szinte az egészségügyi kasszának szerencsére több pénz van, ebből a több pénzből tudnak a kórházak most már gazdálkodni. Minden kórház számára a megfelelő eszközök és bérek kigazdálkodásának a kerete jóval nagyobb, az Egészségbiztosítási Alapból nézve 40 százalékkal nagyobb, mint 2010-ben. Azt hiszem, ez egy könnyebbség minden kórház számára. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Szél Bernadett képviselő asszony, az LMP képviselője, kérdést kíván feltenni a Miniszterelnökséget vezető miniszterhez: „Tovább épül az atom-nagykoalíció?” címmel. A kérdésre a miniszterelnök úr megbízásából a téma szerint feladat- és hatáskörrel rendelkező Süli János, a Paksi Atomerőmű két új blokkja tervezéséért, megépítéséért és üzembe helyezéséért felelős tárca nélküli miniszter úr válaszol. Parancsoljon, frakcióvezető asszony! Öné a szó. [[Szilágyi György az elnöki pulpitusra megy, és konzultál az elnökkel, a jegyzőkkel és a hivatal munkatársával.]]
Köszönöm a szót, elnök úr. Tisztelt Miniszter Úr! Kocsis Istvánnak, azt gondoltuk már páran ebben az országban, hogy lefőtt a kávé, de nem főtt le a kávé, mert ezek szerint önnel pezsgőzhetett az ön beiktatása után, és azt gondolom, ez önmagában egy botrány, hogy megtörténhetett. Ugye, arról a Kocsis Istvánról van szó, aki ellen jelenleg is büntetőeljárás folyik, és akit egyes fideszes körök most már az ön helyettes államtitkáraként emlegetnek. Egyrészt kérem, erősítse meg vagy cáfolja meg, hogy ez így lesz-e. De emlékezzünk egy kicsit, hogy ki ez a Kocsis István. Az ő személye ugyanis arra bizonyíték, hogy a Fideszt morális értelemben semmi sem különbözteti meg a bukott baloldaltól, önök teljes mértékben össze vannak fonódva. Kocsis István ennek az összefonódásnak az egyik letéteményese. Emlékezhetünk a Tocsik-botrány idejére, amikor az ÁPV Rt.-nek volt a vezérigazgató-helyettese, majd a vezérigazgatója. Egy korszakkal később már a Heti Válasz arról írt, hogy a BKV vezérigazgatójaként 2009-ben Kocsis látta el dokumentumokkal a Fideszt a kétharmad megalapozásához hozzájáruló Hagyó-ügyről, amit utóbb ugyan nem sikerült jogerős bírósági ítéletté transzformálni. De önök nem csak kétszer kaphattak jelentős segítséget az elvben a szocialisták szolgálatában álló Kocsistól. Kocsis István MVM-vezérigazgató volt 2006-ban, és ekkor volt az, hogy ő személyes tanácsadóként maga mellé vette Baji Csabát, Orbán Viktor és Tiborcz István bizalmasát. 2013-tól pedig a hírek szerint maga Kocsis közvetített Orbán és a Roszatom vezetői között, és 2014-ben ennek az eredménye lett a paksi szerződés. Kocsis Istvánnak egyébként a szó szoros értelmében is sok van a rovásán. A jelenleg is zajló eljárásban - szeretném önt emlékeztetni arra, hogy - a vád szerint az állami MVM-ből az ő elnök-vezérigazgatósága idején tízmilliárdok tűntek el nyomtalanul kamuszerződések révén. A Mrs. Kocsis-ügyre is emlékszünk, feleségét egyszer már elítélték, és most új eljárásban keresik a pénzt és keresik a tetteseket, Kocsis István is gyanúsított, aki ott ült bent ön mögött a páholyban. Az a tény, hogy Kocsis István ott lehet a paksi bővítés felügyeletének kormányzati átszervezésénél, azt gondolom, minden korábbi feltételezésnél világosabban mutatja, hogy miről szól a paksi beruházás, az adófizetők joggal aggódnak. [[Az elnök a csengő megkocogtatásával jelzi az idő leteltét.]] Szeretném tudni, hogy a jelenleg hűtlen kezeléssel vádolt ember mit keresett az ön beiktatásán az ön páholyában.
Köszönöm szépen, frakcióvezető asszony. Megadom a szót Süli János miniszter úrnak. Parancsoljon, miniszter úr!
Tisztelt Elnök Úr! Köszönöm a válaszlehetőséget. Tisztelt Ház! Mindenekelőtt szeretném megköszönni Szél Bernadett frakcióvezető asszonynak, hogy a parlament nyilvánossága előtt beszélhetek erről a kérdésről. Amikor miniszteri beiktatásomra a meghívottak listáját összeállítottam, akkor családtagjaim, közeli hozzátartozóim, a teljes paksi városi képviselő-testület mellett azokra a személyekre is gondoltam, akiknek meghatározó szerepe volt a Paksi Atomerőmű meglévő négy blokkjának létrehozásában, illetve az új blokkok előkészítésének elindításában. Szabó Benjamin miniszteri, majd kormánybiztosként koordinálta a meglévő blokkok építését; Kónya József a Paksi Atomerőmű első vezérigazgatójaként pedig nemcsak az atomerőmű blokkjainak üzembe helyezéséért és biztonságos működtetéséért, hanem Paks város infrastruktúra-fejlesztési területén is korszakalkotó munkát végzett. Kocsis Istvánt személyesen én hívtam meg, mert 2007-ben Veres János szocialista pénzügyminiszter az MVM akkori vezérigazgatóját, Kocsis Istvánt kérte meg a Teller-, majd a Lévai-projekt kidolgozására és elindítására, amelynek célja az új blokkokhoz vezető program előkészítése volt. Ebben a hosszú folyamatban ez volt az első fontos mérföldkő, amelyet, mint ezt ön is tudja, további parlamenti döntések és jóváhagyások követtek, erősítettek meg. [[10.10]] Kocsis István szerepére vonatkozóan azt tudom megismételni, amiről száz darab írásbeli választ igénylő kérdése alapján Lázár János, Miniszterelnökséget vezető miniszter néhány hete önt már tájékoztatta. Nem játszott szerepet a paksi bővítés tető alá hozásában, nem volt szerepe Paks II. szerződésének előkészítésében és megkötésében [[Az elnök a csengő megkocogtatásával jelzi az időkeret leteltét.]] , és nem tudok arról, hogy a jövőben szerepet kapna a területen. Az olcsó áram a stabil és biztonságos áramellátás, valamint a klímavédelem célkitűzésének teljesítési záloga a Paks II. projekt. Kérem, hogy ön is támogassa ezt. Köszönöm, elnök úr. [[Dr. Szél Bernadett:Ez gyönyörű szűzbeszéd volt! Miniszter úr, gratulálok! Taps a kormánypártok padsoraiból.]]
Tisztelt Országgyűlés! Tapolczai Gergely képviselő úr, a Fidesz képviselője, kérdést kíván feltenni az emberi erőforrások miniszteréhez: „Hogyan tovább a siketek és nagyothallók jogosítványa ügyében?” címmel. Tapolczai Gergely képviselő úré a szó. Parancsoljon, képviselő úr!
[[Hozzászólását jelnyelvi tolmács közreműködésével teszi meg.]] Köszönöm a szót, elnök úr. Tisztelt Ház! Tisztelt Államtitkár Úr! Magyarország az első olyan európai országok közé tartozik, ahol engedélyezték a siketek és nagyothallók számára a gépjárművezetői engedély megszerzését. Az első hallássérült Magyarországon, aki jogosítványt kapott, Weltner Györgyné Ivánkai Mária volt, aki jelenleg a nemzet sportolója az egyik legeredményesebb siketlimpikonként. Neki köszönhető, hogy megnyitotta az utat a többi hallássérült számára a jogosítvány megszerzésében. 2009-ig sok ezer hallássérült kaphatott jogosítványt, ám 2009-ben az akkori szocialista vezetésű Egészségügyi Minisztérium egyetlen tollvonással úgy módosította volna a rendeletet, hogy a hallássérült személyek alkalmatlanok a gépjárművezetésre. Újdonsült képviselőként 2010-ben sikerült elérnem, hogy ez a rendelet ne lépjen hatályba. Azóta kisebb-nagyobb módosításokkal, de érvényben van az eredeti jogalkotói szándék, hogy a hallássérült személyek vezethessenek gépjárművet, természetesen az előírt alkalmassági vizsgálatok után. Számomra is érthetetlen módon az elmúlt időszakban változás állt be az orvosok hozzáállásában. Több hallássérült személytől is elvették a jogosítványt vagy korlátozták ennek megszerzését sebességkorlátozás formájában, vagy úgy, hogy nem mehetnek autópályára, de olyan is van, akitől a rehabilitációs felülvizsgálat során vonták meg a vezetői engedélyét. Hangsúlyozom, hogy semmilyen felmérés szerint nem okoznak vagy szenvednek több balesetet a hallássérült autósok, mint ép társaik. A legutóbbi módosítás óta sem egységes a jogszabály értelmezése az orvosok körében. A kérdésem az lenne, hogy a tárca milyen lépéseket tervez annak érdekében, hogy a jogszabályt egységesen értelmezzék az orvosok, illetve milyen jogorvoslati lehetőségeik vannak azoknak a hallássérülteknek, akitől megvonták a jogosítványukat vagy nem hosszabbították ezt meg. Köszönöm szépen. [[Szórványos taps a kormánypártok padsoraiból.]]
Köszönöm szépen, képviselő úr. Az elhangzott kérdésre Rétvári Bence államtitkár úr válaszol. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! Valóban, a kormány számára nagyon fontos szempont volt, hogy mindamellett, hogy a közlekedésben mindenki biztonságosan vehessen részt, nagyothalló honfitársaink számára is legkevésbé legyen korlátozva a mozgás szabadsága, és a lehető legnagyobb mértékben ők is tudjanak munkába járáshoz, akár az élet más területein autóval közlekedni.Eddig tömegesen ilyesfajta panaszokra nem került sor, igazából egyelőre nem is érkeztek ilyen panaszok a minisztériumunkhoz, de fontos, hogy minden orvos és orvos szakértő a jogszabálynak megfelelően járjon el, úgy állítsa ki a saját szakértői véleményét, ezért fontos, hogy a jogorvoslatokkal is mindenki tisztában legyen. A jogszabályok által kötelezően mérlegelendő betegségek, állapotok mindenki számára megismerhetők a jogszabályból. Az alkalmasság megítélésére jogosult orvosoknak valamennyi feltételt figyelembe kell venniük a jó és a törvénynek megfelelő döntés meghozatala érdekében. Amennyiben bárki úgy gondolja, hogy nem ért egyet az első fokon hozott orvosi döntéssel, mindenkinek lehetősége van arra, hogy a döntés jogorvoslatát kezdeményezze. Az elsőfokú orvosi megállapítás felülvéleményezését a vélemény kézhezvételétől számított 15 napon belül az első fokon eljárt szervnél lehet írásban kérni. Ebben az esetben másodfokon olyan képzett orvos szakértők fogják a döntést meghozni, akik bizonyára megfelelő tájékozottsággal és vizsgálati eszközökkel rendelkeznek ahhoz, hogy a véleményt megalapozottan tudják meghozni. A felülvéleményezést az eljáró hatóság és a közlekedési igazgatási hatóság is kérheti. A felülvizsgálati véleményt a bizottság vezetője közli az érintett személlyel, a felülvéleményezést kérővel és a kérelmező lakóhelye vagy tartózkodási helye szerint illetékes közlekedési igazgatási hatósággal, és alkalmas minősítés esetén a járművezetésre jogosító okmány érvényesítéséhez szükséges véleményt is kiállítja. Az előzetes, a soron kívüli és az időszakos egészségügyi alkalmassági vizsgálatot első vagy másodfokon végző egészségügyi szerv alkalmatlanság megállapítása esetén az újabb elsőfokú egészségügyi alkalmassági vizsgálat időpontját a kérelmező várható állapotjavulásának előre látható időpontjára figyelemmel jelölheti meg. Köszönöm szépen. [[Dr. Fónagy János tapsol.]]
Köszönöm szépen, államtitkár úr. Tisztelt Országgyűlés! Demeter Márta képviselő asszony kérdést kíván feltenni a nemzeti fejlesztési miniszterhez: „Titokban bonyolított kiemelt beruházások, avagy megtudhatjuk-e mire megy el 750 milliárd forintunk?” címmel. Demeter Márta képviselő asszonyé a szó. Parancsoljon!
Köszönöm, elnök úr. Tisztelt Államtitkár Úr! A Kiemelt Kormányzati Beruházások Központjának vezetőjétől februárban kértem tájékoztatást a kiemelt beruházások pontos listájáról, helyszínéről, költségvetéséről, az ezekről szóló kormánydöntésekről, arról, hogy kik pályáztak beruházások kivitelezésére és mely cégek lettek a nyertesek. A cég vezetője válaszában az év poénjaként azt közölte, hogy a kiemelt beruházásokkal kapcsolatban a Kiemelt Kormányzati Beruházások Központjának feladat- és hatásköre nincs, így ezen beruházásokról nem vezetnek semmilyen nyilvántartást, nem rendelkeznek információval sem a beruházások tartalmával, sem költségvetésével kapcsolatban. Tehát egyetlenegy kérdésemre sem tudtak válaszolni. Persze egyszerűbb lenne, ha a társaság hivatalos honlapján bármilyen információ nyilvánosan szerepelne. Amióta jeleztem, hogy ezt a hiányosságot pótolni illene, hiszen ezt ugye a törvény is előírja, a Kiemelt Kormányzati Beruházások Központjának a több mint hiányos honlapja is eltűnt. A KKBK-nak végül az MVM Zrt.-től beszerzett éves beszámolójából világosan kiderül, hogy alapításkor melyek voltak a kiemelt beruházások, így például a budapesti Puskás és Bozsik stadion, a Liget-projekt, ám ez a kör folyamatosan bővül, és mára a nyilvánosság számára átláthatatlanná és teljesen ellenőrizhetetlenné vált. 2020-ig 750 milliárdot költenek ezekre, tehát nem ártana ezeket a részleteket nyilvánosságra hozni. Egészen abszurd, hogy újabban maga Orbán Viktor felügyeli a Puskás stadion építését, és a javaslatait megteszi a kormánynak a halaszthatatlan intézkedésekre. Csak nehogy véletlenül összekülönbözzön az ügyön Orbán Viktor mint javaslattévő és Orbán Viktor mint a javaslatok elfogadásáról döntő kormány vezetője! Fürjes Balázs kormánybiztos pedig arcátlanul blöfföt emleget, miközben adófizetők százmilliárdjait verik el. Államtitkár úr, az, hogy ezért is el lesznek számoltatva, viszont nem blöff! Tehát a kérdéseim: miért nem nyilvánosak a kiemelt beruházásokkal kapcsolatos adatok? Hajlandóak-e megválaszolni, hogy mely beruházás mennyibe kerül, mely cég nyerte a kivitelezést? Az úszó-vb ugrótornya mint a Tiborcz-biznisz része, annyira fontos, hogy az sem érdekli önöket, hogy a világörökség részét képező budai rakpart beomlik a Dunába? Illetve kihez folyatnak el százmilliárdokat, fedősztorinak használva a kiemelt beruházásokat? Köszönöm szépen.
Köszönöm szépen, képviselő asszony. A képviselő asszony kérdésére Fónagy János államtitkár úr válaszol. Parancsoljon, államtitkár úr!
Köszönöm, elnök úr. Tisztelt Országgyűlés! Tisztelt Képviselő Asszony! A kiemelt beruházásokkal kapcsolatos adatok nyilvánosak, hiszen a beruházást kiemeltté nyilvánító kormányrendelet a Magyar Közlönyben megjelenik. A forrásokról a Közbeszerzési Hatóság, illetve a Magyar Közlönyben megjelenő nyilvános kormányhatározatok rendelkeznek, valamint a közbeszerzésekről szóló törvény részletesen felsorolja az ajánlatkérő adatszolgáltatási kötelezettségeit, valamint rendelkezik arról is, hogy ezeket az adatokat a Közbeszerzési Hatóság által működtetett nyilvános közbeszerzési adatbázisban fel kell tüntetni. Ami a dunai rakpartot illeti, eddig sem omlott a Dunába [[Demeter Márta: Most még!]] , és természetesen a jövőben sem fog. Az óriás toronyugrás versenyszámának lebonyolítására szükséges versenyhelyszín a Fővárosi Katasztrófavédelmi Igazgatóság által kiadott érvényes vízjogi létesítési engedéllyel rendelkezik, amely szerint ez megfelel az engedélyezési eljárásban részt vevő szakhatóságok előírásainak. A beruházáshoz megadta a hozzájárulását a Mahart PassNave Kft., a Közép-Duna-völgyi Vízügyi Igazgatóság és a Fővárosi Csatornázási Művek is. Az engedélyeztetési eljárás előzetes egyeztetési folyamatában a Forster Gyula Nemzeti Örökségvédelmi és Vagyongazdálkodási Központ javaslatai alapján olyan végleges műszaki tartalmat fogadtak el, amely a központ megítélése szerint is leginkább biztosítja a világörökség részét képező műemléki védettség alatt álló rakpart sérthetetlenségét. [[10.20]] Az óriás-toronyugrás versenyhelyszínével kapcsolatos beruházás két ütemben valósul meg, ezért a kivitelezésre két külön közbeszerzési eljárást folytattunk le, amelyek ellen jogorvoslat-kérelem nem érkezett be. Köszönöm a kérdését, bocsánat, hogy én ezt elmondhattam. [[Derültség az MSZP soraiban.]] Köszönöm, elnök úr, a türelmét. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Korózs Lajos képviselő úr, az MSZP képviselője, kérdést kíván feltenni a nemzetgazdasági miniszterhez: „Az elmúlt nyolc év bűnei: A közgyógyellátás emelésére sosem lesz pénz?” címmel. A kérdésre a miniszterelnök úr megbízásából a téma szerint feladat- és hatáskörrel rendelkező Balog Zoltán miniszter úr, az emberi erőforrások minisztere nevében Rétvári Bence államtitkár úr fog majd válaszolni. Parancsoljon, képviselő úr, öné a szó.
Köszönöm szépen a szót. Tisztelt Ház! Tisztelt Képviselőtársaim! Szeretném felhívni a figyelmüket arra, hogy a közgyógyellátás finanszírozásában az elmúlt években egy jottányit sem történt semmiféle előrelépés, sőt 2015-ben megszüntették azt a gyakorlatot, amikor a segéllyel együtt a méltányossági alapon lehetett támogatni a közgyógyellátottakat. Mivel ezek a konstrukciók megszűntek, így több tízezer ember veszítette el a közgyógyellátását. Szeretném idézni, a jövő évi költségvetést megalapozó salátatörvény leszögezi, hogy a közgyógyellátás a szociálisan rászorult személy részére az egészségi állapota megőrzéséhez és helyreállításához kapcsolódó kiadásainak csökkentése érdekében biztosított hozzájárulás. Ehhez képest az ellátás összegét jövőre sem emelik. Szeretném azt is megjegyezni, hogy nagy kegyesen csupán annyit tesznek, hogy jövőre, a választás évében egy kicsivel többen juthatnak hozzá a normatív típusú ellátáshoz, pontosabban: néhányan újra jogosultak lehetnek azok közül, akiktől két évvel ezelőtt elvették ezt. Konkrétan 5 százalékkal emelkedik meg a támogatás jövedelemküszöbe. Ez gyakorlatilag azt jelenti, hogy ha az eddigi 28 500 forint helyett majd a 29 925 forintot, illetve egyedülálló esetén a 42 250 forint helyett a 44 175 forintot nem éri el, akkor kaphatnak közgyógyellátást. Ettől az intézkedéstől, én azt gondolom, nem fog több pénzt kapni senki az érintett 300 ezer ember közül közgyógyellátás címén, hiszen sem a havi keretösszeget nem emelik, sem az éves eseti keretösszeget nem módosítják. Éppen ezért kérdezem az államtitkár urat, hogy a gazdaság növekedéséből miért nem részesülnek a rászoruló beteg emberek, és miért nem emelik meg végre a közgyógyellátás összegét. Köszönöm szépen.
Köszönöm szépen, képviselő úr. Mint már jeleztem, Rétvári Bence államtitkár úr válaszol az elhangzottakra. Parancsoljon, államtitkár úr!
Köszönöm a szót, elnök úr. Tisztelt Képviselő Úr! Tisztelt Ház! Azt hiszem, fontos volt az a fél mondat, amit a felszólalása végén mondott a képviselő úr, hogy a növekvő gazdaságból ki hogyan tud részesedni, hiszen valóban, szerencsére Magyarországon most már egy növekvő gazdaságról beszélünk, és a viták arról folynak [[Dr. Szél Bernadett közbeszól.]] , hogy ki miből kaphasson többet, nem arról, hogy kitől mit vegyenek el, hanem arról, hogy ki miből kaphasson többet. Éppen ezért nőtt az emberek átlagkeresete is az elmúlt években, 2010 óta 60 ezer forinttal, amely abban segített, hogy minél kevesebben legyenek, akik rászorulnak a közgyógyellátásra vagy rászorulnak bármilyen más szociális ellátásra. Nemcsak a fizetések nőttek átlagosan 60 ezer forinttal, nyilván a családi típusú adókedvezményt a nettó összegnél még hozzá kell ehhez adni, hanem jóval több embernek is van munkája: 700 ezerrel több ember dolgozik, mint 2010-ben; ők is a szegénység veszélyétől szerencsére távolabbra kerültek. A mélyszegénységben élőknek a száma szintén több százezres nagyságrendben csökkent, egyesek szerint 200 ezer fővel, mások szerint 315 ezer fővel az elmúlt 4-5 esztendőben. Azok száma viszont, akik ki vannak téve a szegénység valamilyen kockázatának, nyilván itt többtényezős képletről van szó, az ő számuk sok-sok százezerrel, egyesek szerint 600 ezerrel, mások szerint 800 ezerrel csökkent az elmúlt 3-4 esztendőben. Jóval kevesebben vannak tehát azok, akik rászorulhatnak akár a természetben nyújtott, akár a pénzügyi segélyezésre az állam részéről, és jóval többen vannak, akik ki tudnak kerülni abból a nehéz helyzetből, amelyben ilyenekre szorulnának. Ettől függetlenül fenntartjuk a rendszernek az igazságos és célzott mivoltát, és ahogy ön is említette, bővítjük olyan szempontból 2018-tól, és ennek a költségvetési fedezetét is tartalmazza a benyújtott törvényjavaslat, tehát nemcsak a salátatörvényből, hanem a költségvetési számokból is láthatja a képviselő úr, hogy a normatív közgyógyellátásnak a jövedelemhatára 5 százalékkal növekszik. Nyilván ez valamelyest követi azt is, hogy az emberek általában is többet keresnek; a gyógyszerkasszáról pedig ma is már volt szó. Az idei költségvetés a gyógyszerkassza céltartalékát 7,9 milliárddal magasabb összegben határozta meg [[Az elnök a csengő megkocogtatásával jelzi az időkeret leteltét.]] mint a tavalyit. Ez is a gyógyító-megelőző ellátások szempontjából fontos adat. Köszönöm szépen. [[Szórványos taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Pintér Tamás képviselő úr, a Jobbik képviselője, kérdést kíván feltenni a miniszterelnökhöz: „Visszatértek az 50-es évek, avagy meddig mehetnek el a Fidelitas bátor hősei?” címmel. Tisztelt Képviselő Úr! A kérdésre a miniszterelnök úr megbízásából a téma szerint feladat- és hatáskörrel rendelkező Pintér Sándor belügyminiszter úr nevében Pogácsás Tibor államtitkár úr fog válaszolni. Parancsoljon, képviselő úr, öné a szó.
Köszönöm szépen a szót. Tisztelt Elnök Úr! Tisztelt Ház! A Fidelitas által elkövetett bűnök listája igen hosszú. Veress Áron hamis valutákkal való üzletelése, súlyos testi sértések egy disznóvágáson, az ország több pontján elkövetett rongálások, Gál Roland dunaújvárosi volt Fidelitas-elnök bűnpártolása egy gyilkossági ügyben, újságírók vegzálása - nem folytatom a listát, mert szűk az időkeret, és nem folytatom azért sem, mert önök pontosan ismerik ezt a bűnlajstromot, hiszen az önök fiataljai a vádlottak. Hol voltak, amikor fiaik gyáva ember módjára, az éj leple alatt politikusok házát és családtagjaikat keresték fel, hogy megrongálják értékeiket, és nevetséges matricákkal feldíszítsék a lakásaikat és autóikat? [[Dr. Apáti István közbeszól.]] Önök nevelték-e erre őket, vagy azért ilyen tiszteletlenek, mert már a lopás mellett nem maradt rájuk idejük? Egy civilizált világban ez még egymással szemben itt a politikában sem megengedhető [[Font Sándor közbeszól. Az el­nök csenget.]] , nemhogy a családtagjainkkal szemben. Uraim, gondoljanak már abba bele, hogy önök hogyan magyaráznák el a családtagjaiknak ezt a beteg viselkedést! Önök mit mondanának? [[Font Sándor és dr. Szél Bernadett közbeszól. Köz­be­szólások a Jobbik soraiból. Az elnök csenget.]] Azt, hogy meg akarnak félemlíteni a politikai ellenfeleim, édesanyám vagy kisfiam, de ne ijedjenek meg, nincs semmi baj? Hogyan nem szorul össze a gyomruk attól, hogy ilyen világot építenek fel a gyermekeiknek? Ráadásul fiatal egyetemistákat felhasználnak erre. Hogyan szerezte meg a Fidelitas jobbikos politikusok és azok családtagjainak a címét? [[Dr. Rétvári Bence: És a Kuruc.info? Dr. Szél Bernadett: Ki lesz a következő az ellenzékben?]] Talán a BM szállította le nekik ezeket az elérhetőségeket? Hol a határ az önök diktatúrájában? Hogyan próbálnak még minket megfélemlíteni? A mi ifjúsági tagozatunkban ilyen beteg, antiszociális cselekményeknek következményei lennének. Önök rendelték meg ezt a zaklatássorozatot [[Az elnök a csengő megkocogtatásával jelzi az időkeret leteltét.]] vagy elhatárolódnak saját szervezetüktől, és büntetés jár nekik? Várom az érdemi válaszukat. Köszönöm szépen. [[Taps a Jobbik és az LMP soraiban.]]
Köszönöm szépen, képviselő úr. Ahogy már említettem, a választ Pogácsás Tibor államtitkár úrtól fogjuk hallani. Parancsoljon, államtitkár úr!
Köszönöm szépen a szót. Tisztelt Országgyűlés! Tisztelt Képviselő Úr! Mindenekelőtt megnyugtatom a tisztelt képviselő urat, hogy Magyarország jogállam [[Dr. Szél Bernadett: Jaj, már úgy izgultunk!]] és mint ilyenben [[Dr. Szél Bernadett: Most akkor már nyugodtak vagyunk! Közbeszólások az MSZP és a Jobbik soraiból. Az elnök csenget.]] mindenki, aki Magyarországon szabályokat, törvényeket sért, számíthat arra, hogy a rendőrség a törvényes eszközökkel a szükséges eljárást lefolytatja, és az igazságszolgáltatás mint független hatalmi ág szintén végzi a munkáját. [[Közbeszólások a Jobbik soraiból.]] Az persze mindenképpen izgalmas és pikáns, amikor a jobbikos képviselő beszél az ’50-es évek visszatéréséről, amikor még az identitásváltásuk előtt oly lelkesen támogatott egyenruhás gárdistákkal félemlítettek meg településeket, településrészeket vagy embereket [[Közbeszólás a Jobbik soraiból: Védtek!]] vagy éppen fegyveres kiképzéseket tartottak. De ugyanígy említhetném azt [[Dr. Apáti István közbeszól.]] hogy az önök hirdetéseiből fenntartott Kuruc.info volt az a hírportál, amely politikusok és családtagjaik lakcímét, telefonszámait hozta nyilvánosságra, és biztatott embereket arra [[Sneider Tamás: És mi köze a Jobbiknak hozzá?]] hogy ezeket az embereket vegzálják, és őket hozzák lehetetlen helyzetbe. De ugyanígy önökhöz köthető, az önök által pénzelt médiumokban nem is olyan régen még Adolf Hitler születésnapjáról és a tömeggyilkos diktátort éltetve emlékeztek meg [[Dúró Dóra: Nem igaz!]] persze ez még a hanuka alkalmából küldött cuki levelek előtt történt meg. [[Dr. Szél Bernadett: És a Fidelitasszal mi a helyzet?]] [[10.30]] Azért azt sem érdemes elfelejteni, azt gondolom, tisztelt képviselő úr, hogy az önök által működtetett szervezetek embereket félemlítenek meg. Ön itt lehallgatásról beszél, arról, hogy hogyan félemlítenek meg valakit. Az önök polgármestere állt ki félmeztelenül vagy meztelenül, miszerint önök lehallgatják és félemlítik meg a saját polgármesterüket. Én úgy gondolom, hogy az az izgalom, amelyben a Jobbikkal azonos tulajdonosi érdekkörbe tartozó Indexet politikai támadás érte, ez önöket ilyen hevesen érinti. Köszönöm szépen, elnök úr. [[Taps a kormánypártok soraiban. Dr. Szél Bernadett: És mi a helyzet a Fidelitasszal? Mit kapunk még a Fidelitastól? Közbeszólások.]]
Köszönöm szépen, államtitkár úr. Tisztelt Országgyűlés! Schmuck Erzsébet képviselő asszony, az LMP képviselője, kérdést kíván feltenni a nemzetgazdasági miniszterhez: „Miért nem hozza előre a kormány a novemberi nyugdíjemelést?” címmel. Schmuck Erzsébet képviselő asszonyé a szó. Parancsoljon, képviselő asszony!
Köszönöm a szót, elnök úr. Tisztelt Államtitkár Úr! A kormány állítása szerint a rendszerváltás óta nem állt ilyen jól a költségvetés, az év elején még nem volt ekkora költségvetési többlet, mint most. Az év első két hónapját 180,4 milliárd forintos többlettel zárta az államháztartás. Ha valóban olyan jó és stabil a költségvetés helyzete, ahogy azt a kormány állítja, akkor ezt az embereknek is érezniük kellene. Ma a javuló átlagbér ellenére sokan nem érzik a béremelkedés hatását, mivel nincs általános béremelés, a nyugdíjasok pedig még kevésbé érzik a bőrükön a gazdasági helyzet állítólagos javulását. A nyugdíjasok ma mindössze 1,6 százalékkal, átlagosan 2 ezer forinttal kapnak többet, mint tavaly, miközben az MNB előrejelzése szerint 2,6 százalékos infláció várható az idén. Az LMP szerint a kormány nem ülhet a nyugdíjasok pénzén, és a novemberi kompenzáció helyett már most meg kellene emelni a nyugdíjakat az inflációs előrejelzéseknek megfelelően. Azt látjuk, hogy a kormány politikai érdekből akarja visszatartani a nyugdíjemelést novemberig, hogy akkor a nyugdíjprémiummal együtt egy nagyobb összeget adhasson a nyugdíjasoknak a választások előtt. Ezért szavazta le a törvényjavaslatomat, amely előrehozta volna a kifizetést. [[Dr. Szél Bernadett: Szégyen!]] A nyugdíjasoknak ugyanis most van szükségük az emelésre ahhoz, hogy ne csökkenjen a nyugdíjuk értéke. Azt tapasztalják, hogy miközben az árak emelkednek, a nyugdíjuk kevesebbet ér. És akkor még nem beszéltünk azokról, akik a minimálnyugdíjat kapják, aminek összege jövőre tizedik éve lesz 28 500 forint. Ennek 50 ezer forintra emelésére is javaslatot tettem, de ezt is leszavazták, arra hivatkozva, hogy macerás lenne, mert túl sok törvényt kéne átírni emiatt. Azt kérdezem, miért nem támogatja a kormány, hogy már most korrigálják a nyugdíjakat. Várom válaszát.
Köszönöm szépen, képviselő asszony. Képviselő asszony elhangzott kérdésére Tállai András államtitkár úr válaszol. Parancsoljon, államtitkár úr!
Köszönöm szépen a szót, elnök úr. Tisztelt Országgyűlés! Tisztelt Képviselő Asszony! A válaszomban először is szeretném leszögezni, hogy a Fidesz-KDNP az egyetlen olyan kormány, amely a nyugdíjemeléssel kapcsolatos minden ígéretét teljesítette eddig, ugyanis azt ígértük, hogy megőrizzük a nyugdíjak értékét, a nyugdíjak vásárlóértékét, és ezt a kormányzásunk ideje alatt minden évben teljesíteni tudtuk, nem úgy, mint más kormányok. Más kormányok - és itt a szocialista kormányra gondolok [[Dr. Szél Bernadett: Ez minket nem érdekel!]] - idején majdnem minden évben csökkent a nyugdíjak reálértéke. A Fidesz-KDNP-kormány az egyetlen olyan kormány, amely a gazdaság teljesítményéből - tehát amit az ország megteremtett - emelte a nyugdíjakat, nem pedig hitelből, így a nyugdíjemeléssel nem adósította el az országot. Ez így volt a kormányzásunk minden éve alatt, és így lesz a jövőben is. A nyugdíjemelés két részből áll, egy január 1-jei emelésből, amely megegyezik a tervezett infláció, azaz a fogyasztóiár-növekedés mértékével, majd az első nyolc hónapot figyelembe véve értékelni kell az árnövekedési folyamatokat, és egy plusznyugdíjemelést kell biztosítani a nyugdíjasok számára. Ez a kormányzat döntése, ez a kormányzat filozófiája a nyugdíjemelésekkel kapcsolatban. Ezt a nyugdíjemelést novemberben kapják meg a nyugdíjasok visszamenőleg. Így lesz ez ebben az évben is. Ebben az évben annyi változás van, hogy nyugdíjprémiumot kaphatnak a nyugdíjasok abban az esetben, ha a gazdasági növekedés mértéke ebben az évben eléri a 3,5 százalékot, valamint teljesül az államháztartási célkitűzés, azaz az egyenleg biztosítása. Nem teszik lehetővé törvények, jogszabályok azt, hogy az LMP saját magát népszerűsítő javaslatát a kormány teljesítse. A kormány azonos elvek mentén, következetesen hajtja végre a nyugdíjpolitikáját. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Riz Gábor képviselő úr, a Fidesz képviselője, kérdést kíván feltenni a nemzeti fejlesztési miniszterhez: „Mit várhatunk a Miskolctapolcai Strandfürdő Modern Városok Program keretében megvalósuló fejlesztésétől?” címmel. Riz Gábor képviselő úré a szó. Parancsoljon!
Köszönöm, elnök úr. Tisztelt Államtitkár Úr! Számomra mint fejlesztési biztosnak különösen fontos Miskolc város gazdasági és társadalmi fejlődése mellett az idegenforgalom dinamikus fejlesztése is. A Miskolctapolcára látogató, kikapcsolódni és strandolni vágyó vendégek 2015 tavasza óta két fürdő, a Barlangfürdő és a Miskolctapolcai Strandfürdő közül választhattak, amely tízévnyi szünet után újra megnyitotta kapuit. A strandfürdő ugyan egész évben üzemel, de a nyári szezonon kívül a vendégek csak a beltéri wellness- és a fitneszrészleg szolgáltatásait vehették eddig igénybe. Hamarosan ez változni fog, ugyanis megkezdődhet a strandfejlesztés második üteme, aminek révén egész évben nyitva tartó élményfürdővel gazdagodik Miskolctapolca. A tervek szerint a fürdő egyik különlegessége lesz a kinyitható tetejű fürdőcsarnok, amely a nyári időszakban strandként üzemel, télen pedig a tető zárásával fűthető fedett fürdővé alakul. A Miskolctapolcai Strandfürdő újranyitását és annak első fejlesztési ütemét a „Modern városok” program tette lehetővé. Orbán Viktor miniszterelnök és dr. Kriza Ákos polgármester 2015 áprilisában, Miskolcon jelentették be, hogy az állam a beruházás első ütemét 3 milliárd forinttal támogatja. A most induló további fejlesztésekhez a kormány további 5 milliárd forintot biztosít. A fejlesztési projekt keretében megkezdődtek a hejő-hévízi kútfúrási kivitelezési munkák az egykori gyermekstrand területén. Miskolctapolcán közel száz szálláshely, több tucat étterem és egyéb vendéglátóegység várja az odalátogatókat. A turisztikai desztinációk fejlesztése kiemelten fontos annak érdekében, hogy ezek a vállalkozások tovább tudják növelni forgalmukat, és ezáltal további munkahelyeket tudjanak teremteni. Tisztelt Ház! A „Modern városok” programja azzal a céllal indult el, hogy Magyarország 23 megyei jogú városát a gazdasági növekedés térségi központjává, a vidék fejlődésének zászlóshajóivá tegye. Ezért kérdezem miniszter urat, államtitkár urat, hogy milyen pozitív hatásokat várhatnak a miskolciak a Miskolctapolcai Strandfürdő további fejlesztésétől. Várom megtisztelő válaszát. [[Taps a kormánypártok soraiban.]]
Köszönöm szépen, képviselő úr. Képviselő úr elhangzott kérdésére Fónagy János államtitkár úr válaszol. Parancsoljon, államtitkár úr!
Köszönöm, elnök úr. Tisztelt Országgyűlés! Tisztelt Képviselő Úr! A Miskolctapolcai Strandfürdő több ütemben megvalósuló újjáépítésével visszanyeri üdülő- és fürdőhelyi tekintélyét. Az építési projekt első ütemében a régi felnőttstrand területe és közvetlen környezete újult meg, amelyet 2015. június 1-jétől már használhat a közönség. A fejlesztés második ütemében, amely már a „Modern városok” program keretében valósul meg, válik igazi élménnyé a teljes fürdőkomplexum. Ez a régi gyerekstrand területén valósul meg. A két terület összeköttetését átjáróhidak fogják biztosítani. A fejlesztést Miskolc úgy kívánja megvalósítani, hogy az első ütem területén találják meg a vendégek a csendesebb wellnessfunkciókat az úszómedencében és a szezonális családi medencében. A második ütemre tervezik a mozgalmasabb élményelemek létrehozását. Több különálló épületben helyezkednek el a különböző funkciók, az egyes célcsoportok, felnőttek, fiatalok, gyermekek, kisgyermekek igényeihez igazodva. A strandfürdő fejlesztésének második ütemében épülnek meg az egész évben üzemelő, fedett fürdőtérben elhelyezkedő medencék és a kültéri, egész évben üzemelő medencék is, továbbá egy olyan belső csúszdapark, amely nagyszámú látogatót vonz. A most megvalósuló fejlesztési tervek várhatóan további hetven új munkahelyet fognak teremteni, és a fenntartási időszak végére több mint évi 150 ezer fő új látogatót várunk. Ez egyértelmű gazdasági haszonnal, az adóbevételek növekedésével és a munkaerőpiaci helyzet további javulásával jár. Mindez kapcsolódik a Magyar Turisztikai Ügynökség által kitűzött célrendszerhez is, amelynek fontos célja Miskolcon és Tapolcán a vendégéjszakák számának növelése is. Köszönöm szépen. [[Taps a kormánypártok soraiban.]] [[10.40]]
Köszönöm szépen, államtitkár úr. Tisztelt Országgyűlés! Józsa István képviselő úr, az MSZP képviselője, kérdést kíván feltenni a nemzetgazdasági miniszterhez: „Kiknek az utazási kedvezményét akarják megszüntetni?” címmel. Tisztelt Képviselő Úr! A kérdés megválaszolásával a miniszterelnök úr a téma szerint feladat- és hatáskörrel rendelkező Seszták Miklós nemzeti fejlesztési miniszter urat bízta meg. A kérdésre a miniszter úr felkérésére Fónagy János államtitkár úr fog válaszolni. Parancsoljon, képviselő úr, öné a szó.
Köszönöm, elnök úr. Tisztelt Képviselőtársaim! Eléggé szomorú hír, hogy a kormány újabb megszorításokra készül az utazási kedvezményekből. A jövő évi költségvetés tervezete szerint az ideinél 6,5 milliárd forinttal kevesebb pénz van az utazási kedvezmények fedezetéül szolgáló szociálpolitikai menetdíjak támogatására. Sajnos, a kormány már 2013-ban befagyasztotta ennek keretösszegét, így az már négy éve változatlanul 104 milliárd forintot tesz ki a költségvetésből. Mivel a 2018-as választási költségvetési egyensúly veszélyben van, ezért a kormány ott akar spórolni, ahol eddig is szokott általában: a szociális kiadásokon. A jövő évi költségvetésitörvény-javaslatban erre a célra, vagyis az utazási kedvezményekre szánt előirányzat összesen 6,5 százalékkal csökken, 97,5 milliárd forintra. Ebből a keretből kívánja biztosítani az állam a nyugdíjasok, illetve a szociálisan rászorulók százezreinek kedvezményes utazását vonaton, autóbuszon. A kiadáscsökkentés miatt várhatóan lesznek, akik eleshetnek a számukra nélkülözhetetlen kedvezményektől. Csak közbevetőleg jegyzem meg, hogy a vizes vb eddig 120 milliárd forintba került. A Közlekedési Munkástanácsok Szövetsége már korábban kifejtette, hogy ez az elvonás az utasok számának csökkentésével járhat, járatszűkítésekkel, a közösségi közlekedés színvonalának romlásával, és mindezek révén a szociálisan rászorulók mellett a távolsági buszos közlekedésben dolgozókat is negatívan érintheti. Kérdezem: kiknek az utazási kedvezményét akarják megszüntetni, ki fog rosszul járni? Miért nem tudják biztosítani az idei keretösszeget sem? Ha növekszik a gazdaság, akkor miért vesznek el jövőre még többet a rászorulóktól? Köszönöm a figyelmet és a választ.
Köszönöm szépen, képviselő úr. A választ Fónagy János államtitkár úr fogja megadni. Parancsoljon, államtitkár úr!
Köszönöm, elnök úr. Tisztelt Országgyűlés! Röviden: senkinek. Senkinek nem szüntetjük meg az utazási kedvezményét. A kormányzati elképzelések között az elmúlt időszakban nem és a jövőben sem szerepel az utazási kedvezmények legkisebb mértékű csökkentése sem. Az állam részben a szociálpolitikai menetdíj-támogatással ellentételezi a közúti és vasúti személyszállító társaságoknál az utazási kedvezmények igénybevétele miatt jelentkező árbevétel-kiesést. A szociálpolitikai menetdíj-támogatási előirányzat 2015-ben és 2016-ban mintegy 98 milliárd forinttal teljesült. A költségvetésben ehhez képest 104 milliárd volt betervezve. Ehhez képest tehát kevesebb támogatást vettek igénybe a közlekedési szolgáltatók a tényleges kedvezményes utazások után. A szociálpolitikai menetdíj-támogatási előirányzat 2018. évi tervezett kiadási összegét az elmúlt évek tapasztalatai, a valós igénybevétel alapján határoztuk meg. Az év első hónapjainak adatai szerint is okkal feltételezhető, hogy a tendencia az idén is folytatódni fog, és 2017-ben az elmúlt két évhez hasonló mértékű teljesülés becsülhető. A 2018. évi költségvetés tervezésénél tehát azt a várakozást vettük figyelembe, hogy a közlekedési szolgáltatók az utazási kedvezmények ellentételezése címén kisebb mértékű megtérítési igényt jeleznek majd. A költségvetési előirányzat egyébként felülről nyitott, a vártnál magasabb tétel esetén a kifizetések újabb kormánydöntés nélkül megtörténnek. Határozottan nyomatékosítom, a legtávolabbról sincs szó az utazási kedvezmények szűkítéséről, mindössze a költségvetési tervezés a tényleges térítési igényt veszi figyelembe. A kormányzat 2010 óta változatlan szinten tartja a helyi közösségi közlekedés alaptarifáit, miközben a szolgáltatás színvonala folyamatosan emelkedik. Képviselőtársam tehát nem kérdez, hanem rémhíreket terjeszt. Köszönöm szépen. [[Taps a kormánypárti padsorokban.]]
Köszönöm szépen, államtitkár úr. Tisztelt Országgyűlés! Dúró Dóra képviselő asszony, a Jobbik képviselője, kérdést kíván feltenni az emberi erőforrások miniszteréhez: „Mit tesz a kormány a természettudományos képzések népszerűségének növeléséért?” címmel. Dúró Dóra képviselő asszonyé a szó. Parancsoljon, képviselő asszony!
Köszönöm a szót. Tisztelt Elnök Úr! Tisztelt Államtitkár Úr! Az elmúlt 16 év során sohasem jelentkeztek annyira kevesen természettudományos képzésre a felsőoktatásban, mint az idén. Az elmúlt években a pusztán demográfiailag indokoltnál nagyobb mértékben csökkent a felsőoktatásba felvett hallgatók létszáma, a fogyatkozás a legtöbb képzésen megfigyelhető. Ugyanakkor az informatikai képzések mellett a természettudományos szakokon a leginkább szembeötlő. 2017-ben alig 5700-an voltak, szemben a tavalyi, szintén meglehetősen alacsony 7 ezres létszámmal. Az összképet tovább árnyalja az a tény, hogy a felvételi jelentkezésüket beadó diákoknak csak kevesebb mint fele kezdi meg a tényleges képzést a kiválasztott egyetemen. Számolnunk kell továbbá a nagymértékű lemorzsolódással, hiszen nagyon sokan ott hagyják az intézményüket, más képzést választanak, vagy ahogy ez egyre jellemzőbbé válik, külföldön folytatják tanulmányaikat, más országok egyetemein mennek mester-, illetve doktori képzésre. Mindez a kormány szakpolitikai stratégiájában megfogalmazott tervének dacára történik, amely célul tűzte ki, hogy a tudományterületek esetében a természettudományos szakok népszerűségét növeljék. A program bukását és a kormányzat oktatási területen való sokadik kudarcát egyértelműen bizonyítja, hogy a felvettek száma 2015-ben még a 2009-es szintet sem tudta elérni. A folyamat kimenetele nem lehet tehát más, mint folyamatosan romló eredmények a nemzetközi felméréseken, ahogy azt a PISA esetében is láthattuk, illetve az egyetemekre bekerülők igencsak egyenetlen felkészültsége is mutatja. Mindezek alapján kérdezem államtitkár urat, mit kíván tenni a kormányzat a természettudományos szakok népszerűségének növelése érdekében. Várom érdemi válaszát. [[Taps a Jobbik soraiban.]]
Köszönöm szépen, képviselő asszony. Képviselő asszony elhangzott kérdésére Rétvári Bence államtitkár úr válaszol. Parancsoljon, államtitkár úr!
Köszönöm szépen a szót, elnök úr. Tisztelt Képviselő Asszony! Tisztelt Ház! Azt hiszem, a 2000-es évek legeleje óta ismert és mindenki által beszélt téma volt az, hogy milyen kevés a fizikatanár, milyen kevés a természettudományos szakos tanár. Keringtek azok a városi legendák, hogy évente csak egy-két ember végez ilyesfajta képzettséggel, és mi lesz itt 20 év múlva a középiskolai fizika-, biológia- vagy informatikaoktatással. Ezért gondolta azt a kormány, és ezért határozta is el magát, hogy több intézkedést is hoz, amelyek egyrészről a fiatalokat is orientálja erre a területre, másrészt a bent lévő kutatókat, a bent lévő doktoranduszokat, a felsőoktatásban bent lévőket is itt tartja, és még magasabb fokú tudományos teljesítményre ösztönzi, illetőleg a pályaválasztásnál a 18 éveseket is a természettudományos pedagógiai szakok választására ösztönzi. Egyébként, ha nemcsak a mennyiségi oldalát nézzük a kérdésnek, hanem a minőségit is, akkor azt láthatjuk, hogy a nemzetközi versenyeken azért díjat díjakra halmoznak a magyar fiatalok. Tehát akik ezzel foglalatoskodnak, azok nagyon jó eredményeket érnek el.De valóban szükséges, hogy népszerűbb szak legyen, többen válasszák ezt. Ennek fontos eleme volt az érettségi rendszerében a természettudományos érettségi tárgyak több területen előírt vagy választható mivolta. Itt a felvettek mintegy fele természettudományos tárgyból emelt szintű érettségi vizsgával rendelkezik. A pályaorientációt segítette az Útravaló-ösztöndíjnak az „Út a tudományhoz” alprogramja, amely természettudományos, műszaki, a matematika iránt kiemelt érdeklődést mutató diákok számára biztosít ösztönzést, hogy akár gyakorlatorientált helyeken próbálják ki magukat, vagy kutatócsoportokban vegyenek részt. Szintén fontos tehetséggondozási program a nemzeti tehetségprogram vagy az „Új nemzedék” kiválósági program, amely az életpálya tervezhetőségét már doktorandusz hallgatóknak, doktorjelölteknek, doktoroknak segít kutatás-fejlesztési programokban megalapozni. A Klebelsberg-ösztöndíjban 1592 fiatal részesült, és itt jelentősen több pontszámot kapnak azok, akik természettudományos területen jelentkeznek, és természettudományos tárgyak oktatói szeretnének lenni. Azt is elmondanám, hogy az egyik EFOP-projektünk kifejezett pályaorientációs célja a matematika, a természettudomány, az informatika és a műszaki szakok népszerűsítése. Bízom benne, hogy ezek gyümölcse hamarosan beérik Magyarországon. Köszönöm szépen. [[Taps a kormánypárti padsorokban.]]
Köszönöm szépen, államtitkár úr. Tisztelettel arra kérem mind a felszólalókat, mind a válaszoló államtitkárokat, hogy igyekezzenek betartani a házszabályi előírásoknak megfelelő kétperces időkeretet. [[10.50]] Tisztelt Országgyűlés! Ikotity István képviselő úr, az LMP képviselője, az Országgyűlés jegyzője, kérdést kíván feltenni az emberi erőforrások miniszteréhez: „Hogy lesz ebből nyelvtudás?” címmel. Ikotity István jegyző urat illeti a szó. Parancsoljon!
Köszönöm a szót, elnök úr. Tisztelt Ház! Tisztelt Államtitkár Úr! Folyamatosan újabb és újabb felmérések mutatják azt, hogy az idegennyelv-tudás terén nagyon rosszul állunk. Az Eurostat adatai szerint az EU-ban nálunk beszélnek a legkevesebben idegen nyelvet, csupán a lakosság 37 százaléka. Ezzel még a bolgároknál is rosszabbak vagyunk. Nagyon beszédes, hogy a harmadik legrosszabb eredményt produkáló Spanyolországban is a népesség több mint a fele beszél legalább egy másik nyelven is. Az uniós átlag pedig azt mutatja, hogy az EU polgárainak kétharmada tud még egy másik nyelven is a sajátján kívül. A magyar lemaradás tehát nagyon jelentős, és súlyos versenyképességi korlátokat jelent. Aki ugyanis idegen nyelven beszél, az előtt kitárul a világ, sikeresebb lesz a munkaerőpiacon, jobb álláshoz juthat, magasabb jövedelemre tehet szert. A kormány, úgy látszik, hogy teljesen tehetetlen a problémával szemben, egyetlen próbálkozásuk, amit újra és újra frissen tálalnak, hogy még ebben a ciklusban ingyenes lehet az első nyelvvizsga. Egyébként mit jelent az, hogy első? Az első próbálkozás? Vagy bárhányszor lehet próbálkozni, míg sikerül az első nyelvvizsga? Államtitkár Úr! A nyelvvizsga ingyenessé tétele igen keveset segít a magyar nyelvoktatás problémáján. Azzal is foglalkozni kellene, hogy a diákok hogyan jutnak el a nyelvvizsgáig, hogyan reformálják meg önök a magyar nyelvoktatást. Miként változik a módszertan? Csökkentenek-e a csoportlétszámon? Lesznek-e felkészültebb és motiváltabb nyelvtanárok? Javulnak-e a nyelvoktatás feltételei? Mikor segít végre az állam, hogy a szülőknek ne kelljen méregdrága nyelvtanfolyamokat, különórákat fizetni a gyerekeiknek, ha valódi eredményeket akarnak? Hogy lesz ebből nyelvtudás az ország bármelyik iskolájában? Államtitkár Úr! Sokadszorra dobják be újként az ötletet, hogy ingyenes lesz a nyelvvizsga, és még mindig semmi részlet nem látható ebből. [[Tukacs István: Az első sikeres! Azt elfelejtik elmondani.]] Mikor lesz ebből valami? Majd a kormányzásuk után? Köszönöm.
Köszönöm szépen, képviselő úr. A kormány nevében Rétvári Bence államtitkár úr válaszol az elhangzottakra. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! Lassan már nincs olyan hét, hogy az LMP ne becsmérelné itt a parlamentben a pedagógusok működését. Most éppen a nyelvtanárokról állított ki ilyen bizonyítványt, tisztelt képviselő úr, hogy ők nem tudják a gyermeket megtanítani. Mi arra törekszünk, hogy minél több pedagógus akár továbbképzéseken, akár más módon részt tudjon venni, hogy magasabb minőségű legyen a nyelvoktatás színvonala. Ha Magyarországon megnézzük a köznevelésben a nyelvórák számát, akkor azt látjuk, hogy európai szinten valóban nagyon magas, a legmagasabbak közé tartozik, ugyanakkor a nyelvtudással ez nincs korrelációban, ezért igyekszünk mindenkinek segíteni, hogy a nagyszámú nyelvórán valóban a gyermekek ezt a tudást is megszerezzék. Én csak azt kérem öntől, hogy ne becsmérelje hétről hétre a magyar pedagógusokat itt, a tisztelt Házban. [[Ikotity István ingatja a fejét.]] A diplomamentő program is sikeres volt. Azt hiszem, sokaknak sikerült ezzel a diplomáját a nyelvvizsgaakadályok miatt megszerezni mégis. Egyértelmű volt, hogy mikortól válik ingyenessé az első nyelvvizsga megszerzése. A jövő évtől minden 35 évesnél fiatalabb magyar állampolgár számára ez lehetőséget fog nyújtani. Utófinanszírozással történik, és majd a nyelvvizsga díját az „Új nemzedék”-központoknál lehet kérni, hogy utólagosan térítsék meg. Bár ön szerint ez senkinek nem jelent semmifajta könnyebbséget, semmifajta egyszerűséget, de mi azért úgy gondoljuk, hogy nagyon sokaknak jelent majd egyszerűbb és jobb lehetőséget, hiszen akik nem mernek nekifutni az emelt szintű érettséginek, az anyagi lehetőségeik nehezek, talán könnyebben futnak neki egy nyelvvizsgának akkor, ha az elsőt az állam kifizeti, és így könnyebben is tudják megszerezni, könnyebben is tudnak egyfajta önbizalmat is szerezni maguknak a nyelvtudás területén. Mindenki egyetért abban, hogy a nyelvtudásnak mennyire magas ma a társadalmi értéke. Azt hiszem, hogy ha ehhez segíthetünk valakiket, illetve az EFOP-projektekben több milliárd forint értékben tudjuk a projektben részt vevőket, illetve a kedvezményezetteket féléves vagy egyéves külön nyelvkurzusban is részesíteni, akkor ezek mind-mind azt a célt szolgálják, hogy minél többen szerezzenek nyelvtudást, az állam pedig a B2-es vagy C1-es szintű nyelvvizsgát mindenki számára meg fogja téríteni. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Nyitrai Zsolt, a Fidesz képviselője, kérdést kíván feltenni a belügyminiszterhez: „Mire számíthatnak Magyarország Kormányától a rendőrök, rendőrségi dolgozók?” címmel. Nyitrai Zsolt képviselő úré a szó. Parancsoljon, képviselő úr!
Tisztelt Elnök Úr! Tisztelt Országgyűlés! Tisztelt Államtitkár Úr! Hazánkban közel 60 ezer rendőr és rendőrségi dolgozó teljesít szolgálatot. Azt gondolom, hogy köszönettel tartozunk nekik, hiszen megvédik a határainkat, és vigyáznak a biztonságunkra. Teszik mindezt hétvégén és ünnepnapokon is, sokszor az életük kockáztatásával. Mindennek meg is van az eredménye, hiszen mind a közbiztonság, mind a közlekedés biztonsága jelentős mértékben javult az elmúlt években. Tisztelt Országgyűlés! Nagyon fontosnak tartom, hogy Magyarország Kormánya nemcsak erkölcsileg, szakmailag, hanem anyagilag is megbecsüli a rendőröket és a rendőrségi dolgozókat. Magyarország Kormánya 2015-ben indította el a rendvédelmi dolgozók életpályamodelljét, amely 2019-ig átlagosan 50 százalékos béremelést jelent a szektorban. Ez már komoly anyagi biztonságot, kiszámíthatóságot jelent a rendőröknek. Azt is várjuk ettől az intézkedéstől, hogy egyre több fiatal vállalja majd élethivatásul a rendőri pályát. Tisztelt Országgyűlés! Magyarország jogállam, mindenki elmondhatja a véleményét akár egy tüntetés formájában is, mint ahogy történt az elmúlt időszakban. Engedjék meg, hogy az Országgyűlés nyilvánossága előtt köszönetet mondjak a rendőröknek, akik rendkívül szakszerű munkát végeztek ezen alkalmakkor, hiszen egy ilyen megmozdulás mindig rendőri készültséggel is együtt kell hogy járjon. Tisztelt Országgyűlés! Mivel nem olyan rég volt a rendőrség napja, engedjék meg, hogy az Országgyűlés nyilvánossága előtt még egyszer köszönetet mondjak a rendőröknek és a rendőrségi dolgozóknak, hogy megvédik a határainkat, és hogy megvédik a biztonságunkat. Azt szeretném kérdezni államtitkár úrtól, hogy az elkövetkezendő időszakban mivel kívánják segíteni a rendőri, rendvédelmi életpályát. Köszönöm szépen a figyelmet. [[Taps a kormánypártok soraiban.]]
Köszönöm szépen, képviselő úr. A kormány nevében Pogácsás Tibor államtitkár úr válaszol az elhangzottakra. Parancsoljon, államtitkár úr!
Köszönöm a szót, elnök úr. Tisztelt Országgyűlés! Tisztelt Képviselő Úr! Valóban, 2015. július 1-jével az új szolgálati törvény hatályba lépett, és ez egy történelmi léptékű változást hozott a rendvédelmi dolgozók, a tűzoltók, a BV-dolgozók, a TEK, a Nemzeti Védelmi Szolgálat munkatársainak az életében. Valóban, első lépésként egy fokozott, évről évre végrehajtott béremelés történt, de ezen túlmenően 2016-tól bevezetésre került egy teljesítményjuttatás, amely a teljesítménytől függően átlagosan évi 100 és 300 ezer forint közötti többletjuttatást biztosít a dolgozóknak. A rendvédelmi életpálya másik pilléreként 2017-ben a lakhatási támogatások kibővítésére került sor, ennek eredményeként 2017-ben 2 milliárd 815 millió forint került kifizetésre a szolgálatoknál. Az életpálya harmadik pilléreként a rendvédelmi hivatással együtt járó fokozott egészségügyi kockázatok, az életet és testi épséget is veszélyeztető helyzetek megfelelő kezelése is megtörtént. 2017. január 1-jétől a szolgálatteljesítéssel kapcsolatban az önhibájukon kívül egészségkárosodást szenvedők megfelelő más munkakörben történő továbbfoglalkoztatása is lehetővé vált. Az életpályamodell sikerességét bizonyítja az, hogy míg 2010 előtt állandó létszámhiánnyal küzdött akár a rendőrség, akár a tűzoltóság, akár a BV, ma már gyakorlatilag minimálisra csökkent a fluktuáció, minimálisra csökkent az emberek elvándorlása. A határvadászképzésre megnyitott lehetőség rendkívül nagy sikerrel folyik, a határvadászok folyamatosan szolgálatba állnak. De ezen túlmenően nemcsak a pénzügyi megbecsülés, hanem a megfelelő feltételek megteremtése is folyamatos. Köszönöm a szót, elnök úr. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Harangozó Gábor képviselő úr, az MSZP képviselője, kérdést kíván feltenni a belügyminiszterhez: „Ugye nem csak akkor kezdenek el cselekedni, amikor már csípnek, avagy mit kell tudnunk az idei szúnyoggyérítésről?” címmel. Harangozó Gábor képviselő urat illeti a szó. Parancsoljon, képviselő úr! [[11.00]]
Köszönöm szépen, elnök úr Tisztelt Országgyűlés! Tisztelt Államtitkár Úr! A Balaton-parti önkormányzatok idén április 3-tól megkezdték a szúnyoggyérítést, és teszik ezt azért, saját költségből finanszírozva, merthogy: a jókor, időben elvégzett védekezés pozitívan befolyásolhatja az egész éves szúnyogirtás eredményességét - mint ahogy erről nyilatkoztak.A kérdésem arra irányul, hogy az idén mi lesz az országos szúnyogirtással, vajon megismétlődik-e az, ami szerencsétlenkedés tavaly megismétlődött, aminek a következményeit mindannyian láthattuk, hogy gyakorlatilag megevett mindenkit a hatalmas szúnyoginvázió, pedig másfél milliárd forint tavaly áprilisban már rendelkezésre állt. Ezek után, miután májusban érdeklődtem arról, hogy mikor kezdik meg a szúnyogirtást, arról tájékoztattak, hogy éppen a közbeszerzés történik, majd miniszter úrnak egy július 19-i válaszából az derült ki, hogy hirdetmény közzététele nélküli tárgyalásos eljárással választották ki, hogy kik fogják a szúnyogirtást vagy -gyérítést elvégezni, merthogy hirtelen annyi szúnyog lett, hogy azonnal cselekedni kellett, pedig áprilistól már a pénz rendelkezésre állt. Államtitkár úr, szeretném, ha az idén ezek nem ismétlődnének meg, ezért a következő kérdésekre szeretnék választ kapni. Mennyi pénz áll rendelkezésre az idén a szúnyoggyérítésre? Mikor kezdik meg az országos szúnyoggyérítést? Az idén sikerül-e végre rendes közbeszerzési eljárás során kiválasztani a szúnyoggyérítést kivitelező vállalkozásokat, vagy megint próbálják ezt valahogy elmutyizni és a kiválasztottaknak odaadni, cserébe hagyják, hogy úgy elszaporodjanak a szúnyogok, hogy megismétlődjön a tavalyi probléma? [[Az elnök a csengő megkocogtatásával jelzi az idő leteltét.]] Államtitkár úr, várom válaszát.
Köszönöm szépen, képviselő úr. A képviselő úr elhangzott kérdésére Pogácsás Tibor államtitkár úr válaszol. Parancsoljon, államtitkár úr!
Köszönöm a szót, elnök úr. Tisztelt Országgyűlés! Tisztelt Képviselő Úr! A BM Országos Katasztrófavédelmi Főigazgatóság 2016. december 28-án jelentetett meg uniós eljárási rend szerinti nyílt közbeszerzési eljárásokat a szúnyoggyérítési feladatok ellátására, ezenkívül a központi szúnyoggyérítés megszervezésével és ellenőrzésével összefüggő szakértői feladatok ellátására. A pályázatok elbírálása jelenleg folyamatban van, és amennyiben érvényesek a pályázatok, várhatóan május végén szerződéskötésre kerülhet sor. [[Az elnöki széket Jakab István, az Országgyűlés alelnöke foglalja el.]] A szúnyoggyérítési program hatékony, folyamatos ellátásának biztosítására ’17. január 1. napjától a hivatásos katasztrófavédelmi szerv, központi szerv vezetőjének a feladata a feladat irányítása. 2017-től bázis jelleggel a költségvetési törvény 1 milliárd 483 millió 800 ezer forintot ír elő a Katasztrófavédelmi Főigazgatóság számára. Tájékoztatom tisztelt képviselő urat, hogy 2016-ban a szúnyoggyérítéssel kapcsolatban az önkormányzatoktól, illetve egyéb szervezetektől hivatalos panasz nem érkezett a katasztrófavédelemhez. 2017-ben a koordinált biológiai szúnyoggyérítést legfeljebb 25 ezer hektár légi szúnyoggyérítést legfeljebb 470 ezer hektár földi és kémiai szúnyoggyérítést legfeljebb 340 ezer hektár területen tervezünk elvégezni. A biológiai gyérítés arányát az elmúlt évekhez képest növelni kívánjuk, de a tényleges területnagyságot, a kivitelezési módot a közreműködő szakértők folyamatos felmérése alapján lehet majd meghatározni. A kémiai gyérítés hatóanyaga a mezőgazdaságban és a tárolt élelmiszernövényekben semmiféle káros hatást az emberekre nem fejt ki. Az elmúlt években a hivatásos katasztrófavédelem, valamint a közbeszerzési eljárás keretében kiválasztott szakértői monitoringtevékenységet ellátó cégek végezték a kivitelezés ellenőrzését. Ebbe beletartozik a munka indokoltságának meghatározása és a terület kijelölése is. Köszönöm a szót. [[Taps a kormánypárti padsorokban.]]
Köszönöm, államtitkár úr. Köszöntöm képviselőtársaimat. Tisztelt Országgyűlés! Ikotity István, az LMP képviselője, kérdést kíván feltenni az emberi erőforrások miniszteréhez: „Miért nem akar a kormány több diplomást?” címmel. Ikotity István képviselő urat illeti a szó.
Köszönöm szépen a szót. Tisztelt Ház! Tisztelt Államtitkár Úr! Nemrég hozták nyilvánosságra a felsőoktatásba jelentkezők számára vonatkozó idei évi adatokat. 2017-ben 106 ezer fő jelentkezett egyetemre, főiskolára. Ez a tavalyi 111 ezres jelentkezői létszámhoz képest újabb visszaesést jelent. A korábbi években ugyan tapasztalható alacsony növekedési ütem, de ez most megtörni látszik. Ez azért probléma, mert 2010-ben, tehát a kormányzásuk kezdetén még több mint 140 ezer fő szeretett volna továbbtanulni, de a kormány felsőoktatás-ellenes intézkedései hatására drasztikusan visszaesett ez a létszám. Ezt a számok is jól bizonyítják. A 2014-es jelentkezésekkor 100 ezer fő alá esett, jelentős forrásokat vontak ki önök a felsőoktatásból, ki akarták terjeszteni, és látszik is, hogy hatékonyan terjesztik ki a tandíjas képzéseket. Jelentős hatása van ennek szemlátomást a jelentkezési kedvre. Kikérte a Lehet Más a Politika a KSH statisztikáit is. Ezek azt mutatják, hogy az adott korosztályon belül is csökkent a jelentkezők száma, vagyis a kormány állandó érve, hogy a csökkenés demográfiai okokkal magyarázható, nem állja meg a helyét; közel sem kizárólagos ok, nyilván van ennek szerepe. A fiatalok száma ugyan fogy, de sokan hagyják el az országot, havonta több ezer fiatal hagyja el az országot, de nem ettől csökken a felsőoktatásba jelentkezők száma szemlátomást. Az önök intézkedései sokkal inkább alátámasztják ezt, ami miatt nem jelentkeznek. A középiskolákból kiszorítják a közismereti tárgyakat, egyetemeket szorongatnak, a gimnazisták számát korlátozzák. Azt szeretnénk, hogy tízből négy személy diplomás legyen Magyarországon. Mit tesznek önök ezért? Miért az ellenkező irányba mozdulnak el folyamatosan? Várom válaszát.
Köszönöm, képviselő úr. Tisztelt Országgyűlés! Megadom a szót Rétvári Bence államtitkár úrnak. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! Mi azt szeretnénk, ha tízből tíz magyar fiatal olyan szakmát, olyan képesítést szerezne, amivel rögtön el tud helyezkedni és a szakmájában tud tevékenykedni, amely a képességeihez a legjobb mértékben illik. Olyan mondatokat pufogtat, képviselő úr, amelyeknek nincsen alapja, hogy egyre több a tandíjas képzés. Nincs tandíj. Egy népszavazással eltöröltük a tandíjat [[Dr. Szél Bernadett: Hagyjuk már!]] Magyarországon. Forráskivonás van a felsőoktatásban - évről évre növekszik a felsőoktatásban többféle soron is a felhasználható összegek mértéke. A kormány korlátozza a gimnáziumi jelentkezések számát - nem korlátozza a gimnáziumi jelentkezések számát, tisztelt képviselő úr, a kormány, sőt ha nemcsak gimnáziumról beszél, hanem érettségiről beszél, az idei évben, a 2016-17-es tanévben 32 689-cel több kilencedikes tanulónak van lehetősége érettségit szerezni pontosan azért, mert az új szakképzési rendszerben önök a szakma megszerzését követő két éven belül érettségit is tudnak szerezni. Tehát 32 689-en vannak, akik közelebb vannak az érettségihez, és közelebb vannak ahhoz, hogy felsőfokú végzettséget tudjanak szerezni. Önök mindig a felsőoktatásnál csak a bemeneti számokat nézik, sohasem a kimenetit. Azt sosem veszik figyelembe, hogy 30 százaléka, bizonyos képzéseknél akár 40 százaléka a diákoknak a képzési idő alatt eltűnik. Ez a lemorzsolódás vagy végzettség nélküli iskolaelhagyás esete, amikor elkezdi valaki, de az egyetemen jön rá, hogy igazából nem erre a szakra jött, vagy túl kemények a feltételek, nem tud ezeknek megfelelni. A mi célunk, hogy a lemorzsolódást a lehető legalacsonyabb szintre vigyük, és úgy lehet a diplomások számát növelni Magyarországon, ha nem tűnik el az öt év alatt az egyetemi hallgatók egyharmada. Ha itt már csak egyharmadnyi sikert elérünk, az már 10 százalékos diplomásnövekedést jelent Magyarországon, minden más országban is erre törekszenek. Tisztelt Képviselő Úr! Ha már ön európai összehasonlításokat hozott, az Európa 2020 stratégiában Magyarország azt vállalta, és az a közös európai vállalásunk, hogy a felsőfokú végzettségűek számát 30,3 százalékra fogjuk emelni. Ezt már teljesítettük, hiszen Magyarországon ez már 33 százalék, úgyhogy igyekszünk még magasabb számokat is hozni, mint ami az Európa 2020 stratégiában szerepelt. Köszönöm szépen. [[Taps a kormánypárti padsorokban.]]
Köszönöm szépen államtitkár úr válaszát. Tisztelt Országgyűlés! Kepli Lajos, a Jobbik képviselője, kérdést kíván feltenni a belügyminiszterhez: „Miért vizes fát osztanak az önkormányzatok szociális tűzifaként?” címmel. Megértését kérem, képviselő úr, az átadás-átvétel körüli gondok miatt néztem el a sorrendet. Öné a szó.
Köszönöm szépen, elnök úr. Tisztelt Államtitkár Úr! Tisztelt Képviselőtársaim! Szegény ember vízzel főz, tartja a mondás, és jobb esetben vizes tűzifával fűt, azért mondom, hogy jobb esetben, mert sajnos rosszabb esetben bármivel, ami a háztartása körül fellelhető, akár hulladékkal, szeméttel is. Mint azt a téli szmoghelyzet is mutatta, sajnos Magyarországon nagyon sokan élnek a létminimum alatt, és közülük nagyon sokan fával tüzelnek vagy tüzelnének, ha lenne tűzifájuk. Az is elhangzott, hogy ha már tűzifa, akkor a nedves, frissen kivágott tűzifa az egyik legszennyezőbb fűtőanyag, hiszen rontja az égés hatásfokát, tönkreteszi a tüzelőberendezést, nyilván kevesebb hőt is ad le, és a légszennyezés szilárdanyag-terhelését növeli, vagyis a levegő szilárdanyag-szennyezését. [[11.10]] Ezért is fontos volna az, hogy amikor lehet, amely esetben lehet, természetesen nem mindig, de amikor lehet, legalább száraz, kiszárított tűzifát használjanak fel azok, akik fával tüzelnek. Amiért a kérdésemet most feltettem a Belügyminisztériumnak, az a szociális tűzifa esete, sok esetben ugyanis az önkormányzatok ősszel írják ki a szociális tűzifára a pályázatokat, így nagyon sokszor frissen kivágott, még nagy nedvességtartalmú fát adnak a rászoruló embereknek szociális tűzifaként, ezzel rongálva a tüzelőberendezésüket, ezzel rongálva az egészségüket is egyszersmind, hiszen ott a helyben élők szívják be ezt a füstöt, ezt a levegőt, amit ez a tűzifa kibocsát. Természetesen ez csak egy technikai kérdés lenne, amennyiben tavasszal ki lehet írni ezeket a pályázatokat, akkor a megfelelő időben kivágott és a megfelelő kiszárított tűzifával láthatnák el azt a rengeteg és sajnos egyre több embert, aki rászorul Magyarországon, hiszen az anyagi helyzete miatt nem engedheti meg, hogy megfelelő időben megfelelő minőségű tűzifát vásároljon magának. Kérem, államtitkár úr, vegye ezt annak, aminek szántuk, egy konstruktív ellenzéki javaslatnak, és várom válaszát, hogy megvalósításának van-e akadálya. Köszönöm szépen. [[Taps a Jobbik soraiból.]]
Köszönöm szépen, képviselő úr. Megadom a szót Pogácsás Tibor államtitkár úrnak. Államtitkár úr, parancsoljon!
Köszönöm a szót, elnök úr. Tisztelt Országgyűlés! Tisztelt Képviselő Úr! Mindenekelőtt azt szeretném jelezni, az nem úgy van, ahogy ön mondja, hogy évről évre egyre több szegény ember kényszerül, mondjuk, tűzifával való fűtésre. A depriváltsági mutatók alapján kimondható, hogy 2011 óta 602 ezer emberrel kevesebb jelzi azt, hogy a téli tüzelő megszerzése, megvásárlása komoly anyagi problémát jelent neki. De ettől függetlenül, maga a tűzifaprogram 2011-ben indult, és jelezni szeretném, hogy a belügyminiszter kezdeményezésére elindított szociális tűzifaprogram nem helyettesíti az önkormányzati segélyezésben egyébként a lakhatáshoz kapcsolódó segélyek biztosítását. Az a tűzifaprogram, amit évről évre a Belügyminisztérium kezel, egy olyan krízishelyzeteket segítő program, amely esetén az önkormányzatok a saját segélyezési rendszerükön belül valamilyen oknál fogva úgy érzik, hogy nem képesek a feladatukat ellátni. Mi minden évben megkeressük az állami erdőgazdaságokat, és a várható tűzifamennyiségről, annak a forrása meglétéről tájékoztatjuk őket, és ők képesek arra, hogy előkészítsék azt a tűzifamennyiséget, amit egyébként az önkormányzatok vagy megrendelnek, vagy nem, hiszen az önkormányzatok nem kötelezően az állami erdőgazdaságoktól rendelhetnek tűzifát, hanem rendelhetnek akár magánerdő-gazdálkodóktól, vagy nagyon sok esetben egyébként tűzifaprogramként az önkormányzatok a saját területükön kitermelt fát osztják szét a lakosságnak. Tehát a Belügyminisztériumnak arra nincsen rálátása, hogy éppen adott pillanatban mely lakos milyen segélykeretből és milyen tűzifát kap. A felmérések alapján az is látszik, hogy az önkormányzatok nincsenek arra berendezkedve, hogy akár fél év vagy annál hosszabb időben a tűzifa szállítását biztosítsák. Úgy gondolom, hogy az az előkészítés viszont alkalmas arra, hogy az erdőgazdálkodók megfelelő mennyiségű tűzifát előzetesen leterheljenek és a száraz fát biztosítsák. Köszönöm szépen, elnök úr. [[Szórványos taps a kormánypárti padsorokból.]]
Köszönöm szépen, államtitkár úr. Tisztelt Országgyűlés! Heringes Anita, az MSZP képviselője, kérdést kíván feltenni a nemzeti fejlesztési miniszterhez: „Ugye nem lehet igaz ez a szóbeszéd?” címmel. A kérdésre miniszterelnök úr megbízásából a téma szerint feladat- és hatáskörrel rendelkező Balog Zoltán miniszter úr, az emberi erőforrások minisztere nevében Rétvári Bence államtitkár úr válaszol. Öné a szó, képviselő asszony.
Köszönöm szépen a szót. Mint képviselő, szerintem feladataink közé tartozik, hogy amely szóbeszédek elhangzanak a választókerületünkben, azokat a kérdéseket itt feltegyük a Parlament falai között. Éppen ezért azt szeretném kérdezni, hogy a környékünkön az a szóbeszéd járja az elmúlt hónapokban, hogy a Tolna megyei integrált szociális intézmények közül a belecskai Mechwart András Otthon épületének és a regölyi Margaréta Otthon épületének értékesítését tervezi a kormány. A belecskai intézménynek az egykori Mechwart András-kastély, a regölyi intézménynek az egykori Esterházy-kastély ad otthont. Gyönyörű épületek ezek, amelyek uniós pénzből az elmúlt időszakban számos ponton megújultak. Ezen otthonok időseknek, fogyatékkal élőknek, pszichiátriai és szenvedélybetegséggel küzdő embereknek adnak otthont, elhelyezést, és most az a pletyka járja, hogy kisebb méretű intézményekbe lesznek majd áthelyezve, ott fognak lakni. A helyi szóbeszéd arról is szól, hogy ezen ingatlanokat Magyarország főbankára, a másikat pedig a saját lábán álló család családfője környékezte meg, és szerzi meg magának. Feltenném a helyiek kérdését: ugye, az nem lehet, hogy azért kell kiköltöznie a bent lakóknak, hogy egyesek majd lovardát, hétvégi házat vegyenek maguknak, ahol urizálhatnak, ahogy az megszokás a Fidesz-kormányban? Láttuk már, hogy a kastélyokhoz valami furcsa vonzódása van a saját lábán álló család családfőjének, de reméljük, hogy ezeket az embereket nem azért költöztetik ki ezen épületekből, szép kastélyokból, hogy majd odaadják ezeknek az embereknek ezeket az épületeket ingyenpénzért. Köszönöm. Várom válaszát.
Köszönöm, képviselő asszony. Tisztelt Országgyűlés! Megadom a szót Rétvári Bence államtitkár úrnak. Parancsoljon, államtitkár úr!
Köszönöm szépen a szót, elnök úr. Tisztelt Képviselő Asszony! Tisztelt Ház! Attól, hogy egy helyi MSZP-ülésen valamiről beszélnek, tisztelt képviselő asszony [[Heringes Anita: Fogadóórán, amit te nem szoktál tartani, mert emberek közé biztos nem mész! Az elnök csenget.]] , az nem minősül szóbeszédnek, pláne nem megalapozott feltételezésnek. Mindkét ingatlan, mind a regölyi, mind pedig a belecskai a Tolna Megyei Integrált Szociális Intézmény használatában van. Az egyikben középsúlyos és súlyos értelmi sérült lakóknak nyújt az otthon teljes körű segítséget, a másikban pedig értelmi fogyatékosok számra rehabilitációs szolgáltatást nyújt. Az a fő feladat, hogy a bentlakók számára az önálló életvezetési képesség kialakításához nyújtson segítséget. Mindkettőt a Magyar Nemzeti Vagyonkezelő kezeli [[Heringes Anita: Ez az!]] , és a Szociális és Gyermekvédelmi Főigazgatóságnak a vagyonkezelésében van. Semelyik intézmény nem kezdeményezett semmifajta státuszváltozást ezzel kapcsolatban, semmi nem történt, mindegyik végzi a maga dolgát, a vagyonkezelő a vagyon kezelését, az SZGYF pedig az ottani működés folytatását. Megkörnyékezni sem lehet ezeket, hiszen ön is tudja, ha utánanéz, hogy egy elektronikus aukciós rendszert működtet az MNV Zrt. Tehát a megkörnyékezés elektronikus szempontból, azt hiszem, nem is értelmezhető fogalom. Ugyanakkor, ha ön urizálásról beszél, azért kérdezze meg vagy gondolja végig frakciótársaival, hogy amikor Botka László mélytengeri búvárkodásra megy, vagy fehér luxusterepjáróval járdogál, vagy milliós Rolex órát hord, az vajon az urizálás kategóriába esik-e az MSZP-nél, vagy sem. Köszönöm szépen. [[Szórványos taps a kormánypárti padsorokból.]]
Köszönöm szépen államtitkár úr válaszát. Tisztelt Országgyűlés! Sneider Tamás, a Jobbik képviselője, kérdést kíván feltenni a nemzetgazdasági miniszterhez: „Mit kívánnak tenni az elszabadult albérleti díjak, a lakhatási válság mielőbbi kezelése, majd megállítása érdekében?” címmel. Sneider Tamás képviselő urat, alelnök urat illeti a szó. Parancsoljon!
Tisztelt Elnök Úr! Tisztelt Ház! Tisztelt Államtitkár Úr! Nem árulok el titkot, hiszen a probléma közismert: Magyarországon évek óta megfigyelhető az albérleti díjak emelkedése. Érdemes figyelni a munkabérek alakulását az elmúlt tíz évben, majd mellé tenni az albérleti díjak változását ugyanezen időszakban. A grafikon egy szétnyíló pályán mozog, a fizetések egyre nagyobb hányadát kell albérleti díjra fordítani. Azt gondolom, nincs köztünk vita abban a kérdésben, hogy hosszabb távon fenntarthatatlan a jelenlegi állapot, amely nemhogy mérséklődne, hanem fokozódni látszik. Tisztelt Államtitkár Úr! Aki egyedülálló, és nem számíthat szülői támogatásra, nincs saját ingatlana, ám szeretné, ha fedél lenne a feje fölött, az a mindennapi megélhetését veszélyezteti, bizony a megélhetését, mert a fizetését elviszi az albérleti díj, és akkor még étkeznie kell, közlekednie kell, a szabadidő eltöltéséről, ne adj’ isten, kultúrára fordított kiadásokról vagy a betegségekkel járó költségekről nem is beszélve. Tudom, nem mindig szerencsés a gazdag nyugati vagy északi államokra hivatkozni, de a bérlakásállományunkban történő lemaradásunkat jól jellemzi, hogy például Finnországban 40 ezer két- vagy háromszobás diáklakás létezik, amelyben 60 ezer diák lakik, szinte ingyenesen. Nálunk nemhogy diáklakások nincsenek, de a kollégiumi férőhelyek sem elégségesek a diákok számára. Tisztelt Államtitkár Úr! Az egyre kilátástalanabb bérlakáshelyzetbe be kell avatkozni a magyar államnak, átfogó bérlakásépítési programot kell hirdetni. Sokan várják az ezzel kapcsolatos lépéseket. Ne csak az albérleti árakban zárkózzunk fel Európához, hanem a bérlakásállományunk méretében is. Várom az erre adandó válaszát államtitkár úrnak. Köszönöm szépen. [[Taps a Jobbik soraiból.]]
Köszönöm szépen, képviselő úr. Tisztelt Országgyűlés! Megadom a szót Tállai András államtitkár úrnak. Parancsoljon, államtitkár úr! [[11.20]]
Köszönöm a szót, elnök úr. Tisztelt Országgyűlés! Tisztelt Képviselő Úr! Egy-két mondatot talán érdemes arra szentelni, hogy hogyan alakult ki ez a helyzet Magyarországon, hogyan alakult ki az a helyzet, hogy egyre több ingatlant vásárolnak az emberek és egyre nagyobb az albérlet iránti kereslet, és természetes, hogy a növekvő kereslet az árakat is megemeli. Az első oka az, hogy a gazdaságnak olyan teljesítménye van, hogy a magyar gazdaság a nagy munkanélküliségből átváltott a munkaerőhiányra, ezáltal a munkáltatók egyre több munkaerőt keresnek, és így a lakhatásukat biztosítani kell. Tehát a gazdaság teljesítménye van mögötte. A másik viszont Magyarország biztonsága. Azért jönnek, azért szeretnek Magyarországra jönni az emberek, mert itt biztonságban vannak, itt biztonságban élnek, nincsenek terroristák, nincsenek robbantások, és ez Magyarország migránspolitikájának köszönhető, amit viszont a Jobbik, tudjuk, hogy nem támogatott, hiszen az Alaptörvényt nem szavazta meg ebben a kérdésben. A magyar kormány nem nézi tétlenül a folyamatokat, hiszen azon munkáltatók és munkavállalók számára segítséget ad, akik ilyen helyzetbe jutnak. Ez a segítség többek között abban merül ki, hogy 2017. január 1-jétől 51 ezer forint adómentes lakbértámogatást adhat a munkáltató a munkavállalója számára. Vagy meghirdetett a kormány egy munkásszállások kialakítását célzó programot is, amelyben 9 milliárd forint érhető el pályázat útján. Ez mind-mind arra ösztönzi a munkáltatókat, hogy egyre jobban biztosítsák a lakhatást munkavállalójuk részére. De a lakásbérbeadási piacnak is kedvező hír, hogy megszűnik az egészségügyi hozzájárulás, így annak nem lesz terhe, és ez segíti a lakáspiac kifehéredését. Azt gondolom, hogy a kormány igenis, a folyamatokat figyelve, a megfelelő lépéseket megtette ezen a téren is. Köszönöm szépen. [[Taps a kormánypártok soraiban.]]
Megköszönöm államtitkár úr válaszát. Tisztelt Országgyűlés! Szél Bernadett, az LMP képviselője, kérdést kíván feltenni az emberi erőforrások miniszteréhez: „Mi a magyarázat arra, hogy az EMMI nem tudott arról, mi zajlik a gödi fogyatékos otthonban?” címmel. Szél Bernadett képviselő asszonyé a szó.
Köszönöm a szót, elnök út. Tisztelt Államtitkár Úr! Ha jól látom, miniszter úr megint nem tette tiszteletét, hogy válaszoljon erre a kérdésre. Mint sokunk számára itt ebben az országban ismeretes, a múlt héten elképesztő jogsértéseket tárt fel egy civil szervezet a Topházban, Gödön, és az EMMI múlt csütörtökön megdöbbentőnek és elfogadhatatlannak nevezte azokat a jogsértéseket, amelyeket a nemzetközi vizsgálat keretében tártak föl a civilek. Az MDAC 220, fogyatékossággal élő embert ellátó bentlakásos intézményben tett áprilisi látogatásakor, mint ismeretes, rossz higiéniai körülményeket, fizikai korlátozást, alultáplált és ellátatlan sebektől szenvedő gondozottakat talált. Az EMMI, úgy tudom, ezért rendkívüli vizsgálatot indított, és a Szociális és Gyermekvédelmi Főigazgatóság felfüggesztette állásából az intézmény igazgatóját. És akkor most kezdődik a történet, tisztelt államtitkár úr. Nem gondolom azt, hogy az EMMI ezzel letudja ezt az egész történetet. Nekem az az alapvető kérdésem, hogy miért egy civil szervezettől kell ezt megtudnia Magyarországnak, hogy ilyen körülmények vannak a Topházban. Egyáltalán elintézhető az EMMI és a miniszter úr felelőssége ennyivel? Ott van az intézményfenntartó, a Szociális és Gyermekvédelmi Főigazgatóság, elvileg kötelező rendszeres vizsgálatot folytatniuk, de ott van még egy szervezet, a kormányhivatal, a fővárosi és a megyei, ami elvileg szintén évente ellenőriz. Megkaphatnánk végre ezen vizsgálatoknak a dokumentációját, tisztelt államtitkár úr? Egyáltalán voltak ellenőrzések, mert ha voltak, akkor miért nem derült ki ez korábban? Ha meg nem voltak, akkor azt gondolom, hogy ez önmagában egy botrány. A helyzetet egyébként súlyosbítja, hogy a civileket akadályozták abban, hogy elvégezzék az amúgy európai közösségi szinten biztosított munkájukat. Még egy EU-s tagállam nincs a Közösségben, aki akadályozta volna ezt a csapatot abban, hogy elvégezze a monitorozó tevékenységét. A konkrét országgyűlési képviselőt, aki szintén ott volt, és szintén monitorozni akarta az intézményt, egész egyszerűen félrevezették, egy Patyomkin-intézményt mutattak a számára, konkrétan számomra, úgy tettek, mintha minden rendben volna. Hatalmas a forráshiány ezen a területen. Tisztelt Államtitkár Úr! Adnak végre pénzt a szociális szférára? Végre megfizetik az ott dolgozó embereket? És konkrétan végeznek egy átfogó stratégiai átvilágítást az összes intézménynél Magyarországon? Kaptak az ott lévő áldozatok segítséget? Hogy áll ez az ügy, tisztelt államtitkár úr? Részletes válaszokat várok.
Köszönöm szépen, képviselő asszony. Tisztelt Országgyűlés! Megadom a szót Rétvári Bence államtitkár úrnak. Parancsoljon, államtitkár úr!
Köszönöm szépen a szót, elnök úr. Tisztelt Képviselő Asszony! Tisztelt Ház! Engedje meg, hogy először beszéljek az intézkedéseinkről ezen a téren, és utána pedig az ön látogatásáról az intézményben, amelyet elfelejtett itt megemlíteni. A magyar kormány számára elfogadhatatlan, ha bárhol, bármilyen módon gyermekeket bántalmaztak, éppen ezért a legszigorúbb törvényi szabályokat fogadtuk el a büntető törvénykönyvben, hogy mindenki, aki gyermekek sérelmére követ el bűncselekményt, a lehető legszigorúbb büntetéssel kell hogy szembenézzen. Lépéseket tettünk annak érdekében is a gyermekbarát igazságszolgáltatás kialakítása során, hogy minden ilyen bűntény felderítésre kerülhessen, hiszen sokkal könnyebb most már az eljárást lefolytatni, a gyermekek számára kevésbé traumatizáló, az akkori eseményeket kevésbé felidéző körülmények között tudják minden megyei rendőrségen elmondani azt az esetet, azt a történést, ami velük kapcsolatban lezajlott. Éppen ezért bízunk benne, hogy minél jobban meg tudjuk előzni a későbbiekben ezeket a bűncselekményeket, és minél jobban tudunk segíteni az áldozatoknak, de leginkább a megelőzés az, amire törekszünk. Ebben az esetben is, amint a tények napvilágra kerültek, a SZGYF felfüggesztette az intézmény igazgatóját, új vezetőt nevezett ki ideiglenesen, pontosan azért, hogy tisztázni lehessen a körülményeket, és minden korábbi esetben, amikor hasonló eset fölmerült akár a nyilvánosság előtt, akár még korábban, mielőtt a nyilvánosság előtt fölmerült volna, mindig a lehető legszigorúbban eljártunk, és azonnal vizsgálatot rendeltünk el. Azon intézményvezetők, akik szabálytalanságot követtek el, az előző vizsgálatok során el lettek küldve az intézményekből, sőt van, aki azóta a börtönbüntetéssel is szembe kell nézzen. Ebben az intézményben is volt egy korábbi vizsgálat, ennek nyomán került felmentésre az előző vezető, és 2016. november 16-án került kinevezésre az új. Ön is tudja, hogy későbbi tervünk a kitagolás, 77 milliárd forint van erre, hogy kis, családias intézményekben legyenek. Ön, ha jól tudom, 2016. november 17-én járt az intézményben, csakhogy utána ön az erről beszámoló Facebook-bejegyzését mintha törölte volna a Facebook-oldaláról. Ezzel kapcsolatban nyilván nekünk is lennének kérdéseink, de ebben az ügyben ugyanolyan szigorúsággal fogunk eljárni, mint a korábbiak során. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Tukacs István, az MSZP képviselője, kérdést kíván feltenni a nemzeti fejlesztési miniszterhez: „Épül-e további autópálya-szakasz Szatmárban?” címmel. Tukacs István képviselő urat illeti a szó.
Köszönöm a szót, elnök úr. Tisztelt Képviselőtársaim! Tisztelt Ház! Szabolcs-Szatmár-Bereg megyében az autópálya építése mindig létkérdés volt. Akkor, amikor az autópálya elérte a megyét, majd elérte a megyeszékhelyet is, vállalkozások százai települtek vagy tervezgették a települést a megyébe. Ez munkahelyeket jelentett, ez az állam számára adóbevételeket jelentett, ez olyan fejlesztési lehetőségeket jelentett, amelyet semmi más nem tud pótolni. A konkrét kérdésem arra vonatkozik, hogy egy miniszterelnöki látogatás idején, amely Romániában esett meg, a miniszterelnök azt mondta, hogy a csengersimai határátkelőtől az M3-as autópályáig egy 40 kilométeres autópálya-szakasz fog épülni. Ez sokaknak lenne jó. Jó lenne mindazoknak, akik a térségben el akarják érni a jelenlegi M3-as autópályát, jó lenne azoknak a vállalkozásoknak, amelyek könnyebben akarnak közlekedni, árut szállítani, jó lenne mindazoknak, akik egyébként a határ menti térségből, Romániából, vagyis az ottani térségből érkeznek Magyarországra, és próbálnak tovább közlekedni. Nem akarom sorolni ennek az áldásos hatásait, a kérdés azonban úgy szól, hogy vajon ez az ígéret egy blöff volt vagy valóság. A kérdésem arra vonatkozna, hogy milyen stádiumban van a tervezés, milyen stádiumban van az a fajta megvalósítási terv, amelynek nyomán megépülhetne ez az autópálya-szakasz az ott élők örömére. Tisztelt Képviselőtársaim! Nagyon helyes, ha a hátrányos helyzetű térségbe fejlesztések érkeznek, az viszont nem helyes, ha ezeknek a fejlesztéseknek inkább blöffszerű bejelentések a következményei. Köszönöm szépen, elnök úr, a lehetőséget. Államtitkár úr, köszönöm a választ.
Köszönöm, képviselő úr. Tisztelt Országgyűlés! A kérdésre Fónagy János államtitkár úr válaszol. Öné a szó, államtitkár úr.
Köszönöm, elnök úr. Tisztelt Ház! Tisztelt Képviselő Úr! Az M49-es autóút hálózati szerepe megkérdőjelezhetetlen, megvalósítása az országos közúthálózat-fejlesztési koncepcióban is szerepel. Az elmúlt évtizedekben a közúthálózaton tapasztalható forgalomnövekedés, ezen belül a nehéz gépjárművek számának drasztikus emelkedése országos jelenséggé vált. [[11.30]] A 49-es számú főút tekintetében a legmagasabb forgalmi értéket - 12 ezer jármű/nap - a Mátészalka és a 491-es főút közötti szakaszon mérhettük. Középtávon a gyorsforgalmi közúthálózati elemek határhoz történő kivezetése, a megyei jogú városok gyorsforgalmi hálózatba bekötése szerepel a kormány fő céljai között. Így a tavaly elfogadott közútfejlesztési koncepció értelmében a jelenlegi 1450 kilométernyi gyorsforgalmi út mellé 2022-ig további több mint 900 kilométer autópálya, autóút vagy európai közúti főútvonal épül, közel 2500 milliárd forintból. Magyarországnak a rövid és középtávú közútfejlesztéseihez kapcsolódó infrastrukturális beruházások összehangolásáról és azok 2022-ig történő megvalósításáról szóló korábbi kormányhatározatban az M49-es gyorsforgalmi út nem szerepel. Azonban az előbb általam is említett forgalmi adatok fényében mind politikai, mind szakmai területen felvetődött a szakaszprogramba való felvételének szükségessége. A kormány egyébként negyedévente felülvizsgálja a tételes projektlistát, a fejlesztések előrehaladásának és a többletforrások rendelkezésre állásának függvényében dönthet és dönt is új beruházások beemeléséről. Az M49-es gyorsforgalmi út ütemezett megvalósítása, Szatmárnémeti bekötése [[Az elnök a csengő megkocogtatásával jelzi az időkeret lejártát.]] az európai gyorsforgalmi hálózatba a komplex közúthálózat-fejlesztéseink között továbbra is szerepel. Köszönöm a képviselő úr kérdését és hogy ezt elmondhattam. [[Taps a kormányzó pártok padsoraiban.]]
Megköszönöm az államtitkár úr válaszát. Tisztelt Országgyűlés! A kérdések tárgyalásának végére értünk. Ügyrendi kérdésben jelentkezett felszólalásra Hollik István képviselő úr, KDNP-képviselőcsoport. Képviselő úr, öné a szó.
Köszönöm szépen, elnök úr. Tisztelt Ház! Ügyrendi kérdésben kértem szót, ugyanis azt gondolom, hogy egy demokráciában teljesen természetes, hogy az Országgyűlés heves viták és véleménykülönbségek terepe. [[Közbeszólás az MSZP padsoraiból: Mi a javaslat?]] Sok minden belefér a vitákba, de úgy gondolom, az nem fér bele, hogy egyes képviselők fizikai erőszakkal fenyegessenek meg másokat, márpedig Szilágyi György képviselő úr ezt tette, fizikai erőszakkal fenyegette meg Dömötör Csaba államtitkárt [[Bangóné Borbély Ildikó: Bayer Zsolt hol van?]] a napirend előtti felszólalásában...
Képviselő úr, a javaslatát kérném szépen.
…olyan nyelvezetben, amely, úgy gondolom, hogy az Országgyűléshez és egyetlen parlamenti párthoz sem méltó. [[Közbeszólás az MSZP padsoraiból: Mi az ügyrendi?]] Éppen ezért az incidens okán szeretném kérni rendkívüli házbizottsági ülés összehívását. Köszönöm szépen. [[Taps a kormányzó pártok padsoraiban. Közbeszólás ugyanonnan: Úgy van!]]
Köszönöm, képviselő úr. Tisztelt Országgyűlés! Mivel indítvány hangzott el a házbizottság összehívására, bejelentem, hogy erről értesítem az Országgyűlés elnökét. Az országgyűlési törvény 13. § (5) bekezdésének megfelelően az elnök úr írásban értesíti majd a frakcióvezetőket a Házbizottság ülésének időpontjáról és a helyszínéről. Ez várhatóan az ülésnap végén kerül megtartásra. Tisztelt Országgyűlés! Az azonnali kérdések tárgyalásával folytatjuk munkánkat. Tisztelt Országgyűlés! Gúr Nándor, az MSZP képviselője, azonnali kérdést kíván feltenni a miniszterelnökhöz: „Miért szolgálja a Fidesz az idegen hatalmat?” címmel. Gúr Nándor képviselő urat illeti a szó.
[[Hangosítás nélkül.]] A kártyám bent van…
Kérek szépen egy mikrofont a képviselő úrnak. Egy pillanat türelmet kérek, azonnal ott van a mikrofon!
Elnök úr, megjött a hang. Elnök Úr! Tisztelt Képviselőtársaim! Meggyőződésem szerint példátlan és gyalázatos az, amit a nemzeti konzultáció keretei között műveltek. Tudják, orosz szerverekre magyar emberek személyes adatai továbbíthatóak voltak. Személyes adatokkal való visszaélés, valamint netán a kémkedés bűntette gyanúja is felmerülhet e tekintetben. Normális keretek között egy ilyen helyzetben a miniszterelnök lemond; nem sokat gondolkodik, lemond. [[Moraj a kormányzó pártok padsoraiból.]] Tudom, ez Magyarország, itt a Fidesz nem így gondolkodik, itt a kormány nem így gondolkodik, csak a hatalom meg a pénz az, ami számít. Mondhatnánk erre példákat Pakstól az olimpián keresztül a letelepedési kötvényig, sok minden másra hivatkozva, de nem ezzel foglalkoznék, hanem magával a yandex.ru, az orosz kód kérdéskörével A nemzeti konzultáció keretei között önök garanciát adtak arra, hogy harmadik félhez semmilyen személyes adat nem kerül ki. Ezzel szemben látjuk, hogy mi történt. Ennyit ér az önök szava. Az információk orosz kézre adásával megvalósulhat a személyes adatok jogtalan felhasználása, valamint adott esetben a választások manipulálásának előkészítése. Kinek a kedvére, kinek a hasznára történik mindez, kinek az ügyeit eltussolandó? És sok minden másfajta kérdés feltehető.A magyarok, a magyar emberek adatai hogyan kerülhetnek ki beazonosítható formában külföldre? Ezek szenzitív, érzékeny adatok. Miért egy szövetségi rendszeren kívüli cég együttműködését, szolgáltatásait vették igénybe? 2011-ben maga ez a cég mondta, hogy titkosszolgálatokkal kapcsolatban is adatokat adott át. Ki engedélyezte ennek a kódnak a használatát? Miniszterelnök úr, ön vagy épp valamelyik államtitkára, minisztere? Bárki is tette, ez abszolút helytelen, ez nem helyénvaló. Köszönöm szépen.
Köszönöm. Tisztelt Országgyűlés! Megadom a szót Orbán Viktor miniszterelnök úrnak.
Tisztelt Elnök Úr! Tisztelt Képviselőtársam! A nemzeti konzultációra éppúgy, mint minden más, nyilvánosságot érintő kormányzati tevékenységre, szigorú adatvédelmi szabályok vonatkoznak, és ezeket a szigorú adatvédelmi szabályokat eddig mindig betartottuk, és be fogjuk tartani a jövőben is. Köszönöm szépen a figyelmet. [[Taps a kormányzó pártok padsoraiban. Dúró Dóra: Nem igaz!]]
Köszönöm szépen a miniszterelnök úr válaszát. Viszonválaszra megadom a szót Gúr Nándor képviselő úrnak.
Miniszterelnök Úr! Ha önök ezt betartották volna, akkor nem kerülhetett volna ki adat a yandex.ru szerverére. Nem csoda, hogy többen azt mondják, hogy a Fidesz kvázi orosz bérenccé vált. Nem én mondom, nézze meg a tanulmányokat, a kutatásokat! Miért nem engedték azt, amire lehetőségük lett volna, hogy a Nemzetbiztonsági bizottság keretei között megtárgyalják mindazt, amiről itt beszélünk a Ház falai között, illetve ön nem hajlandó válaszolni a kérdésekre? [[Folyamatos zaj. Az elnök csenget.]] Kivel, hogyan és kik egyeztettek a kormányzat részéről, kik voltak azok az illetékesek? Ki döntött arról, hogy ez a kód felkerülhet erre a lapra? Nézze, miniszterelnök úr, ha ön engedélyezte a kód használatát, akkor azért, ha meg nem ön engedélyezte, és nem tudja, hogy ki tette mindezt, akkor meg azért alkalmatlan a feladata ellátására. Köszönöm szépen.
Köszönöm. Tisztelt Országgyűlés! Viszonválasz illeti meg a miniszterelnök urat. Miniszterelnök úr, öné a szó.
Ha jól értem, amit képviselőtársam mondott, akkor itt valójában egy támadásról beszélünk, amelyet ön indított a nemzeti konzultáció ellen - ez nem szokatlan. [[Gúr Nándor: Nem jól értette…]] Hozzászoktunk ahhoz, hogy a Szocialista Párt a nemzeti konzultációt, bármiről is legyen szó, mindig megtámadja. A nemzeti konzultáció adatvédelmi szempontból biztonságos, az emberek ezt pontosan tudják is, ezért több mint 1 millió ember vissza is küldte a kérdőívet. [[Bangóné Borbély Ildikó: Senki nem tudja leellenőrizni, hogy ez így van.]] Ezt mi bizonyítéknak tekintjük, a bizalom bizonyítékának. [[Folyamatos zaj. Bangóné Borbély Ildikó: Senki nem tudja leellenőrizni, amit mondasz.]] Ami pedig a külföldi és a szovjet érdekeket illeti, amilyen az adjonisten, olyan a fogadjisten, azt tudom mondani, hogy erről az önök pártja sokat mesélhet nekünk. Az önök pártja végül is hosszú évtizedeken keresztül mást sem tett, mint szovjet érdekeket szolgált ki. [[Dr. Rétvári Bence: Így van.]] Utána kiszolgáltatták az országot az IMF-nek, és Lendvai Ildikó pedig legutóbb azt mondta, hogy önök Soros György oldalán állnak. Gratulálunk!
Megköszönöm a miniszterelnök úr válaszát. Tisztelt Országgyűlés! Vona Gábor, a Jobbik képviselője, azonnali kérdést kíván feltenni a miniszterelnök úrhoz: „Nem lehet a miniszterelnök nemzetbiztonsági kockázat.” címmel. Vona Gábor képviselő urat illeti a szó.
Tisztelt Miniszterelnök Úr! Kezdjük először is a számokkal! Az önök kormányzásának elmúlt három évében közel 100 ezer magyar ember hagyta el az országot a KSH adatai szerint, miközben 105-en tértek vissza a programjuknak köszönhetően. [[Dr. Rétvári Bence: Beismerő vallomás…]] A másik adat pedig: az elmúlt hat évükben, a kormányzásuk elmúlt hat évében 78 ezer magyar gyermek már külföldön született, elvándorolt magyar családokban. Miniszterelnök úr, ez már régen nem kalandvágy. Lehet, hogy az ön fiatalkorában Soros-ösztöndíjjal lehetett Nyugaton kalandozni, de ezek az emberek elmenekülnek ebből az országból, mert itt se bérük, se megélhetésük, se jövőjük. Ehelyett, ami itt vár rájuk, az eladósodás, illetve egy cinikus, korrupt kormány, amelyiket nem érdekli ezeknek az embereknek a problémája. Miniszterelnök úr, önt nem érdekli ez a probléma, önt csak a pénz és a foci érdekli [[Derültség a Jobbik padsoraiból.]] , mert ha érdekelné ezeknek az embereknek a problémája, akkor látná azokat a családi tragédiákat, amik e mögött a folyamat mögött meghúzódnak, hogy szülők nem látják a gyermekeiket, nagyszülők nem látják az unokáikat. [[11.40]] Ha önt érdekelné ez a probléma, akkor látná azt, hogy ezeknek az embereknek az egész élete tönkre van téve. Önnek nem fontos ez a kérdés, ön azt üzeni ezeknek az embereknek, hogy nem vagytok fontosak, nem számítok rátok, nem vagytok ennek az országnak számottevő tartalékai. Ha érdekelné önt ez a probléma, akkor már régen lehetővé tette volna és támogatta volna a Jobbik javaslatát, hogy akár levélben, akár elektronikusan adjunk lehetőséget arra, hogy ezek az emberek szavazzanak. De ön nem ezt üzente. Ön nem ezt üzente, miniszterelnök úr, pedig elektronikusan, mondom még egyszer, elektronikusan - XXI. század, jó reggelt! - már régen meg lehetett volna adni ezt a lehetőséget a számukra. Gyurcsány Ferenc annak idején azt üzente, miniszterelnök úr, hogy el lehet innen menni; ön meg azt üzeni nekik, hogy vissza se gyertek. Emlékszik még arra, hogy az Európai Unióval kapcsolatban azt mondta, az Unión kívül is van élet? Amit most ön csinál, miniszterelnök úr, a mostani politikájával azt üzeni ezeknek az embereknek, hogy csak Magyarországon kívül van számotokra élet. Ezért meg szeretném kérdezni öntől, miniszterelnök úr: mikor hajlandó végre támogatni ezeknek az embereknek a gyakorlati szavazati lehetőségét akár levélben, akár elektronikusan? Mikor hajlandó végre kijönni a kastélyok félhomályából, és mikor hajlandó végre belátni, hogy a magyar emberek élete a stadionokon kívül is van, vagy mondhatnám úgy is, a stadionokon kívül is van élet? Várom válaszát. [[Taps a Jobbik soraiban.]]
Köszönöm. Megadom a szót Orbán Viktor miniszterelnök úrnak.
Mélyen tisztelt Elnök Úr! A választójogi törvényt a parlament alkotja meg, ha ilyen igényük van, módosítani szeretnék, kezdjenek hozzá, a kormány ebben nem kíván részt venni, ez nem a kormány feladata. Ami a magyar fiatalokat illeti: szeretném világossá tenni, hogy az ország számára a gyermekek a legfontosabbak. Fontos, hogy minél több gyermek szülessen, minél többen nevelkedjenek föl itthon, minél többen kapjanak jó oktatást és megfelelő nevelést. [[Bangóné Borbély Ildikó: Ez az, amire már esélyük sincs lassan!]] Ezen áll vagy bukik Magyarország érdeke. Ennek megfelelően Magyarország mindent megtesz annak érdekében, hogy támogassa a fiatalokat: lakásprogramot indítottunk, a devizahitel problémájával egész Közép-Európában csak mi, magyarok tudtunk megbirkózni, a rezsit csökkentettük, a béreket jelentős mértékben emeltük, legutóbb éppen a minimálbért két esztendő alatt több mint 25 százalékkal. Nem hiszem, hogy a rendszerváltás óta volt olyan parlament, amely elmondhatta volna magáról, hogy olyan fontos törvényeket hozott a magyar fiatalok érdekében, mint a Fidesz és a Kereszténydemokrata Néppárt többsége mellett létező, mostani magyar parlament. Ezekre a döntésekre büszkék vagyunk. Ami azokat illeti, akik külföldre mennek: én azt a hangütést, amit ön többedszer használ itt, nem tartom helyénvalónak. Szerintem tisztelet illeti azokat az embereket, akik vállalják azt, hogy a hazájuktól távol próbálnak boldogulni [[Bangóné Borbély Ildikó: Mert nincs más választásuk!]] ;megilleti őket a tisztelet azért, mert vállalják az ezzel járó nehézségeket; megilleti őket a tisztelet, ha tanulni akarnak, akkor azért, ha pedig a családjukról akarnak gondoskodni, akkor azért. Azért dolgozunk mindannyian, akik itt ülünk a patkónak ezen az oldalán, hogy ezek az emberek, ezek a fiatalok, ha kint helytálltak, és eljön az idő, úgy érezhessék, hogy van értelme ismét Magyarországon folytatni az életüket. [[Heringes Anita: Hogy leváltsanak titeket!]] Köszönöm szépen a figyelmüket. [[Taps a kormánypártok soraiban.]]
Köszönöm, miniszterelnök úr. Viszonválaszra megadom a szót képviselő úrnak. Parancsoljon!
Miniszterelnök úr, az a probléma, hogy mi tiszteljük ezeket az embereket, ön nem tiszteli őket. Úgy tűnik, hogy ön menthetetlen, miniszterelnök úr! Kezd úgy viselkedni, mint egy kiöregedett rocksztár, aki csak a régi lemezei között érzi jól magát. Elszakadt teljesen a valóságtól! Tudja, miniszterelnök úr, nem az a probléma, hogy nem tudja, hogy hogyan kell bekapcsolni a számítógépet; a probléma akkor kezdődik, amikor úgy érzi, hogy ezért a számítógép a felelős. Nem az a probléma, amikor ön nem tud lépést tartani a valósággal, hanem az a probléma, amikor úgy érzi, hogy akkor a valóságot el kell tagadni, a jövőt el kell üldözni.Miniszterelnök úr, 2018-ban önök le lesznek váltva, önnek egy éve van hátra, s a helyett a korrupt kormányzás helyett, ami önök folytatnak, mi a magyar emberek bérére és annak az emelésére fogunk koncentrálni. Az önök kastélymegszerzései helyett mi az emberek lakhatását fogjuk segíteni, a korrupt kormányzásuk helyett pedig egy tisztességes, élhető, biztonságos és szabad Magyarországot fogunk teremteni. S tudja, miniszterelnök úr, 50 év múlva mire fognak emlékezni önnel kapcsolatban, illetve mindazzal kapcsolatban, amit most csinál? Arra fognak emlékezni 50 év múlva, hogy volt itt egy ember, az ország miniszterelnöke, aki megpróbálta elüldözni a magyar jövőt, csak nem sikerült neki. [[Az elnök a csengő megkocogtatásával jelzi az időkeret leteltét.]] Úgyhogy egyezzünk meg, miniszterelnök úr, a lázadás éve nem idén van, hanem jövőre lesz. Köszönöm a figyelmet. [[Taps a Jobbik soraiban. Közbe­szó­lá­sok a Fidesz soraiban.]]
Tisztelt Országgyűlés! Viszonválasz illeti meg a miniszterelnök urat. Miniszterelnök úr, öné a szó.
Köszönöm szépen, elnök úr. Mindenesetre talán állapítsuk meg, hogy a Jobbik vezetője nem vonta kétségbe a kormány erőfeszítéseit, amelyeket a rezsicsökkentés érdekében tett, amelyeket a magyar fiatalok lakhatásának érdekében tett, amelyeket az ingyenes gyermekétkeztetés megteremtése érdekében tett, nem vonta kétségbe a Jobbik azt sem, hogy a minimálbért jelentős mértékben emeljük. Köszönöm szépen az indirekt elismerést.Az, hogy ön ezeket nem vonta kétségbe, egyetlen dolgot jelent: miután nem tud belekötni a politikánkba, ezért személyesen állandóan énbelém köt. Ez politikának sovány. Itt ezzel elvagyunk, eltöltjük az időt, de szeretném jelezni, hogy a magyar emberek nem erre kíváncsiak, hanem arra, hogy mi lesz a bérükkel, a lakhatásukkal, a rezsiköltségükkel és a tanulási lehetőségeikkel. Egy dolgot tudok mondani: a Jobbikra nem, de a Fideszre és a Kereszténydemokrata Néppártra a magyar emberek, köztük a magyar fiatalok mindig számíthatnak. [[Taps a kormánypártok soraiban.]]
Megköszönöm miniszterelnök úr válaszát. Tisztelt Országgyűlés! Schmuck Erzsébet és Szél Bernadett, az LMP képviselői, azonnali kérdést kívánnak feltenni a miniszterelnök úrhoz: „Mikor kezd el a kormány végre a valósággal foglalkozni?” címmel. Schmuck Erzsébet képviselő asszonyt illeti a szó.
Köszönöm a szót, elnök úr. Tisztelt Miniszterelnök Úr! Önök azt ígérték, hogy egyetlenegy embert sem hagynak az útszélen. Járjuk az országot, találkozunk emberekkel, és azt látjuk, hogy nagyon sokan vannak ott; nagyon sokan vannak az útszélen, akiknek önök nem adják meg a tisztes megélhetés lehetőségét. Az egyik múlt heti vidéki fórumon odajött hozzám egy 61 éves ember, és azt kérdezte tőlem: „Mondja, képviselő asszony, hogyan lehet ebből a 22 800 forintból megélni, amit kapok?” És mutatta azt a kis szelvényt, amin ez az összeg szerepelt. „Néhány éve elveszítettem a munkámat, nem kapok munkát, nem tudok hol dolgozni, nem tudok mit tenni. Múlt évig az édesapám tartott el, aki nyugdíjas. Az édesapám meghalt, és most gyakorlatilag nincs miből élnem.” Azt kérdezte tovább ez az ember: „Mondja meg, hogy miért szüntette meg a Fidesz, miért szüntette meg a kormány a korkedvezményes nyugdíjba vonulás lehetőségét?” Miért? - én is ezt kérdezem, és nagyon sokan kérdezik. Megígérték, hogy lesz helyette más, nem történt semmi, csak ígéret maradt. S ott van a minimális öregségi nyugdíj, 28 500 forint. Tíz éve nem változott. Jövőre - törvényjavaslatot nyújtottam be, hogy a 28 500 forint 50 ezer forintra emeljék fel. Mit válaszoltak a kormánytöbbség képviselői a Népjóléti bizottságban? Azt válaszolták, hogy túl sok törvényben kell átvezetni, ezért nem lehetséges. Ebből mi következik? Hogy az öregségi nyugdíj soha nem fog változni, mert mindig sok törvényben kell átvezetni. Én azt a büntetést szabnám ki azoknak, akik így gondolkodnak, hogy legalább fél éven keresztül ebből a 28 500 forintból éljenek meg. Rögtön másképpen gondolkodnának! S miniszterelnök úr, nem tudok elmenni szó nélkül amellett sem, hogy a kormány csak év végén akarja odaadni a nyugdíjasoknak az infláció miatti nyugdíjemelést, ami most járna. [[Az elnök a csengő megkocogtatásával jelzi az időkeret leteltét.]] Azt kérdezem, miniszterelnök úr, hogy miért nem tudnak a több évtizeden keresztül tisztes munkát végző embereknek normális megélhetési lehetőséget biztosítani.
Köszönöm, képviselő asszony. Tisztelt Országgyűlés! Megadom a szót Orbán Viktor miniszterelnök úrnak.
Tisztelt Képviselő Asszony! Köszönöm szépen a kérdést. Az előbb azt mondtam, hogy Magyarország számára a legfontosabbak a gyermekek, és ezt most is tartom, ugyanakkor természetesen nem feledkezhetünk el arról a kötelezettségünkről sem, amely terhel bennünket a szüleink és a nagyszüleink iránt, ezért természetesen a nemzedékek egymással való szembeállítását nem fogadjuk el. Jut hely a kormányprogramban és a kormány döntéseiben a gyermekeknek is és az időseknek, a nyugdíjasoknak is. Természetesen, amikor 2010-ben ismét a sorompóba léptünk, akkor kötöttünk egy megállapodást a nyugdíjasokkal, ahol azt vállaltuk, hogy a nyugdíjak reálértékét meg fogjuk őrizni. Ez akkor egy bátor mondatnak tűnt, mert a megelőző években a bennünket megelőző kormányok folyamatosan elvették a nyugdíjasoktól a nyugdíjukat, elvették a 13. havi nyugdíjat, és a vásárlóértékét sem őrizték meg. [[Közbeszólások az MSZP soraiban: Nem igaz! Add vissza!]] Bekiabálások vannak - a tévénézőknek mondom [[Közbeszólások az MSZP soraiban: Nincsenek tévénézők! Nincs tévé! Az elnök csenget.]] -, ennek az az oka, hogy jelen pillanatban vita zajlik az MSZP-n belül, hogy melyikük vette el a 13. havi nyugdíjat, Gyurcsány Ferenc vagy Bajnai Gordon [[Derültség a kormánypártok soraiban.]] ; szép verseny ez, azt javasolom, inkább a pártszékházban folytassák le, és kevésbé a Parlament üléstermében. Mindesetre a helyzet úgy áll, hogy mi a nyugdíjak vásárlóértékének megőrzését vállaltuk 2010-ben. Jelentem a tisztelt Országgyűlésnek és önnek, képviselő asszony, ennél sokkal többre futotta: ha megnézi, az elmúlt időszakban sikerült a nyugdíjak értékét emelni. [[11.50]] Nem vagyunk ezzel elégedettek, a magyar nyugdíjasok ennél többet érdemelnek, de minden évben emelni fogunk, és a magyar gazdaság teljesítményének függvényében fogjuk teljesíteni a szülők iránti kötelezettségünket. Ha az idén lesz 4 százalékos növekedés - amire jó esélyünk van Varga Mihály gazdaságpolitikájának következtében -, akkor lesz ismét nyugdíjemelés is. Köszönöm szépen. [[Taps a kormánypártok soraiban.]]
Köszönöm miniszterelnök úr válaszát. Viszonválaszra megadom a szót a képviselő asszonynak. Parancsoljon!
Miniszterelnök úr, én azt gondolom, hogy mind a kettő kevés. Kevés az, amit a gyerekekért tesznek. A 2018. évi költségvetésben 35 milliárd forintról beszélnek, hogy annyit kapnak majd a családok, ugyanakkor hatalmas más beruházásokra, mint például Paks, a Városliget vagy a Várba költözés, több száz milliárd forintot fognak elkölteni. Tehát az a 35 milliárd nagyon kevés. És nagyon kevés a nyugdíjasoknak biztosított inflációkövető nyugdíjemelés is, mert bizony a nyugdíjasoknak is kellene adni valamit a gazdasági teljesítményből. Az elmúlt években ők semmit nem kaptak. Ugyanakkor Matolcsy György például dupla fizetést, két és fél millióval többet kapott a múlt évben, és tudjuk azt, hogy Mészáros Lőrincnek is egy év alatt 100 milliárd forinttal nőtt a vagyona, miközben a nyugdíjasok nagyon-nagyon rosszul és nagyon nehezen élnek meg.
Köszönöm. Tisztelt Országgyűlés! Viszonválasz illeti meg a miniszterelnök urat. Miniszterelnök úr, öné a szó.
Örök vita, hogy mi a sok és mi a kevés. én inkább önnel értek egyet, szerintem is még sokat kell dolgoznunk annak érdekében, hogy azt mondhassuk, a nyugdíjasok méltó körülmények között élnek Magyarországon. De a mi kormányunk éppen azt teszi, szemben az előző kormányokkal, nem elveszi a nyugdíjakat, hanem a nyugdíjak értékét folyamatosan emeli, éppen azért, mert önnel egyező módon azt gondoljuk, hogy itt még sok munka vár ránk. De azt is szeretném kérni öntől, hogy ne becsüljük le azt sem, amit sikerült elérni, mert ha nem becsüljük meg az elért eredményeket, akkor nem kapunk kedvet az előttünk álló feladatok megoldásához sem. Én nem tartom kevésnek azt, hogy a gyermekétkeztetés keretében ma Magyarországon 318 ezer gyermek naponta háromszor ingyen kap enni. Kérem, ezt ne becsüljék le, ez Magyarországnak komoly teljesítménye. Az, hogy minden évben, ebben az évben is 90 ezer gyermek megy ingyenes nyári táborba, az Magyarország komoly teljesítménye, minden magyar ember büszke lehet rá. Az pedig, hogy ebben az évben 730 ezer diák ingyen kaphat tankönyveket Magyarországon, szintén a közös munkánk eredménye, Magyarország büszke lehet rá. S hogy bölcsődék, óvodák építésére pedig százmilliárdot fogunk fordítani az előttünk álló másfél évben, szintén olyan dolog, amire mindannyian büszkék lehetünk. Köszönöm szépen a kérdését. [[Taps a kormánypártok soraiban.]]
Megköszönöm miniszterelnök úr válaszát. Tisztelt Országgyűlés! Balla György, a Fidesz képviselője, azonnali kérdést kíván feltenni az igazságügyi miniszterhez: „Mi is a meztelen igazság?” címmel. Miniszter úr halaszthatatlan közfeladat ellátása miatt válaszadásra Völner Pál államtitkár urat jelölte ki. Kérdezem képviselő urat, hogy elfogadja-e a válaszadó személyét, vagy személyesen miniszter úrtól kéri a választ.
Elfogadom.
Képviselő úr jelzi, hogy elfogadja a válaszadó személyét. Öné a szó, képviselő úr.
Köszönöm a szót. Tisztelt Elnök Úr! Tisztelt Képviselőtársaim! Ózd jobbikos polgármestere a hivatalában meztelenre vetkőzött, lefotózta magát, és megosztotta ezt a remek látványt az ország közvéleményével. [[Zaj a Jobbik soraiban.]] Állítólag mindezt azért tette, mert egy jobbikos belharc következtében őt lehallgatják. Én nem tudom, nem értem, hogy miért egy meztelen fotóval akar Vona Gábornak üzenni, nem is értem, elég röhejes a dolog [[Derültség a kormánypárti oldalon.]] , de mindenesetre a párt elnöke belső vizsgálatot rendelt el. De ez mind teljesen lényegtelen. A lényeg az, hogy mi van a hangfelvételen. Ez a hangfelvétel ugyanis kikerült, először az Indexhez, Simicska Lajos lapjához, aki miután meghallgatta a két és fél órás hangfelvételt, azt mondta, hogy ez a beszélgetés teljesen érdektelen. Csak sajnos eljutott máshova is, már a Jobbik szempontjából sajnos, mert kiderült, hogy ezen a beszélgetésen brutálisan cigányoznak, újságíró megvesztegetésére tesznek kísérletet, és egy igen erősen korrupciógyanús ügyet tárgyalnak végig. Tehát Simicska Lajos lapja szerint, ha a Jobbik cigányozik, újságírókat akar megvesztegetni vagy egy korrupciógyanús ügyet tárgyal tételesen, akkor az érdektelen. Ebben az ügyben is, tisztelt képviselőtársaim, két cég adott be ajánlatot, az egyik több mint 10 százalékkal olcsóbban, mint a másik. A jobbikos polgármester erre azt tudta mondani, az életveszélyes lenne, ha az olcsóbb ajánlatot tevő nyerne. A jegyző azt mondta, hogy nyugodjon meg, mert ráállította az embereit az olcsóbb ajánlatot tevő cégre, hogy találjanak valamit a múltjában, ami miatt ki tudják zárni a pályázatból, és ezt követően a pályázatot a lényegesen drágább ajánlatot tevő cég nyerte el. [[Zaj a Jobbik soraiban.]] A Jobbik antikorrupciós csomagjáról tehát kiderült, hogy az egy korrupciós csomag. Arra vagyok kíváncsi, hogy lesz-e következménye a Jobbik korrupciós ügyeinek. [[Taps a kormánypártok soraiban.]]
Köszönöm, képviselő úr. Megadom a szót Völner Pál államtitkár úrnak. Parancsoljon, államtitkár úr!
Köszönöm a szót, elnök úr. Tisztelt Képviselő Úr! Tisztelt Ház! Hallgatva képviselő úr felszólalását, szerintem talán nem is az a legfontosabb momentum, hogy levetkőzött-e Janiczák Dávid vagy nem, hanem az, hogy ő a Jobbik alelnöke, és nemcsak polgármesterként, hanem a Jobbikra nézve is terhelő adatok vannak azon a felvételen, amit a képviselő úr idézett. Én az ő helyében sürgősen megpróbálnám tisztázni magam, hogy semmi közöm nincs ezekhez a felvételekhez, hogy nem beszéltem korrupciós ügyről, hogy az a bizonyos 40 millió forint, az a 10 százalék vajon miért volt annyira fontos, és miért ne a másik cég nyerje el a munkát. [[Zaj a Jobbik soraiban.]] Ha végignézzük a Jobbik gazdálkodását, akkor láthatjuk azt is, hogy valami titokzatos forrásból folytattak plakátkampányt, mert eddig még nem derült ki, hogy ingyenesen biztosította-e nekik ezt az oligarcha vagy pedig fizettek érte, sőt maga a pártelnök sem tudta. Majd hosszas gondolkodás után eljutottak odáig, hogy bankhitelt vettek fel erre a célra, 100 milliós bankhitelt, amiről a pártelnök nem tud. Nagyon szomorú jövő elé néznénk 2008-ban, tisztelt elnök úr, ha önök tényleg kormányra jutnának, és ön kormányfőként nem tudná, hogy mennyi hitelt vesz fel az ország, és hova vezet az a gazdálkodás, amit folytatnak, ha az ajánlatoknál mindig arra vigyáznának, hogy az a bizonyos drágább ajánlat nyerjen, mert az a másik cég számukra nem jó, vagy ha eljutnának odáig, hogy mondjuk, Kovács Béla ügyét végre felgöngyölítenék, ami szintén nem egy egyszerű ügy, sőt Brüsszelig hatolnak a hullámai, az ottani mentelmi jogát valószínűleg rövidesen kiadják, ami már külpolitikai kockázatokat, nemzetbiztonsági kockázatokat rejt magában. Köszönöm a figyelmet. [[Taps a kormánypártok soraiban.]]
Köszönöm szépen államtitkár úr válaszát. Viszonválaszra megadom a szót Balla György képviselő úrnak. Parancsoljon!
Köszönöm szépen, elnök úr. Ezen beruházás kapcsán Ózd városa megállapodást kötött Soros György egyik fizetett szervezetével, a Transparency Internationallel, mégpedig az átláthatóság, a közvélemény bizalmának növelése, a korrupció megelőzése, továbbá a közpénzek optimális felhasználása érdekében. Tisztelt Képviselőtársaim! Kiderült, hogy mi van ezen a hangfelvételen. Kiderült, hogy a drágább ajánlatot támogatták, kiderült, hogy rá akarták bírni az olcsóbb ajánlattevőt arra, hogy drágább ajánlatot adjon, ráállították az embereiket, hogy megpróbálják megzsarolni, és ezek után az a Soros György által finanszírozott, pénzelt szervezet, amelynek a korrupció ellen kéne küzdeni, hallgatott. Mint ahogy hallgatott a Helsinki Bizottság, a másik Soros-szervezet is, amely pedig, azt gondolom, hogy a brutális cigányozást tehette volna szóvá, mondjuk, a harmadik Soros-szervezettel, a TASZ-szal együtt. De mindannyian hallgattak, Vona Gábor pedig a szocialistákkal, Gyurcsány Ferenccel és a teljes Jobbik-frakcióval egy közös beadványt ír alá Soros György érdekében. Tisztelt Képviselőtársaim! Nem az ózdi polgármester a meztelen, önökről hullott le a lepel, erről szól a meztelen igazság. [[Taps a kormánypártok soraiban. Zaj a Jobbik soraiban.]]
Köszönöm. Tisztelt Országgyűlés! Viszonválasz illeti meg államtitkár urat. Öné a szó, államtitkár úr.
Tisztelt Képviselő Úr! Tisztelt Ház! Amit felszólalásának a második részében említett, az már olyan, mintha védelmi pénzt fizetne a Jobbik azoknak a nemzetközi szervezeteknek, amelyek folyamatosan próbálják meg lejáratni a kormányt. [[12.00]] Ebből látszik, hogy igenis létezik az a fajta együttműködés, nem csak a választások során hallgatólagosan, a liberális baloldal és a Jobbik úgynevezett nemzeti szárnya között, amely, úgy tűnik, már nem létezik, mert ezek az ügyek igazolják azt, hogy semmi más nem fontos számukra, csak a hatalom megszerzése. De, hogy visszatérjek a büntetőügy szálaihoz, mert valószínűleg, amennyiben ezek az adatok valósak, akkor a bűncselekmény gyanúját mindenképpen felvetik, a magyar igazságszolgáltatási szervek, bűnüldöző szervek, remélem, megteszik feladatukat, és eljut az ügy abba a stádiumba, amikor majd biztosan tudhatunk mindent. Köszönöm a figyelmet. [[Taps a kormánypárti padsorokban.]]
Köszönöm szépen államtitkár úr válaszát. Tisztelt Országgyűlés! Bangóné Borbély Ildikó, az MSZP képviselője, azonnali kérdést kíván feltenni a miniszterelnök úrhoz: „Tündérmese vagy bűncselekmény?” címmel. Öné a szó, képviselő asszony.
Köszönöm, elnök úr. Tisztelt Miniszterelnök Úr! A száz leggazdagabb magyar összvagyona idén megközelítette a 3380 milliárd forintot, ez csaknem 600 milliárd forinttal haladja meg az egy évvel korábbit. A 21 százalékos gyarapodás jócskán felülmúlta a 2016-ban a KSH által mért 0,4 százalékos fogyasztói árindexet, azaz reálértéken csaknem 21 százalékkal nőtt a magyar gazdagok vagyona, míg az átlag magyar családoknak 10 millió forint alatti a vagyonuk, ami csak a lakást jelenti egyetlen vagyontárgyként.Tehát az elmúlt években a gazdagok pofátlanul gazdagodtak, míg a magyarok milliói napról napra élnek. A listát megnézve, a vagyonok alakulását erőteljesen befolyásolja a politikai kapcsolat, és egyre jobban. Mesébe illő jó néhány, a Fideszhez szorosan köthető újgazdag ficsúr gyarapodása. Jól fut a szekér a TV2 tulajdonosának, a kaszinóbizniszben is utazó Andy Vajnának, igaz, ön azt mondta, hogy Magyarország szemben áll a kaszinókapitalizmussal, amikor valaki úgy gazdagodik meg, hogy másokat tönkretesz.De senki nem tudja überelni, még a mesében sem, Mészáros Lőrinc felcsúti polgármestert. A miniszterelnök jó barátja, aki nagyon okos, nagyon sokat dolgozik, még a miniszterelnök helyett is, gyűjti neki a közpénzt, ami átalakul magánvagyonná. Vagyona egyetlen év alatt 20 milliárdról 120 milliárd forintra nőtt. Ezzel a lista 31. helyéről az 5. helyre ugrott előre. El tudja képzelni, miniszterelnök úr, hogy akkor is ilyen sikeres lenne Mészáros Lőrinc, ha nem a miniszterelnök barátja lenne? Mészáros azt mondta, hogy sikerében bizonyára szerepet játszik a Jóisten, a szerencse és Orbán Viktor személye. Miniszterelnök Úr! Ez törvényes, vagy csak szimplán bűncselekmény? Várom válaszát.
Köszönöm. Tisztelt Országgyűlés! Megadom a szót Orbán Viktor miniszterelnök úrnak. Parancsoljon, miniszterelnök úr!
Tisztelt Elnök Úr! Tisztelt Képviselő Asszony! Szeretném világossá tenni, hogy a kormány semmilyen vagyoni listát nem készített és nem is tett közzé. A kormány nem foglalkozik semmilyen listával, amit egymással rivalizáló üzletemberek a másikról készítenek, és különböző helyeken közzéteszik. Ezt meghagyjuk az üzletemberek szórakozásának világában, nem tartozik a politikára. Ellenben van itt egy elv, amit eddig is követett a kormányunk és követni fog a jövőben is. Ez pedig úgy hangzik, hogy az üzlettel az üzletemberek foglalkoznak, a politikával és az ország ügyeivel meg a politikusok. Tudom, hogy ez önöknél másképp van. Ha máshonnan nem, hát onnan biztosan tudhatnánk, hogy Horn Gyulát követően önök adtak három miniszterelnököt Magyarországnak, kivétel nélkül mindegyikük üzletember volt. Nálunk ez másképpen van. A Kereszténydemokrata Néppárt és a Fidesz nem is kíván ezen a szokásán változtatni. Köszönöm megtisztelő figyelmüket. [[Nagy taps a kormánypárti padsorokban.]]
Megköszönöm miniszterelnök úr válaszát. Viszonválaszra megadom a szót képviselő asszonynak.
Azon múlik a következő kormány sikere, hogy a sajátjait illetően is kemény tud-e lenni - jelentette ki Pokorni Zoltán, a Fidesz alelnöke 2010-ben. Egy teljesen új világot kell kezdeni, és az elsőnek, aki belenyúl a pénztárba, annak le fogjuk vágni a kezét. Ezt kell nagyon világossá tenni. Miniszterelnök Úr! Hol van már 2010, meg Pokorni Zoltán? Nem maradt más, csak a gátlástalan lopás az önök számára. Ha komolyan vennénk Pokorni Zoltán szavait, akkor a Fidesz padsoraiban nem sokan ülnének, akinek mind a két keze ép maradt volna. De, miniszterelnök úr, nagyon sokuknak már mind a két kezét le lehetett volna vágni, annyit loptak az elmúlt hét évben. Köszönöm, elnök úr.
Tisztelt Országgyűlés! Viszonválasz illeti meg miniszterelnök urat. Miniszterelnök úr, öné a szó.
Tisztelt Képviselő Asszony! Két dolgot tudok önnek mondani. Az első, hogy ha korrupcióról van szó, akkor azt tudjuk mondani, hogy a korrupció maga a Szocialista Párt. Sosem küzdöttek a korrupció ellen. Hét évvel az önök kormányzása után Magyarország legnagyobb korrupciós ügye, a 4-es metró még mindig az önök nevéhez kötődik.A másik dolog, amit tudok önnek mondani, az az, hogy látom, hogy önt a meggazdagodás receptje különösen is érdekli. De ne engem faggasson, ne hozzám forduljon. Forduljon az MSZP-környéki üzletemberekhez, van belőlük éppen elég, majd ők ellátják önt jó tanácsokkal. Köszönöm szépen. [[Taps a kormánypárti padsorokban.]]
Megköszönöm miniszterelnök úr válaszát. Tisztelt Országgyűlés! Gyöngyösi Márton, a Jobbik képviselője, azonnali kérdést kíván feltenni a miniszterelnök úrhoz: „A hibrid háborúja és sok pótcselekvés után vállal-e valós, nemzetérdekű szabadságharcot Brüsszellel?” címmel. Gyöngyösi Márton képviselő urat illeti a szó.
Miniszterelnök Úr! Kezdjük a számokkal! 1990-ben, a rendszerváltás idején Magyarországon az átlagjövedelem 14 százalékkal volt magasabb, mint a létminimum; 2004-ben, az uniós csatlakozásunk idején, 28 százalékkal. Ma csupán 9 százalékkal haladja meg az átlagjövedelem a létminimum szintjét, vagyis 2004-hez képest harmadára csökkent a létminimum felett maradt kereset mértéke. Magyarországon az átlagkereset 20 százalékkal kevesebb, mint Szlovákiában, 28 százalékkal kevesebb, mint Csehországban, 72 százalékkal alacsonyabb, mint Ausztriában.A Mercedes, az önök stratégiai partnere globálisan 2015-ben 83,8 milliárd eurót termelt bevételként, amiből 12,7 milliárd eurót fordított bérköltségre, vagyis a bevétel 15 százalékát. Ugyanez a cég Magyarországon a megtermelt 3,4 milliárd eurós bevételből alig több mint 70 millió eurót fordított bérköltségekre, vagyis a bevétel alig 2 százalékát. És ez sajnos a többi multi esetében sem több.Miniszterelnök Úr! Harmadik alkalommal fordulok önhöz béruniós kezdeményezésünk ügyében, de úgy tűnik, ön még mindig nem érti ennek a kezdeményezésnek a lényegét. Most az önök által felügyelt KSH statisztikai adataival és az Eurostat adataival szeretném, próbálom újra fölhívni a figyelmét erre a kezdeményezésre. Önök kozmetikázott statisztikával és propagandával próbálják meg elhitetni az emberekkel, hogy az a valóság, amit ők észlelnek, már látnak a saját szemükkel, más. Önök teljesen hülyének nézik az embereket, és azt próbálják meg elhitetni, hogy az európai uniós csatlakozás óta nőttek a bérek és nőtt az életszínvonal, holott ez nem igaz. A multik, akikre önök a gazdaságpolitikájukat alapozzák, nem akarnak bérekre pénzt költeni. Miniszterelnök Úr! Azt kérdezem öntől, hogy több pótcselekvés és álügyekben folytatott szabadságharcok helyett egy valódi sorskérdésben is végre hajlandóak-e Brüsszellel szembeszállni. Köszönöm a figyelmet. [[Taps a Jobbik soraiban.]]
Köszönöm. Tisztelt Országgyűlés! Megadom a szót Orbán Viktor miniszterelnök úrnak.
Köszönöm szépen, elnök úr. Tisztelt Képviselő Úr! A Kereszténydemokrata Néppárt és a Fidesz kormánya azt vállalta 2010-ben, amikor megnyertük a választást, hogy megmentjük Magyarországot a pénzügyi összeomlástól. Úgy érzem, hogy ennek a vállalásunknak eleget is tettünk, az ország pénzügyeit rendbe tettük, a helyzetet stabilizáltuk, az államadósság csökken. Megvannak az alapjai egy sikeres és felívelő gazdaságpolitikának.2013-tól kezdődően egy olyan növekedést támogató gazdaságpolitika van Magyarországon, amelynek eredményeképpen a bérek 2013-tól kezdődően folyamatosan nőnek. Erre persze lehet azt mondani, és önök szokták is, hogy nem eléggé. Én egyet is értek önökkel, szerintem sem eléggé. De ha azt nézzük, hogy 2010 előtt nem nőttek, hanem csökkentek, akkor ez is egy olyan teljesítmény, amit meg kell becsülni.Azt végképp nem értem, hogy a Jobbik miért gondolja, hogy a magyar emberek bérét Brüsszelben fogják fölemelni. Ezt már a múltkor is mondtam önnek, hogy fölfoghatatlan, hogy egy olyan hatalmi központ, mint Brüsszel, amely az Európai Uniót irányítja, és amely az eddigi Magyarországgal kapcsolatos döntéseinek nagy részében kifejezetten a multiknak kedvezett, most mitől változtatná meg hirtelen a szokását, és az önök két szép szeméért hirtelen a multik ellen és a magyarok béremelése mellett döntene.Én azt tudom mondani önnek, higgye el, nincs a világon senki, rajtunk kívül, aki érdekelt lenne a magyar emberek bérének emelésében. [[12.10]] Nekünk kell olyan politikát folytatnunk - és a mi kormányunk olyan politikát is folytat -, amelynek eredményeképpen mi itt Magyarországon olyan döntéseket tudunk hozni, olyan gazdasági alapokat teremtünk, amelyek lehetővé teszik a bérek emelését. Aki ezt Brüsszeltől várja, az szerintem félreérti a nemzetközi politikát. Köszönöm szépen a figyelmet. [[Taps a kormánypártok soraiban.]]
Megköszönöm a miniszterelnök úr válaszát. Viszonválaszra megadom a szót a képviselő úrnak. Parancsoljon!
Miniszterelnök úr, az már önmagában örömmel tölt el, hogy a tényekkel nem vitatkozik, és akkor ki is szeretném használni a lehetőséget arra, hogy egy áprilisban napvilágot látott Eurofound-statisztikára is felhívjam a figyelmét, ami szerint az Európai Unióban Magyarországon a legkisebb a társadalmi mobilitás. Vagyis itt a legkisebb az esély arra, hogy egy szegény ember kitörjön a szegénységből, vagyis Európának a legigazságtalanabb társadalma itt található Magyarországon. Egy igazságtalan társadalomban pedig az emberek passzívak, rezignáltak és motiválatlanok, és a fiatalok egy ilyen országot elhagynak, csőstől elhagynak, mint ahogy el is hagyják, tisztelt miniszterelnök úr. Ön a Jóisten és a magyar nép kegyelméből kétszer kétharmaddal választást nyert az utóbbi időszakban, 2010-ben és 2014-ben, ön ezzel a lehetőséggel nem élt, hanem visszaélt, nem paradigmaváltást hajtott végre, nem egy igazságosabb társadalmat hozott létre Magyarországon, hanem pont az ellenkezőjét; 2018-ban a Jobbiknak ebben is fordulatot kell elérnie. Köszönöm szépen. [[Taps a Jobbik soraiban.]]
Köszönöm, képviselő úr. Tisztelt Országgyűlés! Viszonválasz illeti meg a miniszterelnök urat. Öné a szó, miniszterelnök úr.
Köszönöm szépen. Bár a kérdése nem volt személyes természetű [[Gyöngyösi Márton: De a válasz az lesz.]] mégis hadd mondjam azt, hogy ha társadalmi mobilitásról van szó, akkor jó helyen kopogtat, ugyanis a Fideszben és a Kereszténydemokrata Néppártban nagy számban vagyunk olyanok, akik nem fönn kezdték az életet, pontosan tudjuk, hogy miről beszélünk, tudjuk, hogy milyen nehéz előrejutni az embernek munkával, tanulással, tehetséggel és odaadással [[Közbeszólások a Jobbik és az MSZP soraiból.]] , de pontosan tudjuk azt is, hogy ez lehetséges, ezért a mi számunkra az igazságos világ azt jelenti, ha kinyitjuk azokat a csatornákat, amelyeken keresztül minden magyar embernek lehetősége nyílik arra, hogy a benne rejlő szorgalom és tehetség szerint előrejuthasson és megvalósíthassa a terveit. Ilyen politikát folytatunk, ezért dolgozunk, ezt fogjuk tenni a jövőben is. Ilyen politikát Brüsszeltől ön ne várjon. Ilyen politikát vagy mi fogunk csinálni Magyarország számára, vagy senki. A magam részéről szeretném világossá tenni, hogy elkötelezettek vagyunk amellett, hogy Magyarország bármely szegletébe is szülessen valaki, bármilyen családba, megkapja a lehetőséget, hogy szorgalma és tehetsége szerint előrejuthasson. Ez a mi politikai credónk. Köszönöm a figyelmüket. [[Taps a kormánypártok soraiban.]]
Megköszönöm a miniszterelnök úr válaszát. Tisztelt Országgyűlés! Földi László, a KDNP képviselője, azonnali kérdést kíván feltenni a belügyminiszterhez: „A versenyszféra munkaerőigénye miatt változik-e a közfoglalkoztatás rendszere?” címmel. A miniszter úr halaszthatatlan közfeladata ellátása miatt válaszadásra Pogácsás Tibor államtitkár urat jelölte ki. Kérdezem a képviselő urat, elfogadja-e a válaszadó személyét, vagy személyesen a miniszter úrtól kéri a választ.
Igen, elfogadom.
Öné a szó, képviselő úr.
Köszönöm a szót, elnök úr. Tisztelt Elnök Úr! Tisztelt Államtitkár Úr! Amikor 2010-ben a Fidesz és a KDNP átvette a kormányzást, 12 százalék körül volt a munkanélküliségi ráta. A kormány kezdeményezéseinek és a megindult gazdasági növekedésnek köszönhetően elértük, hogy mára a regisztrált álláskeresők aránya 4,5 százalék alá mérséklődött, a foglalkoztatottság pedig meghaladja a 68 százalékot. A korábbi években a versenyszféra nem tudott kellő számú munkahelyet teremteni, ezért volt indokolt a közfoglalkoztatás növelése. Ebben az átmeneti rendszerben elsősorban azok juthatnak munkajövedelemhez, akik foglalkoztatáshelyettesítő támogatásban részesültek, hosszabb ideje nem volt lehetőségük munkaviszony létesítésére munkalehetőség hiányában, esetleg iskolai végzettségük miatt vagy azért, mert már kiestek a munkagyakorlatból. Leginkább a hátrányos helyzetű településeken élőknek vagy az alacsony iskolai végzettségűeknek, a szakképzettség nélküli álláskeresőknek nyújtott és nyújt ma is lehetőséget a közfoglalkoztatás rendszere. Ők azok, akik a települések szociális hálózatában, nevelési, kulturális intézményeiben kaptak lehetőséget. A rendszer fő célja, hogy az állam segély helyett munkával adjon megélhetést a rászorulóknak, majd pedig visszavezesse őket a munka világába. A kormány ezzel párhuzamosan további munkaerőpiaci lépéseket tett: csökkentek a munkát terhelő adók, a munkahelyvédelmi akciótervnek és az aktivitást ösztönző intézkedéseknek, a munkahelyteremtő programoknak köszönhetően folyamatosan javult és javul ma is a foglalkoztatottság. Tisztelt Államtitkár Úr! A versenyszféra munkaerőigénye miatt ma már kevesebb mint 210 ezren kapnak munkát a közfoglalkoztatásban. A kormány tervei szerint ez 2020-ra 150 ezer főre csökkenhet. Kérdezem az államtitkár urat: milyen eszközökkel támogatja a kormány a közfoglalkoztatottak visszavezetését a munkavállalói világba, a versenyszféra munkaerőigénye miatt változik-e a közfoglalkoztatás rendszere? Várom az államtitkár úr megtisztelő válaszát. [[Taps a kormánypártok soraiban.]]
Köszönöm szépen, képviselő úr. Tisztelt Országgyűlés! Megadom a szót Pogácsás Tibor államtitkár úrnak. Parancsoljon, államtitkár úr!
Köszönöm szépen a szót, elnök úr. Tisztelt Országgyűlés! Tisztelt Képviselő Úr! Valóban 2010-ben, amikor a Fidesz-KDNP kormányozni kezdett, akkor azzal kellett szembesülni, hogy a gazdaság az összeomlás szélén állt. Magyarország nemzetközi hitelintézetektől kénytelen volt pénzt koldulni. Ezzel a gazdaságpolitikával, ezzel a lefelé vezető spirállal kellett szembenéznünk, és egy olyan gazdaságpolitikát létrehozni, amely visszaadja a reményt az embereknek, visszaadja a reményt az embereknek a munkában, visszaadja a reményt abban, hogy alkotómunkával, szorgalommal előre lehet jutni az országban. A közfoglalkoztatás rendszerét mindig is egy átmeneti rendszernek gondoltuk, és ma is azt gondolom, hogy a közfoglalkoztatás mind időben, mind létszámában egy átmeneti lehetőség, egy átmeneti segítség, amely lehetővé teszi azt, hogy azok az emberek, akik az elsődleges munkaerőpiacról kiszorulnak, rendszeres foglalkoztatásban, a saját tevékenységükkel, a közösségük építéséhez hozzájárulva valós munkát végezzenek, hozzájárulva ahhoz, hogy a rendszeres foglalkoztatás során nem zökkennek ki abból a társadalomnak fontos, szükséges napirendből, amely a munkavállalásnak alapja. Fontosnak tartom azt, hogy ezek az emberek nem segélyből élnek, nem arra szorulnak rá, hogy kuncsorogjanak azért, hogy valamiféle támogatást kapjanak, hanem a munkájukért kapott jövedelemből gazdálkodhatnak. A gazdasági helyzet megváltozásával lehetőség van arra, hogy mind többen kerüljenek vissza az elsődleges munkaerőpiacra, és az elsődleges munkaerőpiacra való visszatéréshez a közfoglalkoztatás is megadja a segítséget, megadja a lehetőséget abban, hogy a közfoglalkoztatásban dolgozók is részt vehessenek az elsődleges munkaerőpiacon. Köszönöm szépen. [[Taps a kormánypártok soraiban.]]
Köszönöm az államtitkár úr válaszát. Viszonválaszra megadom a szót a képviselő úrnak. Parancsoljon, képviselő úr!
Köszönöm az államtitkár úr válaszát. Tisztelt Államtitkár Úr! Tisztelt Ház! Én olyan vidéknek vagyok a parlamenti képviselője, ahol a munkanélküliség a 2000-es években nagyon magas volt, 14 százalék fölötti, és most azt tapasztaljuk, azt tapasztalom személyesen is, hogy egyre többen kaptak munkát [[Gúr Nándor: Külföldön!]] különböző cégeknél a versenyszféra keretében, illetve azt is tapasztalom, hogy a különböző településeken ma már a közfoglalkoztatás egyfajta rangnak számít, hogy be tud oda kerülni. Ugyanis egyre kevesebb olyan ember van, akinek erre szüksége lesz és szüksége van. Nagyon bízom benne, hogy azok az intézkedések, illetve az az oktatási változás, ami a szakképzésben, a duális képzésben, a szakképző centrumok kialakításában létrejött, igenis hozzá fog járulni nagymértékben ahhoz, hogy az új cégek, új vállalatok megfelelő munkaerőt és megfelelő szakembereket kapjanak. Köszönöm még egyszer az államtitkár úr válaszát. [[Taps a kormánypártok soraiban.]]
Köszönöm szépen, képviselő úr. Tisztelt Országgyűlés! Viszonválasz illeti meg az államtitkár urat. Öné a szó.
Köszönöm a szót, elnök úr. Tisztelt Országgyűlés! Tisztelt Képviselő Úr! A gazdaságpolitika, illetve a foglalkoztatáspolitika egy rendkívül bonyolult és összetett dolog, nyilvánvalóan nem egyetlen minisztérium vagy nem egy-egy államtitkárság feladatkörébe, hatáskörébe tartozik, hanem a teljes kormány tevékenységét felöleli. Mindaz, amit a képviselő úr elmondott Cegléd térségéről, az országban mind nagyobb területen és mind több településen igaz. Azok a fejlesztések, azok a gazdasági fejlesztések, amelyeket a kormány ösztönöz, például az útépítés, például a 4-es gyorsforgalmi út megépítése, amely most egyre nagyobb területeket kapcsol be a gazdaság vérkeringésébe, mind lehetővé teszik azt, hogy a vállalkozások egyre több munkahelyet teremtsenek, és valóban a közfoglalkoztatásból az emberek az elsődleges munkaerőpiacra visszakerülhessenek. [[12.20]] Ugyanakkor azt is tudjuk, hogy vannak, lesznek olyanok, akiknek a közfoglalkoztatás, az önkormányzatoknál, az állami szolgáltatóknál való foglalkoztatás nyújthatja a későbbiekben is azt a biztos megélhetést, amely egy segély helyett munkavégzésen alapuló családfenntartást eredményezhet. Köszönöm szépen, elnök úr. [[Taps a kormánypártok soraiban.]]
Megköszönöm államtitkár úr válaszát. Tisztelt Országgyűlés! Szél Bernadett, Schmuck Erzsébet és Hadházy Ákos, az LMP képviselői, azonnali kérdést kívánnak feltenni a miniszterelnök úrhoz: „Mit talál még ki a kormány népszavazás helyett?” címmel. Szél Bernadett képviselő asszonyt illeti a szó.
Köszönöm a szót, elnök úr. Tisztelt Miniszterelnök Úr! 2010 előtt a Fidesz 13 ügyben ígért elszámoltatást a Gyurcsány-Bajnai-kormány viselt dolgai miatt, e 13 ügy közül kettő Kocsis Istvánhoz kapcsolódik. Utánanéztem, a Fidesz állítása szerint 80 millió forint jogtalan végkielégítést kapott az MVM-es korszakában, de a BKV-ban is megvolt a maga érdekes köre. Pont önök hoztak létre egy vizsgálóbizottságot annak érdekében, hogy felmérjék, hogy ott milyen károkat okozott ez az úriember. Jelenleg is eljárás alatt áll, a vád szerint az MVM elnök-vezérigazgatójaként tízmilliárdok tűntek el kamuszerződések révén az intézményből. Azt gondoltuk volna páran ebben az országban, hogy lefőtt a kávé Kocsis Istvánnak, e helyett a kávé helyett ő pezsgőt kapott pont akkor, amikor az ön Paks-miniszterét, Süli János urat avatták és üzembe helyezték itt a Magyar Országgyűlésben, itt, a páholyban ült Kocsis István. Tisztelt Miniszterelnök Úr! Ezek után kérdezem öntől, hogy egészen konkrétan milyen eredményt tudnak felmutatni Kocsis István elszámoltatásával kapcsolatban. Tizenhárom ígéretük volt, abból kettő ehhez az úrhoz kapcsolódott. Akkor hol tart a Fidesz elszámoltatása? És akkor beszéljünk őszintén a dolgokról! Fog-e Kocsis István bármilyen kormányzati megbízást kapni, milyen megfontolásból ültették be a páholyba? Ha ön volt olyan bátor, és megmondta nekem az azonnali kérdésemre, hogy kinevezi a Paks-minisztert, mondja meg azt is nekem, hogy akkor Kocsis Istvánnal kapcsolatban milyen pozíciókat tervez létrehozni, milyen megbízásokat fog kapni ez az eredendően szocialistákhoz kötődő úgymond üzletember, szakember. A Fidesznél milyen jó szolgálatot fog tenni? Azt is akarom tudni, tisztelt miniszterelnök úr - és szeretném, ha nagyon világos választ adna -, hogy járt-e önökkel Moszkvában Kocsis István bármilyen kormányzati ügy kapcsán 2010 óta. Kocsis István akár Pakssal kapcsolatban, akár más kérdésben utazott-e Moszkvába a Fidesz támogatására, a Fidesz segítségével? Köszönöm.
Köszönöm szépen, képviselő asszony. Tisztelt Országgyűlés! Megadom a szót Orbán Viktor miniszterelnök úrnak. Parancsoljon, miniszterelnök úr!
Tisztelt Képviselő Asszony! Igyekszem teljesíteni az ön kérését, és a következő alkalomra ennek utána fogok nézni. Be kell vallanom, tisztelt tanárnő, hogy készületlen vagyok, ugyanis azt a kérdést tetszett nekem ideadni, hogy „Mit talál ki még a kormány a népszavazás helyett?”, és így most nem tudtam összegyűjteni a szükséges statisztikai adatokat, úgyhogy szünetet kell kérnem, hogy ezeket majd a következő alkalommal önnek bemutassam. De biztosan mondhatom önnek, hogy amennyiben lesz olyan döntésünk, amely a szóban forgó szakember kormányzati alkalmazására vonatkozna, akkor még a döntés előtt, az előkészítés szakaszában önt erről tájékoztatni fogjuk. [[Taps a kormánypártok soraiban.]]
Megköszönöm miniszterelnök úr válaszát. Viszonválaszra megadom a szót képviselő asszonynak.
Itt van ez a nagykoalíció az atommal kapcsolatban a Fidesz és a szocialisták között, de akkor beszéljük meg, hogy mennyire kommunista a magyar kormány. Ugyanis ön volt az, miniszterelnök úr - és erre talán emlékszik -, aki a netadós tüntetések kapcsán azt mondta, hogy nem vagyunk mi kommunisták, hogy a nép ellenében kormányozzunk, ha akarják, akkor visszavonjuk. Tisztelt Miniszterelnök Úr! A legutóbbi beszélgetésünkkor ön kioktatott engem arról, hogy ön szerint, aki a Fideszre szavazott ’14-ben, az Paksra is szavazott. Most ön vagy tudatosan nem mond igazat, vagy feltételezzük, hogy nem ismeri a magyar emberek véleményét, ugyanis a friss kutatások szerint van egy másik kétharmad is ebben az országban, és az a kétharmad - és ebben az önök szavazói is benne vannak jelentős részben - népszavazást akar Paksról, és egyáltalán nem akarja a paksi bővítést, azt gondolja, hogy neki joga kell hogy legyen, hogy népszavazáson elmondja a véleményét. Egy jelentős részük valóban a beruházás ellen van. Az LMP az elmúlt hónapokban mindent megtett azért, hogy a nép érdekében menjenek a dolgok ebben az országban. Népszavazási kérdéseket adtunk be, alkotmánymódosítást adtunk be. Szeretném tudni, miniszterelnök úr, hogy ha bemutatjuk önnek azt a bizonyítékot, amely szerint még a ’14-es Fidesz-szavazók is a paksi bővítés ellenére és nem azért szavaztak önökre, akkor garantálja-e, hogy a Fidesz a népszavazás mellé áll, és ha a magyar emberek kinyilvánítják azon véleményüket, hogy nem akarják Paks II.-t, ön kitáncol-e ebből a szerződésből.
Köszönöm, képviselő asszony. Tisztelt Országgyűlés! Viszonválasz illeti meg Orbán Viktor miniszterelnök urat. Öné a szó, miniszterelnök úr.
Köszönöm a szót, elnök úr. Tisztelt Képviselő Asszony! Először is engedje meg, hogy ellentmondjak - bár látom, ennek van kockázata [[Derültség.]] -, de én nem oktattam ki önt életemben egyetlenegyszer sem, és ezután sem fogom. Igaz, hogy férfiakat megszégyenítő mozdulatokkal gyomroz itt engem, de ennek ellenére mindig meg fogom adni önnek azt a tiszteletet, ami egy képviselő asszonyt ebben a Házban megillet. Ami a konkrét kérdést illeti, mindannyian tiszta lapokkal játszottunk: önök ellenezték a paksi beruházást, mi pedig támogattuk, így futottunk neki a választásnak; az emberek döntöttek, és mi azt a programot, amit meghirdettünk, végre fogjuk hajtani. Van még pár másodpercem, hadd mondjam el, hogy Németországban egy kilowattóra villamos energia 90 forintba kerül, Magyarországon ugyanezért az energiáért a fogyasztó ma 36 forintot fizet. Nem vagyunk abban a helyzetben, hogy 90 forintot fizessünk az energia kilowattórányi mennyiségéért. Nekünk Paksra szükségünk van - ha van Paks, van rezsicsökkentés. Köszönöm szépen a figyelmét. [[Taps a kormánypártok soraiban.]]
Megköszönöm miniszterelnök úr válaszát. Tisztelt Országgyűlés! Tilki Attila, a Fidesz képviselője, azonnali kérdést kíván feltenni a belügyminiszterhez: „Kísért a szocialista múlt! Hová tűntek a parkoló pénzek Szegedről?” címmel. Miniszter úr halaszthatatlan közfeladat ellátása miatt válaszadásra Pogácsás Tibor államtitkár urat jelölte ki. Kérdezem képviselő urat, hogy elfogadja-e a válaszadó személyét, vagy személyesen miniszter úrtól kéri a választ.
Köszönöm szépen, elfogadom.
Megadom a szót, képviselő úr.
Köszönöm. Tisztelt Ház! Tisztelt Államtitkár Úr! Sajtóértesülések szerint a szocialista vezetésű szegedi önkormányzat 2008-2012 között összesen több mint háromszáz, ingyenes parkolásra feljogosító bérletet osztott ki. Az ügyben készült vádirat szerint az ingyenes parkolást élvező személyek köréről Botka László szocialista polgármester által irányított vezetői értekezleten dönthettek. 2008-2012 között több mint háromszáz darab kombinált bérletet adtak ki ingyenesen, jogszabályi háttér és felhatalmazás nélkül. A városuknak, Szegednek mintegy 40 millió forintnyi vagyoni hátrányt okoztak ezzel. Mindez felveti a bűncselekmény gyanúját. Ingyen parkolhatott a városban Ujhelyi István szocialista EP-képviselő, a listán szerepel Botka László kabinetfőnöke és több más szocialista képviselő is. De tudomásom szerint olyan is van a listán, akinek jogosítványa sem volt. A Szegedi Járási és Nyomozó Ügyészség nemrég emelt vádat hat személlyel szemben, akik a 2008-2012 között ingyenesen, jogellenesen juttatott parkolóbérletekkel okoztak vagyoni hátrányt Szeged Megyei Jogú Városnak, illetve a város tulajdonában álló parkolócégnek. A hűtlen kezelés miatt indult eljárásban mások mellett Solymos László MSZP-s alpolgármester, Mózes Ervin címzetes főjegyző és Kalmár Gábor, Botka László kabinetfőnöke ül a vádlottak padján. Tisztelt Államtitkár Úr! Ön szerint elképzelhető-e, hogy Botka László nem tudott ezekről az akciókról, és hogy nem az ő utasítására adták ki az ingyen bérleteket? [[Taps a kormánypártok soraiban.]]
Köszönöm, képviselő úr. Tisztelt Országgyűlés! Megadom a szót Pogácsás Tibor államtitkár úrnak. Parancsoljon, államtitkár úr!
Köszönöm a szót, elnök úr. Tisztelt Országgyűlés! Tisztelt Képviselő Úr! A rendőrség Alaptörvényben foglalt kötelezettsége, hogy a bűncselekményeket felderítse. A szegedi parkolási ügyben is a rendőrség a törvények adta lehetőségeknek megfelelően dolgozott és végezte a munkáját. Jelenleg az ügy ott tart, hogy a Gyulai Városi Bíróságon az első tárgyalás megtörtént. Az üggyel kapcsolatban Botka László polgármester úr hasonló módon cselekszik, mint annak idején Bajnai Gordon. Mímel, úgy tesz, mintha ő semmiről nem tudna, mintha ő ott sem lett volna, viszont nyilvánvaló, hogy ez az ügy olyan súlyú, hogy az ilyen típusú mismásolás nem elégséges, hiszen a bírósági ügy zajlik. 307, ingyenes parkolásra jogosító igazolványt adtak ki, amelyből országgyűlési képviselők, európai parlamenti képviselők mellett polgármesteri hivatal munkatársai, rendőrség vezetői is kaptak, de több olyan személy is van, aki érintőlegesen sem köthető semmilyen módon a városházához. Úgy tudjuk, hogy például Ujhelyi István európai parlamenti képviselő úr egyszerre két parkolóhelyet is birtokolhatott. [[12.30]] Nyilván ez egy érdekes dolog, hiszen a régi magyar mondás szerint egy fenékkel csak egy lovat lehet megülni. Hogy hogyan lehetett felkerülni erre a VIP-listára, Botka VIP-listájára, ezt most még nem tudjuk, de az mindenképpen érdekes, hogy Szegeden a Botka polgármester úrnak kedves gazdagoknak nem kellett a parkolásért fizetniük. Tisztelt Képviselő Úr! Nehezen képzelhető el, hogy egy ilyen ügyben a polgármester úr ne tudta volna, hogy milyen típusú mechanizmus működik, hiszen a közgyűlésnek erre vonatkozó rendelete nem volt. Ez egy furcsa, egyedi Monopoly, egy furcsa, egyedi társasjáték, amelynél van egy olyan mező, ahol az ingyenparkolást el lehetett nyerni. Mi bízunk abban [[Az elnök a csengő megkocogtatásával jelzi az idő leteltét.]] hogy lesz egy olyan mező is, amely a börtön végállomást tartalmazza. Köszönöm szépen. [[Taps a kormánypárti padsorokban.]]
Köszönöm szépen, államtitkár úr. Viszonválaszra megadom a szót képviselő úrnak.
Köszönöm szépen, elnök úr. Ujhelyi képviselő úr dupla parkolójával kapcsolatban: lehet, hogy akkora kocsija van, hogy nem fér be egy parkolóhelyre. Mindenesetre két fontos tanulsága van ennek az ügynek. Az egyik az, hogy a saját maguk által készített jogszabályokat sem képesek betartani Szegeden - ugye, Botka László a miniszterelnök-jelölt. Ha módosították volna ezt az önkormányzati rendeletet, akkor adhattak volna boldog-boldogtalannak ingyenes parkolójegyet. A másik tanulság viszont az, hogy csak a szavakban áll a szegények pártján Botka László és az MSZP [[Dr. Varga László: Te betartod a KRESZ-t?]] , a valóságban a tettekkel viszont azt bizonyítják, hogy a gazdagokat segítik. Így van ez Szegeden, de így van ez Nyírbátorban is, ahol éppen az MSZP-s meghatározó személyiség gázlopási ügybe keveredett, aki aláírásokat gyűjtött Veres Jánossal, hogy fizessenek a gazdagok. [[Dr. Varga László: Egy vicc vagy, öreg! Ülj le!]] A sor, gondolom, még folytatódik. Köszönöm. [[Taps a kormánypárti padsorokban.]]
Köszönöm szépen, képviselő úr. Tisztelt Országgyűlés! Viszonválasz illeti meg államtitkár urat.
Köszönöm szépen a szót, elnök úr. Tisztelt Képviselő Úr! Ahogy elmondtam, a rendőrség az eljárást lefolytatta, jelenleg a bíróságon van az ügy. Nyilván a bírósági eljárás teszi majd lehetővé azt, hogy minden egyes részlet nyilvánossá váljon, és valóban látható legyen az, hogy hogyan lehetett arra a VIP-listára rákerülni, amely VIP-lista azt biztosította, hogy bizonyos gazdagok, azok a gazdagok, akik a szegedi városvezetésnek oly kedvesek, még a parkolóhelyért se fizessenek, de azt azért jól tudjuk, hogy nem ez az egyetlen botrány Szegeden, hiszen a városvezetés viselt ügyeit jelképezi a Szeviép-botrány a több száz megkárosított vállalkozóval vagy a vagyonnyilatkozati botrány, az adóemelési tervek. Látjuk azt, hogy mindezt a szegedi polgármester, Botka László jól viseli luxusutakkal, luxusjárművel, luxuskörülmények között, aki úgy gondolja, hogy rá nem vonatkozik az, hogy fizessenek a gazdagok. Köszönöm szépen, elnök úr. [[Taps a kormánypárti padsorokban.]]
Köszönöm államtitkár úr válaszát. Tisztelt Országgyűlés! Kósa Lajos frakcióvezető úr, Fidesz-képviselőcsoport, ügyrendi kérdésben kíván szólni. Öné a szó, frakcióvezető úr.
Köszönöm szépen. Az azonnali kérdések és válaszok órájának a végén a következő kéréssel fordulok a házvezetéshez. Kérem, tegyenek valamit azért, hogy szüntessék meg azt a gyakorlatot, hogy jó néhányan, akik azonnali kérdést tesznek fel [[Dr. Varga László: Le se zárta még!]] fittyet hánynak az országgyűlési törvénynek és a házszabálynak, ugyanis olyan kérdéseket tesznek fel, amelyek tartalma semmilyen összefüggést nem mutat az azonnali kérdés címével. Ez helytelen. [[Dúró Dóra: Vagy nem a kormány hatásköre! Köz­be­szólás a Jobbik soraiból: Vagy teljes műfajtévesztés! Közbeszólások az MSZP soraiból: Szüntessétek meg! Jobb, ha megszüntetik!]] Azt szeretném kérni, hogy a házszabály hozzon állásfoglalást azzal kapcsolatban [[Közbeszólás az MSZP részéről: Egy ilyen után képes vagy megtenni?]] hogy a Ház működése és a képviselő hozzászólása az azonnali kérdések és válaszok órájában is tárgyszerű és házszabályszerű legyen [[Bangóné Borbély Ildikó: Hogy mersz ilyet mondani?]] Köszönöm szépen. [[Taps a kormánypárti padsorokban.]]
Köszönöm szépen, frakcióvezető úr. Tisztelt Országgyűlés! Frakcióvezető úr felszólalása alapján tájékoztatom házelnök urat. A házszabály vonatkozó passzusa meghatározza, hogy az azonnali kérdés tárgyát címszerűen meg kell jelölni. Ebben az ügyben házelnök úr további intézkedését kérjük. Köszönöm. Tisztelt Országgyűlés! Az azonnali kérdések tárgyalásának végére értünk. 13 óráig szünetet rendelek el. 13 órakor kerül sor köztársasági elnök úr eskütételére. Köszönöm a figyelmüket. [[Szünet: 12.35 13.07Elnök: Kövér LászlóJegyzők: dr. Szűcs Lajos és Hegedűs Lorántné]]
[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek. Az MSZP padsorai üresek.]] Kérem önöket, hogy felállva üdvözöljük Áder János köztársasági elnök urat. [[A teremben lévők felállnak, miközben dr. Áder János elfoglalja helyét a köztársasági elnöki páholyban.]] Köszönöm. [[A teremben lévők leülnek.]] Tisztelettel köszöntöm továbbá Orbán Viktor miniszterelnök urat [[Taps a kormánypártok soraiban.]] , Mádl Dalma asszonyt, Boross Péter volt miniszterelnök urat, valamennyi volt és jelenlegi közjogi tisztségviselőt, a magyarországi és határon túli történelmi egyházak vezetőit, a külhoni magyar közösségek képviselőt, a diplomáciai testület tagjait, az Európai Parlament magyar képviselőit, az országgyűlési képviselőket, nemzetiségi szószólókat, valamennyi kedves vendégünket, a hazai és a külföldi sajtó képviselőit és mindenkit, aki figyelemmel kíséri a mai ülésünket. Tisztelt Országgyűlés! Most Magyarország köztársasági elnökének ünnepélyes eskütétele következik. Kérem önöket, hogy felállva fogadjuk a történelmi zászlókat, majd énekeljük el együtt a Himnuszt. [[A teremben lévők felállnak. A vezénylő tiszt az elnöki pulpitussal szemben lévő bejáraton keresztül bejön, és az ülésterem közepéről engedélyt kér az ülést vezető elnöktől a történelmi zászlók és a nemzeti lobogó behozatalára, aki az engedélyt megadja. A fanfárok hangja mellett az elnöki pulpitus két oldalára bevonulnak a zászlók, majd egy képviselő által megadott kezdőhanghoz csatlakozva a teremben lévők eléneklik a Himnuszt, majd leülnek.]] Tisztelt Országgyűlés! Engedjék meg, hogy Medgyessy Péter volt miniszterelnök urat is üdvözöljem, és elnézést kérek tőle, hogy az előbb nem vettem észre innen távolról. Romlik a látásom, bocsánatot kérek. Tisztelt Országgyűlés! Most felkérem Áder János köztársasági elnök urat, fáradjon az ülésterem közepére, és tegye le az esküjét. Felkérem Szűcs Lajos jegyző urat, hogy olvassa elő az esküszöveget, az Országgyűlés tagjait, hogy szokásainknak megfelelően majd felállva hallgassuk azt. [[A teremben lévők felállnak. Dr. Áder János a páholyából terembiztosi kísérettel az ülésterembe lép, majd a mikrofonhoz megy. Dr. Szűcs Lajos jegyző előolvassa az eskü szövegét.]]
Én, dr. Áder János fogadom, hogy Magyarországhoz és annak Alaptörvényéhez hű leszek, jogszabályait megtartom és másokkal is megtartatom; köztársasági elnöki tisztségemet a magyar nemzet javára gyakorolom. Isten engem úgy segéljen! [[Nagy taps a kormánypártok soraiban.]]
Tisztelt Országgyűlés! Most felkérem Móring József Attila jegyző urat, hogy aláírásra készítse elő az esküokmányokat, Áder János köztársasági elnök urat pedig kérem, hogy kézjegyével lássa el azokat. [[Megtörténik. Az esküokmányt aláírató Móring József Attila gratulál dr. Áder Jánosnak, és átadja az aláírt esküokmány egyik példányát. Dr. Áder Jánosnak elsőként Orbán Viktor, majd Kósa Lajos, Volner János, Harrach Péter, Fodor Gábor, dr. Szél Bernadett, aki egy fehér összetekert papírt ad át, valamint dr. Hadházy Ákos és Fuzik János gratulál.]] Tisztelt Országgyűlés! Engedjék meg, hogy az Országgyűlés és a magam nevében gratuláljak Magyarország köztársasági elnökének, és munkájához sok sikert, egészséget és türelmet kívánjak. [[Szabó Timea, felállva képviselői székére, miközben magasra emel egy marionettbábut, amelynek fejére dr. Áder János fotóját rögzítették: Nem köztársasági elnök, egy bábu. Közbeszólás a kormánypártok soraiból: Szégyelld magad! Az elnök csenget. Szabó Timea a bábut dr. Áder János beszéde alatt végig folyamatosan mozgatja.]] Felkérem Áder János köztársasági elnök urat, hogy tartsa meg beszédét. [[Dr. Áder János a szónoki emelvényre lép.]]
Házelnök Úr! Miniszterelnök Úr! Tisztelt Országgyűlés! Tisztelt Hölgyeim és Uraim! Öt évvel ezelőtti hivatalba lépésemkor a következő szavakkal zártam beszédemet. „Készen állok arra, hogy a nemzet előtt álló nagy feladatból a rám jutó részt elvégezzem.” A mögöttünk hagyott években elnöki munkám központi kérdésévé a magyar érdekek és értékek képviseletét, a teljesítmény megbecsülését, a normativitást és a jövő nemzedékek iránt viselt felelősséget tettem. Hogy a vállalt munkából mit sikerült elvégezni, azt az önök előtt lévő összefoglaló tanúsítja. Feladat azonban maradt még bőven. Megtisztelő volna számomra, ha ezekben a kérdésekben javaslataikkal, észrevételeikkel segítenék munkámat. Eredeti szándékom szerint az előbbi témákban, az előbbi témákat érintve szerettem volna beszélni az előttünk álló öt esztendőről. Azonban az elmúlt hónapok politikai közbeszédét figyelve úgy gondoltam, hogy inkább a ránk váró egy évről szólok. [[13.10]] eggyőződésem, ha így megy tovább, mindent lerombolunk abból, amit 1990 óta közösen felépítettünk. Mindent megkérdőjelezünk, minden, akár csak hallgatólagos megállapodást semmibe veszünk, minden határt átlépünk. Ha van bennünk szándék, hogy ne így legyen, találunk történelmi példát, amiből erőt meríthetünk a cselekvéshez: 1867, kiegyezés. Csak 150 évet kell az időben visszalépnünk.Tisztelt Ház! Jó lenne legalább három dologban egyetértenünk: mindannyian Európa polgárai vagyunk; mindannyian a magyar nemzethez tartozunk; mindannyian tisztességes, becsületes, nyugodt életre vágyunk.Lássuk az első kérdést! Mindannyian Európa polgárai vagyunk, és azok is maradunk. 1990-ben pártállástól függetlenül egyetértettünk az Európai Unióhoz való csatlakozás szándékában. Hogy ez a konszenzus a brüsszeli intézményekkel való napi vitákon felülemelkedve megmaradjon, Deák Ferenc gondolatait ajánlom figyelmükbe. 1867-ben, amikor a Habsburg-birodalom és a magyar nemzet érdekeinek összehangolása volt a feladat, Deák így érvelt a parlamentben. „Egyik cél tehát a birodalom szilárd fennállása, melyet nem kívánunk semmi más tekinteteknek alárendelni. Másik cél pedig fenntartása Magyarország alkotmányos fennállásának, jogainak, törvényeinek, melyekből többet elvenni, mint amit a birodalom szilárd fennállhatásának biztosítása múlhatatlanul megkíván, sem jogos nem volna, sem célszerű.” Tisztelt Ház! Cseréljünk ki a szövegben egyetlen szót: birodalom. Hallgassuk csak! Egyik cél tehát az Európai Unió szilárd fennállása, melyet nem kívánunk semmi más tekinteteknek alárendelni. Másik cél pedig fenntartása Magyarország alkotmányos fennállásának, jogainak, törvényeinek, melyekből többet elvenni, mint amit az Európai Unió szilárd fennállhatásának biztosítása múlhatatlanul megkíván, sem jogos nem volna, sem célszerű. [[Taps a kormánypártok soraiban.]] Ha Deák Ferenc itt lenne közöttünk, meghallanánk-e bölcs szavait? A második téma: mindannyian a magyar nemzethez tartozunk. Két dolgot ajánlok az önök figyelmébe. Adjuk vissza nemzeti ünnepeink méltóságát! Ne abban versenyezzünk, ki hogyan tudja a másik rendezvényét megzavarni, de abban, hogy saját rendezvényeinket miként tudjuk a másikénál méltóbbá tenni; miként tudunk az aktuálpolitikai ki- és beszólások helyett magvas gondolatokat az ünneplőkkel megosztani; miként tudjuk a márciusi ifjaknak vagy ’56 forradalmárainak az illő tiszteletet megadni. A másik kérdés a szolidaritás. Értsünk egyet abban, hogy ugyanaz a figyelem, ugyanaz a szolidaritás jár annak, akit hitéért vagy nemzeti kisebbséghez tartozása miatt üldöznek, mint akit származása miatt. A határokon túl élő magyarokért viselt felelősség ne csak alkotmányos rendelkezés maradjon, hanem ciklusokon átnyúló, közös programmá váljon. [[13.20]] Harmadszorra: mindannyian tisztességes, becsületes, nyugodt életre vágyunk. Ha kiindulópontnak elfogadjuk, hogy ebben idősek és fiatalok, hívők és nem hívők, kormánypártiak és ellenzékiek egyetérthetünk, kérem, fontolják meg a következőket. A család szent. A gyermek sérthetetlen. 1990 után hallgatólagos egyezség volt közöttünk, hogy a közéleti szerepet nem vállaló családtagok, különösen a gyermekek, nem részei a politikai diskurzusnak. Az ő életük az ő magánügyük. Nekünk, politikusoknak semmi közünk hozzá. Ki, hol, mikor, kivel mit csinál, kinek milyen a nemi identitása, vallási meggyőződése, politikai eszmélése - nem tartozik ránk. És ha a bulvármédia nem is tudja időnként türtőztetni magát, nekünk nem kell erre az útra tévednünk és a családot, a gyermekeket érintő kérdéseket nemtelen politikai támadásra felhasználnunk. Végül néhány szó a közbeszéd állapotáról. Közös történelmünk nem minden szereplője egyformán megbecsült számunkra. De Széchenyit mindannyian tiszteljük, de Kossuthot mindannyian idézzük, s Deák Ferenc előtt mindannyian megemeljük a kalapunkat. Hát akkor mindez ne csak üres szónoki fogás legyen, hanem váljon erőforrássá! Ha valamit, hát tőlük azt megtanulhattuk: ha másként is látták a jövőt, ha más-más következtetést vontak is le egy adott történelmi helyzetből, senki, még a legnagyobb rosszhiszeműséggel sem vitathatja el tőlük, hogy mindannyiuknak a szeme előtt - s hadd legyek most patetikus - a haza üdve lebegett. Kérdem: miért nem ez a mérce ma is? Ismét Deák Ferencet idézem: „Magyarországot nem uszító gondolatokkal nyugtalanítva, hanem köznapi, hasznos, jólétet gyarapító tettek sorával kell szeretni.” Tisztelt Ház! Közbeszédünk színvonala az utóbbi időben drámai mértékben romlott. Itt és most mindezért nem akarom porciózni a felelősséget, de a politikai számosság okán mindig a kormánypártoké a nagyobb. Nem érdemes méricskélni: ki kezdte előbb, ki volt először a durvább, ki lépett át először egy határvonalat. Közös a felelősségünk a közbeszéd jelen állapotáért. Közös a felelősségünk a hogyan továbbért. Egy év van még a választásokig. A választópolgárok többsége biztosan nem akar ez idő alatt egy kitörésre készülő vulkán tetején élni. Kérdés: megadjuk a másiknak a kellő tiszteletet, érveket mérünk-e össze érvekkel, tényeket tényekkel - vagy indulatokat indulatokkal. Tanulunk-e Deák Ferenc önmérsékletéből, aki 1867. márciusi képviselőházi beszédében a következőket mondta: „Egyes kifejezéseket, mik a vitatkozások folytában ellenem tán élesebben is voltak intézve, hasonlókkal viszonozni nem fogok. Ily feleselések se a vitatkozás tárgyát tisztába nem hozzák, se az ország jövőjét elő nem mozdítják.” Csak rajtunk múlik. És most nem arról beszélek, hogy nem lehet véleménykülönbség közöttünk. Volt is, lesz is. Hogyne láthatnánk, hogyne értékelhetnénk másként ugyanazt a helyzetet! Én most saját önbecsülésünkről, a közbeszéd magánbeszédre ható romboló erejéről beszélek. Hovatovább eljutunk oda, hogy már csak vicsorogni tudunk egymásra. Nem kellene! Szeretném, ha mindezen elgondolkodnának. Inspirációként hadd tegyem meg én az első lépést. Itt és most megkövetem mindazokat, akiket elnökségem alatt egy rossz mondattal, egy indulatos megjegyzéssel vagy durva szóhasználattal megbántottam vagy megsértettem. [[Taps a kormánypártok padsoraiból.]] [[13.30]] Tisztelt Ház! Kossuth híres Cassandra-levelében így fordul Deákhoz: „…Úgy látom, …hogy nemzetünk a jogfeladások sikamlós meredélyén veszélybe, több mint veszélybe, halálba sodortatik…” „Ne vezesd hazánkat oly áldozatokra, melyek még a reménytől is megfosztanák.” Kossuthnak a kiegyezést bíráló mondatait gyakran szokták idézni. A két államférfi ekkor már szinte semmiben nem értett egyet egymással. De a levél megszólítása és tónusa mégis tisztelettudó. „Barátom… Mi nemcsak elvrokonok, de barátok is valánk, a szó nemesebb értelmében férfikorunk szebb szakán keresztül, midőn még egy irányba haladtunk a hazafiui kötelesség ösvényén.” Tisztelt Ház! A súlyos kritika és a másik iránti tisztelet jól megfér egymás mellett a levélben. Okuljunk belőle! Legyen közös erőforrásunk a reformkor, március idusa, 1867, 1956, és amikor érveinket összemérjük, mindig ugyanaz a négy szó legyen a szemünk előtt: A haza minden előtt! [[Fejét meghajtja, majd lelép a szónoki emelvényről. Hosszan tartó taps a kormánypártok padsoraiból. Dr. Áder János terembiztosi kíséret mellett a köztársasági elnöki páholyba távozik.]]
Megköszönöm köztársasági elnök úr beszédét. Tisztelt Országgyűlés! Az ülés ünnepélyes befejezéseképpen kérem, hogy énekeljük el együtt a Szózatot, és utána állva fogadjuk a magyar nemzeti lobogó és a történelmi zászlók kivonulását. [[Egy képviselő által megadott kezdőhanghoz csatlakozva a teremben lévők felállva együtt eléneklik a Szózatot. A Szózatot követően a vezénylő tiszt előlép, majd jelzésére a fanfárok hangja mellett a zászlók elhagyják az üléstermet. Amikor Kövér László, az Országgyűlés elnöke helyet foglal, a teremben lévők is leülnek.]] Tisztelt Képviselőtársaim! Megköszönöm vendégeinknek a jelenlétet, megköszönöm önöknek a méltóságteljes közreműködést.14 óra 30 percig szünetet rendelek el. (Szünet:13.32 – 14.30Elnök: Lezsák Sándor Jegyzők: Móring József Attila és Hegedűs Lorántné)
Tisztelettel köszöntöm képviselőtársaimat, munkatársainkat. Tisztelt Országgyűlés! Most a napirend utáni felszólalások következnek. Napirend utáni felszólalásra jelentkezett Z. Kárpát Dániel képviselő úr, a Jobbik képviselője: „Meddig még?” címmel. Megadom a szót ötperces időkeretben.
Tisztelt Elnök Úr! Tisztelt Ház! A Jobbik a téli, aztán a korai tavaszi hónapokban folyamatos küzdelmet folytatott annak érdekében, hogy a kilakoltatási moratóriumot hosszabbítsa meg a kormányzat egészen addig, amíg az úgynevezett devizahitelek csapdájában vergődő polgárokat, az érintett polgárokat ki nem segíti szorult helyzetéből. Azért nem mondom azt, hogy kimenti, mert a devizások közül senki nem mentőcsomagra és nem segélyre vár, hanem pusztán az igazság szolgáltatására, tehát arra, hogy ha valaki 165 forinton vette fel az úgynevezett hitelét, akkor azt ne 256 forintos piaci áron számítsák át, hanem valamifajta tisztességes rendezési folyamat keretein belül. Ezeknek az embereknek a legalizált kifosztását szüntessék meg! Akkor nem találtunk értő fülekre e tekintetben, tehát a kilakoltatási moratórium lejárt, és nyugodtan mondhatjuk - egyáltalán nem nyugodtan, de sajnálattal mondhatjuk -, hogy a kilakoltatások száma elképesztő rekordszintre pörgött és pörög fel. Azt is láthattuk, hogy már az utóbbi negyedéves ciklusokban két-három évre visszatekintve egyáltalán nem a kormányzat ügyes beavatkozása akadályozta meg, hogy még több lakást ürítsenek ki, hanem sok esetben egész egyszerűen a végrehajtók és sokszor pénzügyi hiénák nem találtak vevőt a kiürítendő ingatlanokra vagy sikertelenek voltak az árverések. Több ezer esetben pusztán ez mentette meg a családokat a gyalázatos kilakoltatástól. De egyértelmű az igényünk, ha ilyen tömeges felfutás tapasztalható a lakások, ingatlanok kiürítése tekintetében, akkor a kormányzat végre cselekedjen, ne várja meg a nyári, nyugodtnak tűnő hónapokat, kezdjen egy olyan cselekvésbe, amely mérhető, több úton. Egyrészt a devizások által érintett esetekben a kilakoltatási moratórium kiterjesztése, legalábbis ennek végiggondolása igenis indokolt lenne, továbbá a kormánynak végig kellene gondolni azt is, hogy miközben több százezer üres ingatlan van Magyarországon - nyilván nem a magántulajdonban lévőkre gondolunk, hanem az állami vagy önkormányzati tulajdonban lévő ingatlantömegre -, eközben a közmunkaprogram egy része értelmes, de jelentsük ki, hogy egy másik része teljesen értelmetlen, tehát talán lenne szabad közmunkás-kapacitás arra vonatkozóan, hogy ilyen-olyan úton-módon lakhatóvá tegyék az üresen álló ingatlanok egy részét. Adott esetben itt is lehetne segítséget nyújtani azon hitelkárosultaknak, akiket nem az ócsai lakóparkhoz hasonló módon kell elhelyezni valahova egy blokkba, hanem a tisztességes életvezetési lehetőségeiket kell visszaszolgáltatni. Azért mondom, hogy visszaszolgáltatni, mert ezek az emberek legtöbbször a társadalom produktív szférájából jöttek, dolgoztak, adót fizettek, aztán bekövetkezett vagy valamilyen társadalmi, családi krach, vagy pedig pusztán a hiteltörlesztéssel kapcsolatos ellehetetlenülés, az életük pedig sok esetben összeomlott, elvesztették a munkahelyüket, az egyik hitelből való vergődéssel sajnálatos módon a másik törlesztéssel is elmaradtak, és egy olyan spirál alakult ki, amit ez a kormányzat nem tudott érdemben csillapítani. Bár kiírták az óriásplakátokra, hogy elszámoltatták a bankokat, az igazság ezzel szemben az, hogy több százezer hitelkárosult továbbra is indokolatlan terheket nyög. Harmadsorban azt szeretnénk önöktől nem is kérni, hanem követelni, hogy a Nemzeti Eszközkezelő tekintetében a játszadozást végre szüntessék meg. Hónapokon keresztül kértük önökön számon, hogy pusztán már csak ötszáz ingatlanra van hely a Nemzeti Eszközkezelőben, és egy felülről nyitott kalappal sokkal értelmesebb lenne ezt az egészet csinálni, egy felülről nyitott költségvetéssel ugyanis elérhető az, hogy bármennyi igénylő jön, ne feltétlen a bank engedélye számítson azt illetően, hogy szerződhet vele a Nemzeti Eszközkezelő vagy sem, hanem legyen erre mindenképp költségvetési keret. A mostani nagyon rossz helyzet az, hogy költségvetési keret sem feltétlenül áll fenn, tehát korlátos az elérhető, megköthető szerződések száma, a másik irányból pedig a károkozó bank az, aki gyakorlatilag engedélyt ad arra, hogy az eszközkezelő szerződhet-e. Egy konkrét kispesti példa esetében azt látjuk, hogy már felszámolásba menekült, már eltűnt az a pénzintézet, amelyiknek engedélyezni kéne az eszközkezelő segítségét. Tehát botrányos helyzetek állnak elő, ezeket kezelni kellene, hogy a károsult családoknak legalább ez a részmegoldást nyújtó valami elérhető legyen. Azt már látjuk, hogy a hitelek felvételkori árfolyamon történő forintosítását csak egy Jobbik-kormány merné és reményeim szerint meri majd felvállalni, hiszen azt kell hogy mondjam, a Jobbik kormánya teljesen elszánt lesz e tekintetben - a kérdés az, hogy mikor. Ha még egy évet kell várni erre, a devizahitel-károsultaknak az is nagyon sok. Tehát követeljük a kormányzattól, hogy legalább e részmegoldások tekintetében addig is mutasson némi aktivitást, ne várjon a következő választásokig, nemcsak azért, mert a devizahitel-károsultak önöket meg fogják büntetni a semmittevésért, hanem pusztán emberbaráti szeretetből sem, hiszen nem lehet ezeket az indokolatlanul ilyen méltatlan helyzetbe került családokat ebben a szakadékban hagyni. Segítségre van szükségük, adjuk meg ezt a segítséget nekik. Köszönöm a figyelmet. [[Taps a Jobbik soraiban.]]
Köszönöm szépen, képviselő úr. Az elhangzottakra Rétvári Bence államtitkár úr fog válaszolni.
Köszönöm a szót, elnök úr. Tisztelt Képviselő Úr! Tisztelt Ház! Szerencse, hogy az elmúlt években nem a Jobbikra volt bízva a devizahitel-károsultak megsegítése, mert akik a magyar bérek emelését is Brüsszeltől várják, azok valószínűleg hasonlóképpen fogtak volna hozzá a devizahitelesek problémájához is, és akkor nem itt tartanánk, mint ahol most már szerencsére tartunk, hogy nem fenyeget több százezer családot a közvetlen kilakoltatás veszélye, hanem amikor lakásügyről van szó, akkor inkább a családok otthonteremtési kedvezménye jut sokak eszébe - rövidített nevén a CSOK -, nem pedig a devizahiteles probléma. Pedig hét évvel ezelőtt nem így volt ez, akkor még bizony először tűzoltó jellegű, majd adósmentő csomagot kellett beterjeszteni ide a parlamenthez, amihez köszönjük mindenkinek a támogatását, aki ehhez támogatást nyújtott szavazattal vagy másként. Ötpontos otthonvédelmi akciótervet dolgoztunk ki, az árfolyamgátat bevezettük, a lakóingatlanok árverezését korlátoztuk, létrehoztuk a Nemzeti Eszközkezelőt, amelyik a szociálisan rászorult jelzáloghitel-adós családoknak tud segíteni, negyedrészről a devizaalapú lakáshitelezést feltételekhez kötöttük, hogy ne alakuljon ki még egyszer egy ilyen helyzet és ne lehessen felelőtlenül devizahiteleket felhalmozni, ötödrészről pedig otthonvédelmi állami kamattámogatást szélesítettünk. A Nemzeti Eszközkezelő révén 35 ezer családot tudtunk megsegíteni, 35 ezer családnak tudtuk a lakhatását biztossá tenni, és a Nemzeti Eszközkezelő természetesen a későbbiekben is mindig a családok segítségére lesz. Jól láthatóan egy Nemzeti Eszközkezelő-forinthoz talán 1,7 forint társul, és így sikerül ezeket az embereket továbbra is biztos lakóingatlanban tartani, és a saját lakásukban tudnak a továbbiakban is élni. Fontos volt a bankok elszámoltatása és a forintosítás. Emlékezhetünk arra, amikor azt mondták, hogy be fog dőlni a magyar bankrendszer, ha a Fidesz-KDNP ezt végigviszi. A Fidesz-KDNP végigvitte, a bankok nem dőltek be, de az emberek olyan mértékű segítséget kaptak, amire mások talán nem is számíthattak, hogy jóval a piaci ár alatt tudták forintosítani a devizahitelüket. Ezzel a kivezetéssel 3600 milliárd forintnyi hitelt forintosítottak Magyarországon, ennyi embernek vált kiszámíthatóbbá a törlesztőrészlet. A banki elszámoltatás eredményeként együttesen ezermilliárd forinttal csökkent 1,3 millió magyar család terhe. A svájcifrank-alapú lakáshitelek havi törlesztőrészlete átlagosan 26 ezer forinttal csökkent. Ezen túlmenően bevezettük a családi csődvédelem lehetőségét, amellyel már 835 ügyet kezdeményeztek, ez 835 családnak jelent segítséget, illetőleg a végrehajtási törvényt is módosítottuk annak érdekében, hogy minél inkább az adósok vagy az egykori adósok érdekeit tudjuk képviselni. Éppen ezért már helyben helyi megoldások is születhetnek, és erre a jogi lehetőségük az önkormányzatoknak megvan, ha azt a szociális helyzetet meg akarják előzni, hogy valaki esetleg családostul hajléktalanná váljék. [[14.40]] Tehát mind a Nemzeti Eszközkezelőben, mind az önkormányzatok részére van erre bőven lehetőség. A végrehajtási törvény módosítását pár hónappal ezelőtt, talán önök is emlékezhetnek, mennyire támadták banki és más oldalról is, most a Jobbik is támadja; banki oldalról nyilván azért, hogy túl szigorú, a Jobbik oldaláról azért, hogy túl megengedő. Én azt hiszem, hogy akkor sikerült egy jó olyan utat kitalálni, amikor a teljesítő adósoknak is lehetőségük van arra, hogy kisebb anyagi lehetőség mellett is a lakhatásukat meg tudják őrizni, de ugyanakkor, aki viszont tud, az fizet is, hiszen az adósságát, legalább annak a tőkéjét mindenképpen vissza is kell hogy fizesse. Az üres lakások számával sokszor lehet élni, csak az a probléma, hogy az üres lakások nem ott vannak általában, mint ahol azok a személyek, azok a családok, akik üres lakásba beköltöznének, sokszor nem is ott, ahol munkahely lenne. Tehát ha valaki egy olyan kistelepülésre költözik, ahol valóban sok üresen álló ingatlan van, ott valószínűleg munkahelyet nem talál, a nagyobb városokban már munkaerőhiány van, nyilván ott viszont nincs felkínált szociális bérlakás nagyobb számban. Viszont azt mondtuk, hogy ne bérlakásban éljenek az emberek, hanem azt a több mint 200 milliárd forintot, amit lakhatási támogatásokra fordítunk ebben az esztendőben, lakástulajdon megszerzéséhez, a családok otthonteremtési kedvezményén keresztül adjuk az embereknek. A Fidesz-KDNP 2010-ben nem a bankok oldalára állt, mint az MSZP-SZDSZ korábban, hanem az emberek oldalára; olyan adósmentő csomagokat vitt véghez, amelyek ellen szinte minden nemzetközi pénzügyi szervezet tiltakozott. De ezeket sikerrel véghezvittük, és sok-sok tízezer ember lakhatását így megőriztük, és sok-sok százezer család számára pedig az anyagi biztonsághoz is hozzá tudtunk járulni. Köszönöm szépen.
Köszönöm szépen, államtitkár úr. Tisztelt Országgyűlés! Szintén napirend utáni felszólalásra jelentkezett Szávay István, a Jobbik képviselője, jegyző úr: „A győzelem napjának velünk élő öröksége.” címmel. Öné a szó, jegyző úr, öt percben.
Köszönöm a szót, elnök úr. Tisztelt Ház! Tisztelt Képviselőtársaim! Államtitkár Úr! Európa boldogabbik fele a mai napon a második világháború végét, a győzelem napját ünnepli. 72 évvel ezelőtt, 1945. május 8-án Magyarországon is sokan hittek abban, hogy az újra beköszöntő tavasz az elmúlt évek számos borzalma, kegyetlen megpróbáltatása és pótolhatatlan vesztesége után végre meghozhatja nemcsak a véres harcokban romba dőlt ország gyors újjáépítését, hanem a valódi szabadságot és demokráciát is. E bizakodást törték le a Vörös Hadsereg szuronyai és tankjai mögött visszatérő magyarországi kommunisták, a következő évek során meggyilkolva, bebörtönözve, elhallgattatva, belső emigrációba kényszerítve vagy elüldözve nemzetünk legjobbjait. Az egyik megszállást felváltotta egy másik, ezért nem tudunk mi, magyarok úgy tekinteni erre a mai napon sokak által ünnepelt évfordulóra úgy, mint azon országok, amelyek soha nem tapasztalták meg az orosz elnyomást és a kommunista terrort. Bár a rendszerváltást követően a Vörös Hadsereg elhagyta hazánkat, ám itt maradt és máig itt kísért a kommunizmus számtalan mérgező emléke, utcáink, köztereink, iskoláink, kollégiumaink nevében, szobrok és emlékművek formájában. De az egykori ügynökök, valamint állampárti vezetők, azaz a diktatúra fenntartói és kiszolgálói is probléma nélkül ejtőernyőzhettek át kényelmes és adott esetben akár köztiszteletben álló munkahelyekre, vagy háborítatlanul élvezhetik máig meglévő luxusnyugdíjukat. Tisztelt Országgyűlés! Magam e Házban már számos alkalommal emeltem fel szavamat a máig velünk élő vörös múlttal való leszámolás érdekében. Örömmel tölt el, hogy néhány felvetésemet azóta siker koronázta. A kormány ugyanis néhány évvel ezelőtt átnevezte a diktatúra által mozgásmozgalmi hérosszá emelt kommunista rendőrgyilkosról, Ságvári Endréről elnevezett szegedi gyakorlógimnáziumot. Nemrég pedig elbontották a három magyarországi kommunista diktatúrát is kiszolgáló vörös filozófus, Lukács György szobrát a XIII. kerületi Szent István parkból, helyére pedig szintén a Jobbik kezdeményezésére államalapító szent királyunk szobra kerül rövidesen. Van még persze munka bőven mindenhol, még e kerületben is, hiszen az egykori pufajkás miniszterelnöknek, az 1956-os forradalmat követő megtorlásokban részt vevő, majd az állambiztonság besúgójaként tevékenykedő Horn Gyulának továbbra is köztéri szobra lehet Angyalföldön. De máig viseli a Corvinus Egyetem egyik szakkollégiuma a tömeggyilkos kommunista belügyminiszter, Rajk László nevét, őt éppen az államtitkár úr védte meg nemrégiben. Ma is tele van az ország Április 4. utcákkal, Felszabadulás terekkel és Vörös Hadsereg utakkal. A világvárossá fejlődött Budapest hídjai többségének máig látható feliratai is a szocializmust éltetik. Tisztelt Országgyűlés! Nemcsak a holt kő hirdeti azonban most is a velünk élő kommunizmust. Nemrég a miniszterelnök feleségét, Lévai Anikót is soraiban tudó Ökumenikus Segélyszervezet elnökéről, Lehel Lászlóról derült ki, hogy Filozófus fedőnéven együttműködött a kommunista állambiztonsággal, és ügynöki tevékenységet folytatott. Hogyan lehetséges, hogy mindez csak most, a rendszerváltás után 27 évvel derült ki? Úgy, hogy a XX. század pártjai az elmúlt évtizedekben sikeresen védték meg a soraikban dolgozó egykori ügynököket, és akadályozták meg nemcsak az ügynökakták nyilvánosságra hozatalát, hanem az egykor pártállami vezető pozíciót betöltők közéletből való kizárását, a lusztrációt is. Tisztelt Képviselőtársaim! Egy Budapesten élő hontalan csecsen férfi nemrégiben halálos fenyegetésekről értekezett az interneten egy magyar állampolgár kapcsán. Majd egy szerinte békés beszélgetés során rávette arra, hogy nyilvános videóban kérjen bocsánatot azért, mert megdobálta festékkel a hazug és provokatív Szabadság téri szovjet emlékművet. Ráadásul erre a bocsánatkérésre számomra kissé furcsa módon éppen egy csecsen kényszerítette, akinek az országát, ha lehet, még hazánkénál is jobban megtiporta Moszkva. A magyar hatóságok pedig ölbe tett kézzel szemlélik, hogy egy idegen nyilvánosan megfenyegessen egy ilyen ügyben egy magyar állampolgárt. A Jobbik véleménye régóta egyértelmű: a hazánkat megszálló és kifosztó, lányainkat, asszonyainkat megbecstelenítő, fiainkat és férfijainkat szibériai lágerek mélyére hurcoló Vörös Hadsereg emlékművének a szoborparkban a helye, és nem csúfíthatja tovább egyik szimbolikus múlttal rendelkező terünket. Tisztelt Országgyűlés! A XX. század minden tekintetben leszerepelt pártjai, a kommunista utódpárt és az egykor harcos antikommunista Fidesz tehát az elmúlt évtizedekben sorra elbuktak a vörös múlt örökségével való leszámolásban is. A Corvin köz legendás parancsnoka, Pongrátz Gergely által a Jobbik 2003-as párttá alakulásakor nekünk adott lyukas zászló a garancia arra, hogy a Jobbik kormányra kerülve le fog számolni a nemzetünkre oly sok szenvedést hozó kommunizmus minden máig velünk élő maradékával. A Jobbik nemcsak a nyugat és dél, hanem a kelet felől érkező fenyegetésektől is biztos kézzel fogja megvédeni ezt az országot. Mi, jobbikosok, valóra fogjuk váltani a pesti srácok álmát, és egy büszke, független és élhető Magyarországot fogunk teremteni. Köszönöm szépen, elnök úr. [[Taps a Jobbik soraiban.]]
Köszönöm szépen, jegyző úr, képviselő úr. Az elhangzottakra a kormány nevében Rétvári Bence államtitkár úr fog válaszolni.
Köszönöm szépen a szót, elnök úr. Tisztelt Képviselő Úr! Tisztelt Ház! Azt kérjük csak önöktől, hogy amikor majd a pesti srácok örökségét a Jobbik megvalósítja, ne európai parlamenti képviselőjükre, KáGéBélára bízzák majd azt, hogy valóban megvalósítja azt, amit a pesti srácok megálmodtak; azt hiszem, ez az ő emléküknek a meggyalázása lenne. A Fidesz-KDNP az elmúlt hét esztendőben is sokat tett mind a kommunista rendszer áldozatainak kárpótlása érdekében, mind pedig az akkori kor rémtetteinek bemutatása kapcsán, a múlt feltárása kapcsán. Közismert, hogy a kommunista diktatúra áldozatai közül azoknak, akik tartósabb szabadságvesztést szenvedtek el, már 3-4 évvel ezelőtt növeltük nagymértékben a kárpótlási nyugdíj-kiegészítésüket, akik pedig kisebb retorziót szenvedtek el, azoknak idén január 1-jén 60 százalékkal, jövő január 1-jén pedig további 40 százalékkal nő a nyugdíj-kiegészítésük. Ezzel párhuzamosan elvettük azoktól a kommunista vezetőktől a nyugdíj-kiegészítésüket, a nyugdíjpótlékukat, akik valamilyen [[Szávay István közbeszól.]] [[Szávay István közbeszól.]] kommunista elismerést vagy más elismerést kaptak, nem valós teljesítmény, hanem párthűség alapján, nekik csökkent a nyugdíjuk, be is pereltek minket, de Nyers Rezsők és Biszku Bélák nyugdíjpótlékát elvettük az elmúlt hét esztendőben. Ugyanúgy le kellett szerelni törvény alapján azokat az utcanévtáblákat, amelyek bármelyik diktatúrához, de elsősorban a kommunista diktatúrához köthető névtáblák voltak (Szávay István közbeszól.), így tűntek el Budapesten számtalan helyen az utcanévtáblák; ahol ez kétséges volt, ott a Magyar Tudományos Akadémiának a véleményét kérték. Magyar kezdeményezésre, a magyar EU-elnökség alatt litván és lengyel barátainkkal közösen az első olyan emléknapja jött létre az Európai Uniónak, augusztus 23-a, amely nemcsak a holokauszt áldozataira, de a kommunista diktatúra áldozataira is emlékezik, a XX. századi önkényuralmi rendszerek áldozatainak emléknapjaként; azért augusztus 23-a, mert ez a Molotov-Ribbentrop-paktum aláírásának az évfordulója, amikor a náci Németország Hitlerrel az élén és a kommunista Szovjetunió Sztálinnal az élén megállapodott abban, hogy mit kívánnak tenni Európa keleti felével a következő években. Ez mutatja, hogy a két diktatúra mennyire jól egymásra talált, és ez mutatja azt, hogy kettős mércével mérnek azok, akik a kettő között nagy különbséget kívánnak tenni, elsősorban olyan országban, ahol nem volt kommunizmus. Létrehoztuk a Nemzeti Emlékezet Bizottságát, amely végigvizsgálta a mágnesszalagokon található adattartalmakat, és azoknak a jó részét vagy publikálta, vagy a publikusságát indítványozta. Ezzel olyan része kerül és került nyilvánosságra - az interneten is olvasható, a NEB honlapján - a kommunista múltnak, amelyet eddig nem ismerhettek meg, és amelyből sok mindent tudhat meg a nyilvánosság a kommunista rendszer haszonélvezőiről és a kommunista rendszer működtetőiről. Ennyit a vörös múltról. [[14.50]] A vörös jövőről pedig csak annyit, tisztelt képviselő úr, hogy az a párt, amelyik együtt majálisozik és egy asztalnál ül Molnár Gyulával, aki a Moszkvában végzett elnöke [[Közbeszólások a Jobbik soraiból: Miért hazudsz? Tele vagytok kommunistával! Miről beszélsz? Gondolkozzál már!]] a Magyar Szocialista Pártnak, és Gyurcsány Ferenccel, és egy asztalnál ott mosolyognak, kedélyesen elbeszélgetnek a teljes magyar sajtó előtt, és ide bejönnek a parlamentbe, itt kommunistáznak, és azt mondják, hogy önök antikommunista programot fognak végrehajtani, majd kimennek a majálisra egy sátorba Gyurcsánnyal, egy sátorba Molnár Gyulával… - el kéne dönteni, hogy most melyik úton járnak önök tulajdonképpen! [[Szávay István: A szakszervezetekkel voltunk. Z. Kárpát Dániel: Miért hazudozol?]] Mi látjuk, hiszen ott volt Gyurcsány, ott volt Molnár Gyula, önök is ott voltak, az önök pártja is ott volt. [[Szávay István: A szakszervezetek voltak ott.]] Az önök pártja is ott volt, elfogadták a meghívást, úgy, hogy tudták, kik lesznek ott. [[Felzúdulás, közbeszólások a Jobbik soraiból.]] Tudták, hogy kik lesznek ott. [[Közbeszólások a Jobbik soraiból.]] Láthatólag nagyon fáj önöknek, mert önökben még van valamennyi nemzeti érzés, ami, úgy látszik, a pártjuk vezetésében már nincsen, de önökbe még lehet, hogy szorult valamennyi, és ezért fáj önöknek. De ez a tény, tisztelt képviselő hölgyek és urak, mindenki láthatta a tévében, mindenki láthatta az újságban a fotókon: önök bizony egy gyékényen árultak Gyurcsány Ferenccel és Molnár Gyulával is. Lelkük rajta! Köszönöm szépen.
Köszönöm szépen, államtitkár úr. Tisztelt Országgyűlés! Szintén napirend utáni felszólalásra jelentkezett Ander Balázs, Jobbik-képviselőcsoport: „Hol a pofátlanság határa? [[Szávay István: Ott!]] Avagy, akkor mennyiből is lehet megélni?” címmel. [[Z. Kárpát Dániel: Büszke lehetsz magadra!]] Ander Balázsé a szó, ötperces időkeretben.
Köszönöm a szót, elnök úr. Tisztelt Képviselőtársaim! Azt már megszoktuk, hogy a szélsőliberálisokat folyton a mózesi törvények kettős mércével kapcsolatos soraira emlékeztessük, sajnos ezt az elviekben keresztény kormányoldallal szemben is meg kell tennünk. „Zsákodban ne legyen kétféle súly, egy nehezebb és egy könnyebb. Házadban ne tarts kétféle űrmértéket, egy nagyobbat és egy kisebbet. Hibátlan és pontos legyen a súlyod, hibátlan és pontos legyen az űrmértéked. Mert utálat tárgya az Úr szemében, aki ilyet tesz, aki csal.” A Fidesztől, a kettős mérce nagymesterétől viszont csak cinizmust és mohóságot tapasztalnak a polgárok, ezt bizonyítja a Fideszen belüli életmódvita új állomása is, ahol a fideszes urak szerint egyfelől 47 ezerből el lehet lenni, másfelől viszont 470 ezer is kevés, mert abból a politikusok, főleg ha kormánypártiak, megélni nem tudnak. Emlékezetes Zsiga Marcell mondása, ami pofátlan ostobaságával örökre beírta magát a hülyeségek nagylexikonába. Szerinte, ha átlagpolgárról van szó, akkor 47 ezerből meg lehet élni. De az is lehet, előre látta a jó dolgát, azt, hogy az ő kezét nem engedik el kormánypárti barátai, és a Szerencsejáték Zrt. kommunikációs igazgatójává teszik, ahol viszont már kijön a 47 ezer, csak éppen naponta. No, ebből tényleg el lehet lenni. Erőt, egészséget, jó munkát kívánnak neki a magyar dolgozók milliói, főleg a térképről letörölt Dél-Somogyból. A Zala megyei közgyűlés fideszes képviselője, Pintér László nemrég viszont arról értekezett, hogy milyen kevés a politikusok fizetése, hiszen szegények havi 470 ezerből sem tudnak megélni. Mondja ezt egy olyan országban, ahol 4 millióan vegetálnak létminimum alatt, ahol 8 millió embernek nincs még annyi félretett pénze sem, hogy egy váratlan, egyébként kisebb kiadást fedezni tudjanak, ahol a dolgozói szegénység és az ebből is fakadó gyerekszegénység csak a román és a bolgár szinttel versenyképes. Hogy miként jutottunk ide? Úgy, hogy az elhazudott, kisiklatott rendszerváltás óta mindegyik kormány a multik és saját oligarcháik kottájából játszotta azt a hamis nótát, ami szerint ez egy koraszülött jóléti állam, mint ahogyan azt a szélsőliberálisok atyamestere, Kornai János hazudozta. Mivel mind az álbaloldal, mind a Fidesz Soros köpönyegéből bújt elő, így nem is csoda, hogy együtt fújták ezt a neoliberális dogmát, ami nem jelent mást, mint a nemzeti humántőkeképző alrendszerek alulfinanszírozását, a bérek alacsonyan tartását, a munkavállalói jogok csorbítását. Mindez pedig egyenesen vezetett odáig, hogy a Világgazdasági Fórum versenyképességi felmérése szerint a vizsgált 138 országból már csak a 113-ak vagyunk, miközben Szlovákia az 53. A kormánypárti paradigma szerint tehát a magyarok robotoljanak csak a multicégek globális értékláncainak alján, ha kell, havi egy pihenőnappal, évekig kifizetetlen túlórákkal, az összeszerelő üzemekben nyomorúságos bérekért. Miközben a jótékony gyáros, Robert Owen már 200 éve meghirdette a 8 óra munka, 8 óra pihenés, 8 óra rekreálódás elvét, addig újfent kibújt a szög a kormányzati zsákból, hiszen ha nem törik meg a szándék a munkavállalók ellenállásán, akaratán, akkor új rabszolgatörvényt írtak volna a magyar dolgozóknak. Zsiga Marcell, Pintér László, Bánki Erik urak, ha nem úgy tekintetének az őket adóikból eltartó választópolgárokra, mint holmi viktoriánus kori brit utazó az angol gyarmatok bennszülöttjeire, akkor talán elkerülhető lenne, hogy rendre szembeköpjék a magyar munkavállalókat az ilyesféle provokációkkal, talán enyhülne az az Alsó-Balkánba, Latin-Amerikába oltott posztkomcsi, újfeudális vircsaft is, ami napjainkat jellemzi. Talán jobb lenne, ha a kormány nemcsak üzengetne Brüsszelnek, hanem kőkeményen érvényesítenék is a Juncker-félékkel szemben, hogy egyenlő munkáért egyenlő béreket. Az átlagmagyar ugyanis nem él meg, hanem csak vegetál 47 ezerből, de osztrák társával szemben álmodni sem mer 470 ezerről, pedig csak normális életet szeretne, olyan életet, ahol 8 óra munkával bátran mer családot alapítani, gyermeket vállalni, ahol ezeket a gyermekeket tisztességgel el is tudja tartani, ahol nem luxus, mondjuk, egy hét balatoni nyaralás nyáron, ahol nem luxus az, hogy hétvégén valamilyen kulturális rendezvényen vegyenek részt, vagy éppen a hó végén a számlák, illetve a gyógyszerrecept kiváltása között kelljen választania. Erre válaszoljon, kedves államtitkár úr! A hazudozást pedig fejezzék be, és kezdjenek el egyeztetni sürgősen, mondjuk, a szakszervezetekkel, úgy, ahogy egyébként a Jobbik is megteszi [[Az elnök a csengő megkocogtatásával jelzi az időkeret leteltét.]] [[Az elnök a csengő megkocogtatásával jelzi az időkeret leteltét.]] mert nem Gyurcsány hívására mentünk oda a majálisra, hanem azért, mert a magyar munkavállalók érdekképviseleti szervei hívtak minket (Az elnök a csengő megkocogtatásával jelzi az időkeret leteltét.), és mi meghallgatjuk őket. [[Taps a Jobbik soraiban.]]
Köszönöm szépen, képviselő úr. A kormány nevében Rétvári Bence államtitkár úr fog válaszolni.
[[Szávay István: Lehet, hogy most nem hazudsz?]] Ott folytatom akkor, ahol képviselő úr abbahagyta. [[Farkas Gergely: Akkor megint hazudsz? Közbeszólások a Jobbik soraiból.]] Nyilván neki fáj a legjobban, de itt ülnek egymás mellett, Juhász Péter, Ander Balázs - most ön szólalt föl -, Molnár Gyula, Bősz Anett, Schmuck Erzsébet és Gyurcsány Ferenc. [[Közbeszólások a Jobbik soraiból.]] Bizony, itt… [[Pintér Tamás közbeszól.]] Hogy mondta, képviselő úr? Elismételné, képviselő úr? [[Szávay István: Jaj, ne! Az elnök csenget.]] Elismételné?Szégyelli. Nem csodálom, hogy szégyelli, én sem ismételném el a helyében.
Államtitkár úr…
Tőlem ilyet nem hallhattak, tisztelt képviselő urak! [[Z. Kárpát Dániel: Az életed egy provokáció! Máshoz sem értesz. Csak ne hazudj!]] Tőlem ilyet nem hallottak. Én nagyon sokat hallgatom itt önöket [[Az elnök csenget.]] minket, kormánypárti képviselőket elég sokat provokálnak, de mi ilyeneket nem kiabálunk önöknek. [[Közbeszólások a Jobbik soraiból. Zaj.]]
Kérem a Jobbik képviselőit [[Az elnök csenget.]] , hogy fejezzék be. Államtitkár úr, folytassa!
Köszönöm szépen. Ami viszont fontos, tisztelt képviselő hölgyek és urak, hogy mennyivel több embernek van ma munkája, mint volt ezelőtt öt-hét évvel. 700 ezerrel több ember dolgozik most, mint amennyi hét évvel ezelőtt dolgozott. Fontos az is, hogy mennyivel keresnek többet az emberek átlagosan, mint hét évvel ezelőtt. 60 ezer forinttal keresnek többet, mint hét évvel ezelőtt. Az is fontos, hogy miként csökkent az a közteher, amit be kell fizetni az embereknek. Olyan mértékben csökkent, hogy 130 ezer vagy 100 ezer a különböző számítások, különböző ívek szerint… - és van olyan család, akinek sem adót, sem járulékot nem kell fizetni, és egymilliónyi család veszi igénybe az adókedvezményeket, a járulékkedvezményeket a családi típusú adózás rendszerében. Jóval kevesebbet von el a munkából élő családoktól ez a kormányzat, mint tették azt a korábbi kormányzatok. Több embernek teremtettünk munkahelyet, többet tudnak keresni az emberek, és a családok, a dolgozó családok jövedelméből kevesebbet von el az állam. Ez az aprópénzre váltása annak, amit az Alaptörvényben úgy fogalmaztunk meg, hogy Magyarország gazdasága az értékteremtő munkán alapul. Ma, aki értékteremtő munkát végez, ma, aki dolgozik, tisztességesen dolgozik, többet vihet haza, mint hat esztendővel ezelőtt. És bizony, tisztelt képviselő úr, beszélt ön nyaralásról és sok minden másról. Sok százezerrel több magyar engedheti meg most már magának, hogy nyáron legalább egy hétre el tudjon menni üdülni, sok százezerrel kevesebbet magyarnak jelent most már problémát a rezsidíjak kifizetése. Mert ez a kormányzat merte vállalni nemzeti érdekből a konfliktust akár Brüsszellel, akár a multicégekkel, és tudta csökkenteni a rezsidíjakat, amire előtte közgazdászok százai tették le a nagy esküt, hogy ilyet nem lehet csinálni, hogy ez nem létezik, ez megvalósíthatatlan, ez cégek csődjével fog járni és fenntarthatatlan lesz. Ez a kormány bebizonyította, hogy tud a legerősebb nemzetközi vállalatokkal is konfliktust vállalni akkor, ha pontosan a bérből és fizetésből élő embereken kell segíteni, azokon, akiknek a legnagyobb nehézséget jelenti a rezsidíjak kifizetése. Lehet, hogy ez most már a Jobbikot nem érdekli, lehet, hogy most már, mióta Simicska fizeti az önök rezsidíjait, erre kevesebb az érdeklődésük [[Z. Kárpát Dániel: Háromszor segítettek nektek kormányozni az oligarchák! Miről beszélsz?]] , de ezzel szemben igenis nagyon sok magyar ember számára az a sok-sok ezer forint, amit hónapról hónapra tudnak spórolni, az nagyon sokat jelent. [[15.00]] Mi azon dolgozunk továbbra is, tisztelt képviselő úr, és ehhez nem kérjük sem Gyurcsány Ferenc, sem Molnár Gyula szövetségét politikai alapon [[Közbeszólás a Jobbik padsoraiból.]] de azon dolgozunk, hogy az emberek bérei továbbra is nőjenek. Ahogy idén szeptember 1-jétől növekedni fog a pedagógusok bére, növekedni fog november 1-jétől az ápolók bére, növekedni fog november 1-jétől az orvosok bére, továbbnövekszik a fegyveres testületekben dolgozók bére, növeltük a járási hivatalokban dolgozó kormánytisztviselők bérét, akik közvetlenül az állampolgárok ügyeit intézik, mi ezen fogunk dolgozni: a további adócsökkentésen, akár alapvető élelmiszerekről, akár a hétköznapi munkát terhelő adókról legyen szó. A további béremelkedéseken fogunk dolgozni, és ennek valós gazdasági többletteljesítmény az alapja. Köszönöm szépen. [[Taps a kormányzó pártok padsoraiban.]]
Köszönöm szépen, államtitkár úr. Szintén napirend utáni felszólalásra jelentkezett Magyar Zoltán, a Jobbik képviselője: „Bősárkány, Markotabödöge, Maglóca és Barbacs problémáiról.” címmel. Öné a szó, képviselő úr.
Köszönöm a szót, elnök úr. Tisztelt Ház! Képviselőtársaim! Mivel a Rábaköz térségét, választókerületét elég sokat járom, és beszélek településvezetőkkel, lelki vezetőkkel, civil szervezetek vezetőivel, állampolgárokkal, akik a térségben élnek, így arra gondoltam, itt az ideje annak, hogy összeszedjem az általuk elmondott legfontosabb problémákat, és ide az Országgyűlés elé tárjam ezeket, hiszen legtöbbjük már jó néhány évtizede vár arra, hogy kezeljék. Barbacs települést jelenleg - most 2015-ös adatokat tudok mondani - 731 lélek lakja. A Hanság szélén, az egykori Tóköz nyugati felén fekszik, 5 kilométerre Csornától. Az első írásos emléke 1220-ból való. Akkor a királyi kincstáré volt, majd jó néhány nemesi családon keresztül zajlott a története. Ezek a nemesicsalád-váltogatások sokszor a környékbeli településekkel is konfliktusokat okoztak. A lakosság, mint általában itt a Hanság és Tóköz vidékén mindenki, kezdetben halászatból élt, és minden telekhez tartozott egy olyan terület, egy olyan vízfelület, ami az adott telek halászati jogát tartalmazta.Bősárkány ezen ma említett települések közül a legnagyobb. Ma 2046 lélek lakja, de szomorú elmondani azt, hogy volt ennél sokkal több lakosa is, hiszen például 1940-ben még 2400 lélek lakta. Szintén az 1220-as évekből, pontosabban 1222-ből említik először írásosan, szintén halásznépesség lakta. Földművelés ekkor még nem volt jellemző. És ahogyan egyébként a többi településre, itt is elmondható, hogy ahányszor valamiféle komoly külső fenyegetés érkezett, az itt élők rendre a Hanság mocsárvilágába, egy-egy magasabban fekvő területre tudtak menekülni. Így volt ez a bősárkányiakkal is 1529-ben, amikor Bécs ellen vonult át a török a településen. Sőt, 1584-re csak öt család maradt, de később is voltak itt elég szomorú évek, ahogy a történelem viharai átcsaptak a térségen. Maglóca jelenleg csak 93 fővel rendelkezik, 93 fő él a településen, ami nagyon szomorú, hiszen korábban ez is egy sokkal inkább prosperáló település volt. 9 kilométerre található Csornától, és szerintem érdemes megemlíteni, hogy egy különösen szép, értékes tölgyállomány található a térségben, ahol még bükk is van. Aki ért a fafajokhoz, biztosan meglepődik ezen a Kisalföld e szegletén. Az ősidőktől lakott volt, szintén 1220-tól említik. Az 1948-49-es szabadságharcok kapcsán érdemes megemlíteni, hogy három katonát is adott a település, és Dombos Márton szabadcsapat-kapitány is innen származott.Markotabödögéről: 474 főt számláltak 2015-ben. Szintén a Tóközben található, és 1990-től újra önálló település. Ezek így nagy vonalakban, amit a településekről el akartam mondani. Mik a problémák, amivel mind a négy, általam említett településen folyamatosan találkozom? A siralmas állapotban lévő úthálózat. És itt szeretném kiemelni, hogy nem az önkormányzatok felelősségét szeretném elsősorban felvetni, hiszen az önkormányzati utak többsége már rendben van, vagy legalábbis pályáztak arra, hogy rendben legyen. Sokkal inkább a közútkezelőhöz, az ő felelősségi körébe tartozó úthálózatról beszélek, amely tényleg középkori állapotokat idéz. Az egészségügyi rendszerekhez való hozzáférés lehetősége is egy folyamatos probléma, amit a helyiek elmondanak. Én nem szeretnék egy olyan országban élni, ezt az ő nevükben is tudom mondani, ahol ha valaki egy kistelepülésen születik, akkor nagyságrendekkel rosszabb eséllyel fér hozzá ugyanazokhoz a szolgáltatásokhoz, mint egy városban született magyar polgártársa. Ebben komoly változásokat kell elérnünk, és itt hadd említsem meg Ausztria példáját, ami néhány kilométerre fekszik ettől a térségtől, és ahol ezen szolgáltatásokhoz való hozzáférés esélye legalább ilyen rossz volt, legalábbis a városiakhoz képest még a hetvenes években ugyanez az aránytalanság megtalálható volt, de az európai uniós és az ottani források megfelelő felhasználásával ezt a különbséget sikerült szinte a nullára csökkenteni. Szinte mindenhol elhangzik az, hogy a TOP- és VIP-pályázatok csúszása, az ezekről való döntés és egyáltalán a kivitelezés még a távoli jövőbe veszik, ezért felhívnám a kormánypárti képviselők figyelmét arra, hogy ennyi pályázatot, illetve ennek az eredményét átadni még önök sem lesznek képesek, tehát annyi nap már nincs is a választásokig, amennyi járdát, utat és egyéb pályázati forrás által felépítendő területet majd át akarnak adni. Ráadásul sok olyan közintézmény van, ami komoly költségvetési problémákat, anomáliákat okoz azáltal, hogy a felújítására beadták a pályázatot, hozzá kellene nyúlni, de nem tudnak, hiszen még nincs meg a megfelelő forrás erre. És még sok egyéb gond van, de az időm híján most csak ezeket tudtam elmondani. Köszönöm a lehetőséget, elnök úr. [[Taps a Jobbik padsoraiból.]]
Köszönöm szépen, képviselő úr. Tisztelt Országgyűlés! Szintén napirend utáni felszólalásra jelentkezett Bodó Sándor képviselő úr, a Fideszből: „Újabb támogatás az idősek számára! Jelzőrendszer fejlesztése 63 településen!” címmel. Öné a szó, képviselő úr.
Köszönöm szépen. Tisztelt Elnök Úr! Államtitkár Úr! Tisztelt Képviselőtársaim! Valóban így van: Magyarország Kormánya az elmúlt hét évben kiemelt figyelmet fordított időseink életminőségének javítására. Célunk, hogy olyan országban tudjunk élni, ahol minden generáció számára biztosítani tudjuk azokat a lehetőségeket, amelyek könnyebbé és egyszerűbbé teszik az életüket.Éppen ezért néhány héttel ezelőtt bejelentésre került - és örömteli, hogy így történt - az a nemzeti fejlesztési minisztériumi irányítással megvalósuló fejlesztés, amelynek eredményeként 5 ezer egyedül élő, 65 év feletti idős ember juthat otthoni számítógép-, laptop- és internethasználathoz. Ki kell emelnünk, hogy mindezek mellett 1500 állapotmérő, vészjelző karórát is biztosít időseink számára a kezdeményezés, amelyek az egészségi adatok mérését szolgálják. Bizonyára ismerik önök is ezt a készüléket, esetleg hozzátartozóik, ismerőseik körében van, aki használni tudja. Ez egy egyszerű, de azt kell hogy mondjam, vészhelyzetben nagyon sok segítséget nyújtó készülék, hiszen egyetlenegy érintéssel jelzést tudni küldeni annak a kijelölt személynek, aki erre hivatott, hogy fogadni tudja. 63 önkormányzat járt ebben a programban élen, és közöttük van a választókerületünkből Püspökladány település is. Ezzel a döntéssel, ezzel az együttműködéssel könnyítik az ott élők életkörülményeit, és egyszerűsítik a szociális és egészségügyi ellátórendszer munkáját is. Időseink tisztelete, az időseinkre való odafigyelés és törődés nem lehet soha kötelezően teljesítésre váró feladat. Nem azért tesszük, mert egy ki nem mondott elvárás ez minden társadalomban, hanem azért, mert hiszünk azokban az értékekben és elvekben, amit a család egysége jelent. Hiszünk abban, hogy mindazt, ahol tartunk, annak köszönhetjük, hogy az előző generációk élték az életüket, és annak, hogy egységben gondolkoztunk. Nemzetünk egységét ez a generációk közötti erős kötődés adhatja meg a jövőben is. Sajnos az időskorral gyakran jár együtt a betegség és az egyedüllét. Ha nem is általánosítjuk a dolgot, akkor is tudomásul kell vennünk ezt a két nehéz, ám annál fontosabb tényt. A mi feladatunk, hogy lehetőségeinkhez mérten megoldást keressünk és kínáljunk ezekre az élethelyzetekre. Az előbbiekben említett program legfontosabb üzenete, hogy a kormányzat javítani kívánja az idősek élethelyzetét, és a családtagok idősgondozás alóli terheit is csökkenteni kívánja, segíteni kívánja. Fontos továbbá kiemelnünk azt, hogy a jelzőrendszer kialakításával biztosítottá válik, hogy mindenki a saját otthonában maradhasson, és mégis biztonságban érezhesse magát. Megnyugtatást jelent ez a családok számára is és minden hozzátartozó számára. Elhagyni az évtizedek alatt felépített és megszokott saját otthont még azok számára is megterhelő lelki feladat, akiknek a testi egészsége rendben van; és itt a lélek egészsége a test egészségén is sokat javíthat.A modern technika által biztosított lehetőségekkel élnünk kell, hiszen megkönnyítik, biztonságosabbá teszik az életünket. A megvalósított rendszerben a működtetés a településenként létrehozott diszpécserszolgálatok feladata lesz. Az egészségügyi, időseket érintő pozitív eredmények mellett így azt is elmondhatjuk, hogy a minisztérium adatai alapján közel 1110 fő humán és 250 fő műszaki végzettségű közfoglalkoztatott bevonása történik meg, munkát biztosítva ezzel ezeknek az embereknek. Választókerületünkben tehát Püspökladány város élt ezzel a lehetőséggel, csatlakozni kívánt ehhez a programhoz, és ezzel könnyebbé, biztonságosabbá tudta tenni az ott élők ellátását, illetve védelmét. Mivel a település szociális intézménye térségi feladatokat is ellát, így remélhető, hogy ez a környező településeken is egyre népszerűbb és a későbbiek során általánosan elterjedt gyakorlat lehet. [[15.10]] Láthatjuk tehát, hogy a felvetett kérdéskör sokrétű, és számos megoldásra váró feladat szerepel benne és szerencsére jó megoldások is. Azt gondolom, hogy ez a mostani program nagyon fontos tehát mindannyiunk számára. Bízom benne, hogy a közeljövőben további források biztosításával lehetőség lesz arra, hogy tovább bővíthessük a programba bevontak számát, és még több idősnek tudjuk biztosítani ezt a lehetőséget, hogy biztonságos, nyugodt életet tudjanak élni. Köszönöm szépen a szót.
Köszönöm, Bodó Sándor képviselő úr. Tisztelt Országgyűlés! Tájékoztatom önöket, hogy a tavaszi ülésszak következő ülésére várhatóan 2017. május 15-én kerül sor. Megköszönöm munkájukat, az ülést bezárom. [[Az ülés 15 óra 12 perckor ért véget.]] Hegedűs Lorántné s.k.